হবিগঞ্জে দুর্নীতির অভিযোগে ৮ জনকে দুদকে তলব | Global Sylhet\nহবিগঞ্জে দুর্নীতির অভিযোগে ৮ জনকে দুদকে তলব\nFebruary 10, 2020 by Global-Sylhet\nগ্লোবাল ডেস্ক:- হবিগঞ্জের শেখ হাসিনা মেডিকেল কলেজের মেডিকেল সরঞ্জাম ক্রয়ে সাড়ে ১৫ কোটি টাকার দুর্নীতির অভিযোগে প্রতিষ্ঠানটির ভারপ্রাপ্ত অধ্যক্ষ ডা. আবু সুফিয়ানসহ আটজনকে তলব করেছে দুর্নীতি দমন কমিশন (দুদক)।\nদুদকের নির্দেশে রোববার (৯ ফেব্রুয়ারি) টেন্ডার কমিটির বাজার দর যাচাই টিমের সদস্য ডা. জাহাঙ্গীর, ডা. শাহীন ভূঁইয়া, ডা. প্রাণকৃষ্ণ ও ডা. পংকজ কান্তি গোস্বামীকে এবং পরদিন সোমবার টেন্ডার কমিটির প্রধান ডা. আবু সুফিয়ান, সদস্য সচিব ও হবিগঞ্জ পরিবার পরিকল্পনা বিভাগের ভারপ্রাপ্ত উপ-পরিচালক ডা. নাসিমা খানম ইভা, সদস্য ডা. হালিমা ও ডা. কদ্দুছকে জিজ্ঞাসাবাদ করা হবে বলে জানানো হয়েছে।\nশুক্রবার (৭ ফেব্রুয়ারি) রাতে দুদক প্রধান কার্যালয়ের একটি সূত্র এ তথ্য জানায়। এর আগে সংস্থাটির প্রধান কার্যালয়ের উপ-পরিচালক শামসুল আলমকে প্রধান করে এর তদন্ত টিম গঠন করা হয়। ওই তদন্ত টিমের প্রধান চিঠির মাধ্যমে টেন্ডার কমিটির সঙ্গে সংশ্লিষ্ট আটজনকে তলব করেছেন।\nসম্প্রতি হবিগঞ্জ শেখ হাসিনা মেডিকেল কলেজের বইপত্র ও মালামাল ক্রয়ে ব্যাপক অনিয়মের অভিযোগ ওঠে। ২০১৭-২০১৮ অর্থবছরে ১৫ কোটি ৫০ লাখ টাকা বরাদ্দ আসে প্রতিষ্ঠানটিতে। ভ্যাট ও আয়কর খাতে সরকারি কোষাগারে জমা হয় এক কোটি ৬১ লাখ টাকা ৯৭ হাজার ৭৪৮ টাকা। ১৩ কোটি ৮৭ লাখ ৮১ হাজার ১০৯ টাকা মালামাল ক্রয় বাবদ ব্যয় দেখানো হয়। কিন্তু বাস্তবে ওই মালামালের মূল্য পাঁচ কোটি টাকার বেশি নয়। বাকি টাকার পুরোটাই ভাগ-বাটোয়ারা হয়েছে অভিযোগ উঠেছে।\nসরবরাহ করা মালামালের মধ্যে ৬৭টি লেনেভো ল্যাপটপের (মডেল ১১০ কোর আই ফাইভ) মূল্য নেওয়া হয় ৯৯ লাখ ৪৯ হাজার ৫০০ টাকা। প্রতিটির মূল্য পড়েছে এক লাখ ৪৮ হাজার ৫০০ টাকা। অথচ ঢাকার কম্পিউটার সামগ্রী বিক্রয়কারী প্রতিষ্ঠান ফ্লোরায় একই মডেলের ল্যাপটপ বিক্রি হচ্ছে মাত্র ৪২ হাজার টাকায়। এছাড়াও প্রায় প্রতিটি মালামাল অতিরিক্ত মূল্যে দেয় সরবরাহকারী প্রতিষ্ঠান নির্ঝরা এন্টারপ্রাইজ এবং পুনম ট্রেড ইন্টারন্যাশনাল।\n১০৬ হটলাইনে শেখ হাসিনা মেডিকেল কলেজে দুর্নীতির ব্যাপারে অভিযোগের পর প্রধান কার্যালয়ের নির্দেশে গত ৩ ডিসেম্বর প্রাথমিক তদন্তে নামে দুদক হবিগঞ্জ জেলা কার্যালয়। যা ছিল তাদের প্রথম পদক্ষেপ। পরবর্তীকালে বিষয়টি তদন্তের অনুমতি চেয়ে প্রধান কার্যালয়ে আবেদন করা হয়। সেই অনুমতির অপেক্ষায় ছিল হবিগঞ্জ জেলা দুদক কার্যালয়।\nPrevদিরাইয়ে সাংবাদিক ফোরামের আত্মপ্রকাশ\nNextসুনামগঞ্জে রোহিঙ্গাদের জন্মসনদ দেয়ায় ইউপি চেয়ারম্যান বরখাস্ত


তুরষ্কের সেকুলার কামাল আতাতুর্কের শেষ দিনগুলি ! | Daily Amar Bangla\nHome জীবনযাপন তুরষ্কের সেকুলার কামাল আতাতুর্কের শেষ দিনগুলি !\nতুরষ্কের সেকুলার কামাল আতাতুর্কের শেষ দিনগুলি !\nআমার বাংলা ডেস্ক: তুরষ্কের ‘বার্ক’ হোটেলে চিকিৎসা চলছে মোস্তফা কামাল আতাতুর্কের। পশ্চিমাদের এই পা-চাটা গোলাম তখন মৃত্যুর প্রহর গুণছে। প্রাণ যায় যায় অবস্থা। কোনো ধরণের চিকিৎসা কাজে আসছে না। ডাক্তাররাও অপারগ হয়ে গেছে। অপারগ না হয়ে উপায় আছে? রোগটাই যেখানে সনাক্ত করা যাচ্ছে না! এ এক অদ্ভুত রোগ! ডাক্তারদের অবস্থা হলো, দুপেয়ে এই পশুটার প্রাণবায়ুটা কোনোরকম বেরিয়ে গেলে তারা হাঁফ ছেড়ে বাঁচল! ওর প্রতিটা মুহূর্ত অতিবাহিত হচ্ছে হেচকা টান দিয়ে দিয়ে! একবার নিঃশ্বাস ফেলার পর আরেকবার তা নেয়ার আশাই নাই।\nএরকম একটি নাজুক, ভয়ানক ও ঝুঁকিপূর্ণ মুহূর্তে হুটেলের নিকটস্থ কোনো একটি ছোট্ট মসজিদের মিনার হতে ভেসে আসল মুয়াজ্জিনের আজান। মরা লাশের মতো পড়ে থাকা এই অভিশপ্তটা একটু সচকিত হয়ে উঠল! কান খাড়া করে শুনতে চাইল- এটা কিসের আওয়াজ! যখন বুঝতে পারল- এটা মসজিদের মিনার থেকে ভেসে আসা আজানের ধ্বনি, তখন আশেপাশের লোকদের উদ্দেশ্য করে বলল, ‘দেখো! এই লোকটি (মুহাম্মাদ সাল্লাল্লাহু আলাইহি ওয়া সাল্লাম) কীভাবে তাঁর নাম ও প্রসিদ্ধিকে চির ওমর করে রেখে গেছে! প্রতিটা মুহূর্তে পৃথিবীর প্রতিটি স্থানে তাঁর নাম বারবার উচ্ছারিত হচ্ছে!’ এরপর সে মিনারটা গুঁড়িয়ে দেয়ার আদেশ জারি করে!\nমৃত্যুর দোড়গড়ায় পৌঁছেও যে অভিশপ্ত এরকম ঔদ্ধত্যপূর্ণ কথা বলত, সে ছিল খুবই ভীতু! মৃত্যুকে বড় ভয় করত! নিজ পরিণতি নিয়ে ভীতসন্ত্রস্ত থাকত! তার চারপাশে সার্বক্ষণিক বড় বড় অভিজ্ঞ চিকিৎসকদের জটলা বাঁধিয়ে রাখত। এত আয়োজনের পরও সে মৃত্যুর হাত থেকে বাঁচতে পারেনি। আল্লাহ তা’আলা অদ্ভুত এক রোগ দিয়ে অভিশপ্তটাকে দুনিয়াতেই লাঞ্চিত করেছেন। লিভারে আক্রান্ত রোগের কারণে তার পেট থেকে ইঞ্জেকশনের মাধ্যমে সব পানি বের করতে হয়েছিল। অতিরিক্ত নারীমিলনের কারণে খবিসটা সিফিলিস রোগে আক্রান্ত হয়ে পড়েছিল!\nশুধু কি তাই?! মৃত্যুর আগের দিনগুলোতে সারা শরীরজুড়ে একপ্রকার অদৃশ্য পোকার আক্রমণে অস্থির হয়ে পড়েছিল। চুলকানিতে তার গোটা শরীররের রং বদলে গিয়েছিল। কাপড় খুলে সে প্রায় উলঙ্গ হয়ে থাকত! নাক থেকে গলগল করে রক্ত বেরোত! দেহের চামড়া একেবারে বেঙের খোলসের মত হয়ে গিয়েছিল! রক্ত, পুঁজ ও পানি বেরোত সবসময়। নাক চেপে ধরেও দুর্গন্ধ সহ্য করা যেত না! চিকিৎসা করার সময় ডাক্তারদের নাড়িভুঁড়ি বেরিয়ে আসার উপক্রম হত! তবুও তাদের চিকিৎসা করতেই হত। আধুনিক কুফরি তুরষ্কের জনকের চিকিৎসা বলে কথা! যন্ত্রণার তীব্রতায় বুভুক্ষু কুকুরের ন্যায় ঘেউঘেউ করত! শেষ পর্যন্ত এ রোগ তার চেহারায়ও ছড়িয়ে পড়ে। পরে দেখা যায়, একধরণের ক্ষুদ্রাতিক্ষুদ্র লাল পিঁপড়ে তাকে কামড়ে অতিষ্ঠ করে তুলেছিল। যে পিঁপড়েগুলোর আসল আবাস সুদূর চীনের বন-জঙ্গলে।\nপ্রায় দু’বছর অসহনীয় যন্ত্রণায় ভোগে জলাতঙ্ক রোগীর ন্যায় ঘেউঘেউ করে ১৩৫৮ হিজরির ১৬ই শাবান মুতাবিক ১৯৩৮ সালের ১০ নভেম্বর অভিশপ্তটা দুনিয়ায় তার শেষ নিঃশ্বাস ত্যাগ করে ইতিহাসের আস্তাকুড়ে নিক্ষিপ্ত হয়ে যায়। মৃত্যুর পর তার জানাযার নামাজ নিয়ে বিভক্তি দেখা দেয়। তৎকালীন প্রধানমন্ত্রী জানাযার বিপক্ষে এবং সেনাপ্রধান জানাযার পক্ষে অবস্থান নেন। অবশেষে শরফুদ্দিন আফেন্দি নামের এমন এক সরকারি ভাড়াটে মোল্লা তার জানাযার নামাজ পড়ায়, যে নিজেও ছিল নিন্দিত এবং ঘৃণিত! অবাক বিস্ময়ের ব্যাপার হল যে, মৃত্যুর পর তুরস্কের শাসনকার্য পরিচালনার জন্য মুস্তফা কামাল পাশা যাকে মনোনীত করে রেখেছিল, সে হল তৎকালে তুরস্কে নিযুক্ত ইংল্যান্ডের দূত। এভাবেই দুনিয়াবাসীকে প্রমাণ করিয়ে দিয়ে যায় যে, জীবনভর সে ছিল পশ্চিমাদের এক পোষা কুকুর।\nসুবহানাল্লাহ! তুরষ্কের মাটি থেকে আল্লাহর নাম মিটিয়ে ফেলা এই আল্লাহদ্রোহীকে আল্লাহ তা’আলা সুদূর চীনের ক্ষুদ্র ক্ষুদ্র লালপিঁপড়ে দিয়ে শায়েস্তা করলেন! তিনি কতইনা ক্ষমতাবান! আল্লাহ তা’আলা বলেন, আপনার পালনকর্তার বাহিনী সম্পর্কে একমাত্র তিনিই জানেন। (সুরা মুদ্দাসসির, আয়াত-৩১)\n[সূত্র: ড. রাগিব সিরজানি পরিচালিত জনপ্রিয় সাইট “কিসসসাতুল ইসলাম” কর্তৃক ০৫/১১/২০১৩ তারিখে ‘মুস্তফা কামাল আতাতুর্ক’ শিরোনামে প্রকাশিত আর্টিকেল অবলম্বনে।]\nPrevious articleসব দলের অংশগ্রহণে সুষ্ঠু নির্বাচন চায় ভারত: জাতীয় পার্টি\nNext article২৯ জুলাই থেকে মাঠে থাকবেন ১৮ ম্যাজিস্ট্রেট


বাংলাদেশের মানুষের ভাগ্য পরিবতর্ন করতে চেয়েছিলেন বাবা: প্রধানমন্ত্রী | প্রথম শ্রেণীর অনলাইন বাংলা নিউজ পোর্টাল\nবাংলাদেশের মানুষের ভাগ্য পরিবতর্ন করতে চেয়েছিলেন বাবা: প্রধানমন্ত্রী\nডেস্ক রিপোর্ট, ঢাকা: প্রধানমন্ত্রী শেখ হাসিনা বলেছেন, মানুষ একটা শোক সইতে পারে না। আর আমরা কী সহ্য করে আছি। শুধু একটা চিন্তা করে যে, এই দেশটা আমার বাবা জাতির পিতা বঙ্গবন্ধু শেখ মুজিবুর রহমান স্বাধীন করে দিয়ে গেছেন। তিনি দেশের মানুষের ভাগ্য পরিবর্তন করতে চেয়েছিলেন। আমার যতটুকু সাধ্য সেইটুকু করে দিয়ে যাব, যেন তাঁর আত্মাটা শান্তি পায় এবং এই রক্ত যেন বৃথা না যায়। বঙ্গবন্ধু শেখ মুজিবুর রহমানসহ ১৫ আগস্ট শহীদদের স্মরণে ১৪ আগস্ট শুক্রবার ৫০ হাজারবার কোরআন খতম উপলক্ষে আয়োজিত দোয়া মাহফিল অনুষ্ঠানে তিনি এ কথা বলেন। প্রধানমন্ত্রী বলেন, তাঁকে (বঙ্গবন্ধু) যারা হত্যা করেছে, তারা ঘৃণ্য। তাদের বিচার করেছি, আল্লাহ রাব্বুল আলামিন সেই শক্তি দিয়েছেন আমাদের। ইনডেমনিটি আইন বাতিল করে দিয়ে তাদেরকে বিচার করতে পেরেছি। এতে আল্লাহর কাছে হাজার হাজার শুকরিয়া আদায় করি।\nশেখ হাসিনা বলেন, কৃতজ্ঞতা জানাই বাংলাদেশের জনগণকে, যারা আমাদের ভোট দিয়ে নির্বাচিত করেছেন এবং আমার দল বাংলাদেশ আওয়ামী লীগসহ সব সহযোগী সংগঠনকে, যারা সব সময় আমার পাশে থেকে আমাকে শক্তি জুগিয়েছে, একটা পরিবারের মতো আমি পেয়েছি। তিনি বলেন, ১৫ আগস্ট আমাদের জাতীয় শোক দিবস। জাতি হারিয়েছে তার নেতাকে, আর আমরা হারিয়েছি, আমার ছোট বোনটি এবং আমি, সেই সঙ্গে আমাদের পরিবারের অন্যান্য সদস্য, আমরা আপনজনদের হারিয়েছি হঠাৎ একদিন। তিনি বলেন, ৮১ সালে আমি দেশে ফিরে আসি। স্বাভাবিকভাবে আমার চেষ্টাই ছিল যে, বাংলাদেশের মানুষের জন্য আমার বাবা সারা জীবন সংগ্রাম করে গেছেন, জেল–জুলুম–অত্যাচার সয়েছেন– এ দেশের সেই মানুষের জন্য কিছু করে যাব, সেটাই ছিল আমার একমাত্র লক্ষ্য। প্রধানমন্ত্রী বলেন, আমরা বাবা–মায়ের লাশও দেখতে পাইনি। কবরও জিয়ারত করতে পারিনি। দেশে আসতেও পারিনি। এভাবে আমাদের বাইরে পড়ে থাকতে হয়েছিল। এতিম হয়ে সর্বস্ব হারিয়ে বিদেশের মাটিতে রিফিউজি হয়ে থাকার কী কষ্ট, এটা যারা আমাদের মতো ছিল তারা জানে।\nসরকারপ্রধান বলেন, আজ একটা হত্যাকাণ্ড হলে সবাই বিচার চাইতে পারে, মামলা করতে পারে। আমরা ১৫ আগস্ট যারা আপনজন হারিয়েছিলাম, আমাদের কারো মামলা করবার বা বিচার চাইবার অধিকার ছিল না। সেই অধিকার আদায়ের পথও বন্ধ করে দেওয়া হয়েছিল। ১৫ আগস্ট ঘাতকের নির্মম বুলেটে শিশু রাসেল নিহত হওয়ার কথা তুলে ধরে প্রধানমন্ত্রী বলেন, ছোট ভাইটি– আমি এখনো এই প্রশ্নের উত্তর পাই না। তার মাত্র ১০ বছর বয়স। তার জীবনের স্বপ্ন ছিল, সে একদিন সেনাবাহিনীতেই যোগদান করবে। ভাগ্যের কী নির্মম পরিহাস, তাকে সেই সেনাবাহিনীর সদস্যরাই নির্মমভাবে গুলি করে হত্যা করল। তার অপরাধ কী? আমি জানি না। সমাজসেবা অধিদপ্তর প্রান্তে অন্যান্যের মধ্যে উপস্থিত ছিলেন সমাজকল্যাণমন্ত্রী নুরুজ্জামান আহমেদ ও প্রতিমন্ত্রী মো. আশরাফ আলী খান খসরু।


'রিল্যাক্স কর বেবি', স্বামীর কাণ্ডে মাথা যন্ত্রণা দীপিকার! রেগে গেলেন রণবীর ঘরনি - Hubby Ranveer Singh’s Instagram live rap gave Deepika Padukoneaheadache, she asked him to relax , Bangla News\nবাংলা নিউজ > বায়োস্কোপ > 'রিল্যাক্স কর বেবি', স্বামীর কাণ্ডে মাথা যন্ত্রণা দীপিকার! রেগে গেলেন রণবীর ঘরনি\n'রণবীর আমার সবচেয়ে বড় ফ্যান, ওর চোখে আমি কিছু ভুল করতে পারি না': দীপিকা\n'রিল্যাক্স কর বেবি', স্বামীর কাণ্ডে মাথা যন্ত্রণা দীপিকার! রেগে গেলেন রণবীর ঘরনি\n১ মিনিটে পড়ুন . Updated: 25 Dec 2020, 01:14 PM IST লেখক Priyanka Mukherjee\nইনস্টাগ্রাম লাইভে ব়্যাপ গাইলেন রণবীর। যা শুনে মাথা যন্ত্রণা শুরু হয়ে গেল দীপিকার।\nRanveer SinghDeepika Padukone83Circus\nগত মাসেই বিয়ের দুই বছর পার করে ফেলেছেন বলিউডের অন্যতম চর্চিত জুটি রণবীর সিং ও দীপিকা পাড়ুকোন। ২০১৮ সালের ১৪ নভেম্বর সূদূর ইতালির লেক কোমোয় রূপকথার বিয়ে সেরেছিলেন ‘দীপবীর’। তাঁদের প্রেমের কাহিনি সর্বদাই থাকে চর্চার কেন্দ্রবিন্দুতে। খুনসুটিতেও পিছিয়ে থাকেন না এই দম্পতি। করোনাভাইরাসের জেরে লম্বা সময় একসঙ্গে কাটানোর পর আপতত কাজে ফিরেছেন দুজনেই।\nমাদককাণ্ডে নাম জড়ানোর জেরে গত কয়েকমাসে বিতর্ক তাড়া করে বেড়িয়েছে দীপিকাকে, এর মাঝেই শকুন বাত্রার আসন্ন ছবির শ্যুটিং সেরেছেন নায়িকা। অন্যদিকে সদ্যই রোহিত শেট্টির সার্কাসের শ্যুটিং শুরু করেছেন রণবীর।\nসম্প্রতি সোশ্যাল মিডিয়ায় একে অপরের সঙ্গে খুনসুটিতে মত্ত হলেন রণবীর-দীপিকা। 'গল্লি বয়' রণবীর রিয়েল লাইফে নিজে ব়্যাপ গাইতে ভীষণ ভালোবাসেন। সম্প্রতি ইনস্টা লাইভে চিত্কার করে গান গাইছিলেন রণবীর। যা শুনে কমেন্ট বক্সে দীপিকা লিখে ফেলেন- ‘রিল্যাক্স কর বেবি। তোমার গান আমার মাথা যন্ত্রণার কারণ হয়ে দাঁড়িয়েছে’।\nদীপিকার রসালো প্রতিক্রিয়া\nপাশাপাশি বৃহস্পতিবার সোশ্যাল মিডিয়ায় সাকার্সের সেট থেকে নতুন ছবি শেয়ার করেন রণবীর। সাদা-কালো এই ছবিতে মোটা গোঁফযুক্ত রণবীর সিংকে দেখতে পেল অনুরাগীরা। ছবির কমেন্ট বক্সে দীপিকা লেখেন- ‘তোমার ভিতরের সুপ্ত চার্লিকে জাগিয়ে তুলছো?’ উল্লেখ্য শেক্সপিয়ারের ‘দ্য কমেডি অফ এররস’-অবলম্বনে তৈরি হচ্ছে সার্কাস। ছবিতে থাকছেন পূজা হেগড়ে, জ্যাকলিন ফার্নান্দিজ, বরুণ শর্মা, জনি লিভাররা। সিম্বা ও সূর্যবংশীর পর পরিচালক রোহিত শেট্টির সঙ্গে রণবীর সিংয়ের তিন নম্বর ছবি হতে চলেছে সার্কাস।\nমুক্তির অপেক্ষায় রয়েছেন রণবীরের ৮৩। করোনা আবহে এই ছবির মুক্তি পিছিয়েছে আগামী বছরে। পরিচালক কবীর খানের এই ছবিতে রণবীরের দেখা মিলবে কপিল দেবের ভূমিকায়, এবং কপিল পত্নী রোমি দেবের ভূমিকায় রয়েছেন দীপিকা। রামলীলা, বাজিরাও মস্তনি এবং পদ্মাবতের পর চার নম্বর বার রুপোলি পর্দায় একসঙ্গে দীপবীর।


চিকিৎসক সংকট, চট্টগ্রামে ভেঙে পড়েছে সেবা কার্যক্রম – JoyNewsBD\nনিজস্ব প্রতিবেদক5June 2020 11:43 am\nকরোনাভাইরাসের চিকিৎসায় প্রয়োজনের তুলনায় চিকিৎসক সংকট দেখা দিয়েছে চট্টগ্রামে। মোট চিকিৎসকের ৮৩ জন করোনায় আক্রান্ত ও ৩ জনের মৃত্যু; সব মিলিয়ে চট্টগ্রামের চিকিৎসা ব্যবস্থা বিপর্যয়ের মুখে। আর সমন্বয়হীতার কারণে প্রয়োজনীয় চিকিৎসক না পাওয়ায় সরকারের অধিগ্রহণ করা বেশ কিছু হাসপাতালেও চিকিৎসা সেবা চালু করা যাচ্ছে না।\nবৃহত্তর চট্টগ্রামে সরকারি হাসপাতালের পাশাপাশি উপজেলা স্বাস্থ্য কমপ্লেক্সগুলোতে কর্মরত চিকিৎসকের সংখ্যা প্রায় ৩শ’। এর মধ্যে করোনা চিকিৎসাসহ অন্যান্য রোগের চিকিৎসায় নিয়োজিত ৮৩ জন চিকিৎসক গত দু’সপ্তাহে করোনা পজিটিভ হিসেবে শনাক্ত হয়েছেন। আক্রান্ত একজনসহ উপসর্গ নিয়ে মারা গেছেন ৩ জন চিকিৎসক।\nএদিকে করোনা রোগীদের চিকিৎসাসেবায় নিয়োজিত চিকিৎসকরা টানা ১০দিন দায়িত্ব পালন শেষে দু’সপ্তাহ হোটেল কোয়ারেন্টাইন এবং পরবর্তী ৬ দিন বাসায় কোয়ারেন্টাইনে থাকছেন। এ অবস্থায় হাসপাতালগুলোতে চিকিৎসক সংকট মারাত্মক আকার ধারণ করেছে।\nএ ব্যাপারে চট্টগ্রাম জেনারেল হাসপাতালে সিনিয়র কনসালটেন্ট ডা. আবদুর রব বলেন, আমাদেরকে বিভিন্ন গ্রুপে ভাগ হয়ে কাজ করতে হচ্ছে। জনবল কম থাকায় আমরা একসঙ্গে কাজ করতে পারছি না।\nচট্টগ্রামের সিভিল সার্জন ডা. শেখ ফজলে রাব্বি বলেন, টানা ১০ দিন ডিউটি করে চিকিৎসকরা যখন কোয়ারেন্টাইনে যায়, তখন তো জনবল কম হয়ে যায়। এর ফলে করোনা চিকিৎসায় তখন আমাদের বেগ পেতে হয়।\nচিকিৎসক সংকট মোকাবিলায় সম্প্রতি ৩৯তম বিসিএস থেকে নিয়োগ পাওয়া দু’হাজার চিকিৎসকের মধ্যে ৭৬ জনকে পদায়ন করা হয়েছে চট্টগ্রামে। করোনা রোগীদের জন্য নির্ধারিত এসব চিকিৎসক নিয়েও সৃষ্টি হয়েছে নতুন জটিলতা।\nবিএমএ চট্টগ্রামের সাধারণ সম্পাদক ডা. ফয়সাল ইকবাল চৌধুরী বলেন, ৩০ জন চিকিৎসক দিয়েছেন। তার মধ্যে ১৭ জন নারী চিকিৎসক। আবার এদের মধ্যে ১২ জন গর্ভবতী। তাদের দিয়ে তো আর করোনা চিকিৎসা করানো যাবে না।\nএদিকে হাসপাতালগুলোতে চিকিৎসকদের দায়িত্ব বন্টন নিয়ে সমন্বয়হীনতার অভিযোগ উঠেছে। অধিগ্রহণ করা হলি ক্রিসেন্ট হাসপাতালে ২০ জন চিকিৎসক এবং ৩৫ জন নার্স নিয়োগ দেওয়া হলেও সেখানে রোগী ভর্তি করা হয়েছে একেবারে হাতোগোনা। আবার অন্য হাসপাতালগুলোতে রোগী বেশি থাকলেও চিকিৎসক দেওয়া হচ্ছে না বলে অভিযোগ এ চিকিৎসক নেতার।\nস্বাধীনতা চিকিৎসক পরিষদের কেন্দ্রীয় কমিটির সাংগঠনিক সম্পাদক ডা. আ ন ম মিনহাজুর রহমান বলেন, বেসরকারি হাসপাতালে যারা করোনা নিয়ে কাজ করবেন, সরকার তাদের কী ধরনের সুযোগ-সুবিধা দেবেন তা নিশ্চিত নয় বলে অনেকে আগ্রহ দেখাচ্ছে না।\nসবশেষ তথ্য অনুযায়ী, চট্টগ্রামে করোনাভাইরাসে আক্রান্ত হয়েছেন ৩ হাজার ৫৩৭ জন। এর মধ্যে ১৭ জন চিকিৎসকসহ মোট সুস্থ হয়েছেন ১ হাজার ২শ’ জন। আর মৃত্যু হয়েছে ৮৫ জনের।


New innovative blood test could detect breast cancer five years ago symptom arises dgtl - Anandabazar\nNew innovative blood test could detect breast cancer five years ago symptom arises dgtl\nলক্ষণ প্রকাশের অনেক আগেই শরীরে স্তন ক্যানসার বাসা বেঁধেছে কি না জানিয়ে দেবে এই রক্ত পরীক্ষা!\nকলকাতা ১৪ নভেম্বর ২০১৯ ১১:৩৭\nশরীরে কোনও রকম লক্ষণ দেখা দেওয়ার প্রায় পাঁচ বছর আগেই এ বার শনাক্ত করা সম্ভব স্তন ক্যানসারের উপস্থিতি। ভবিষ্যতে শরীরে স্তন ক্যানসার বাসা বাঁধতে পারে কি না, নিশ্চিত হওয়া যাবে সেই শঙ্কার বিষয়েও। একটি রক্ত পরীক্ষাই তার জন্য যথেষ্ট। নটিংহ্যাম বিশ্ববিদ্যালয়ের স্কুল অব মেডিসিনের গবেষকরা তাঁদের সাম্প্রতিক গবেষণায় প্রকাশ্যে এনেছেন এমনই তথ্য। তাঁদের মতে, এই রক্ত পরীক্ষাই নির্দিষ্ট করে জানিয়ে দেবে টিউমার কোষের দ্বারা উৎপাদিত পদার্থের প্রতি শরীরের প্রতিরোধ ক্ষমতা ঠিক কতটুকু কাজ করবে আর তা আদৌ ক্যানসার ঠেকাতে পারবে কি না।\nএমনিতে ক্যানসার আক্রান্ত কোষগুলি শরীরে এমন প্রোটিন (অ্যান্টিজেন) তৈরি করে যা শরীরকে তাদের বিরুদ্ধেই কিছু অ্যান্টিবডি (অটোঅ্যান্টিবডি) তৈরি করতে প্ররোচিত করে। এই অ্যান্টিজেনগুলি শরীরে রক্তের মধ্যে সঞ্চালিত থাকে। গবেষকদের মতে, এই টিউমার অ্যাসোসিয়েটেড অ্যান্টিজেনগুলি (টিএএ) ক্যানসারের শঙ্কা জানাতে পারে অনেকটাই। এই অ্যান্টিজেনগুলি যে প্যানেল তৈরি করে, সেগুলি কোনও ভাবে স্তন ক্যানসারের সঙ্গে জড়িত কিনা রক্ত পরীক্ষায় জানা যাবে তা। আবার এই রক্ত পরীক্ষাই জানান দেবে, শরীর থেকে নেওয়া রক্তে কোনও অটোঅ্যান্টিবডি তৈরি হচ্ছে কি না। এই দুই সূচকের উপর নির্ভর করেই লক্ষণ দেখা দেওয়ার অনেক আগেই শরীরে স্তন ক্যানসারের উপস্থিতি নির্ণয় করা সম্ভব বলে মত গবেষকদের।\nপরীক্ষা চলাকালীন ৯০ জন স্তন ক্যানসার আক্রান্ত রোগী ও ৯০ জন সুস্থ মানুষের রক্তের নমুনা সংগ্রহ করেন গবেষকরা। এই দুই প্রকার রক্তের নমুনা নিয়ে স্ক্রিনিং প্রযুক্তির (প্রোটিন মাইক্রোয়ারে) দ্বারস্থ হন গবেষকরা। দেখা যায়, স্তন ক্যানসারে সঙ্গে সম্পর্কিত ৪০ টিএএ-র বিরুদ্ধে অটোঅ্যান্টিবডির উপস্থিতির জন্য ক্যানসার আক্রান্তদের রক্তের নমুনাকে স্বল্প বিরতিতে বারংবার পরীক্ষা করতে সক্ষম হচ্ছে এই স্ক্রিনিং প্রযুক্তি। আবার ক্যানসার আক্রান্ত নয় এমন রক্তের নমুনাকে অত বার পরীক্ষা করার দরকারই পড়ছে না। প্রায় ৮০-৮৫ শতাংশ নির্ভুল তথ্য ধরা পড়ছে।\nআরও পড়ুন: অফিসে খুব চাপ? এ সব উপায় মানলে কাজ শেষ হবে সময়ে, থাকবেন স্ট্রেস ফ্রি!\nএই প্রসঙ্গে সম্প্রতি গ্লাসগোয় আয়োজিত এক সমাবর্তনে স্কুল অব মেডিসিনের ছাত্র ও এক দানিয়া আলফাতানির মতে, এই পরীক্ষায় দেখা গিয়েছে, টিউমারের সঙ্গে সম্পর্কযুক্ত অ্যান্টিজেনগুলির প্যানেলের বিরুদ্ধে শরীর অটোঅ্যান্টিবডিগুলিকে বিক্রিয়া করতে প্ররোচিত করে। এর মাধ্যমেই বোঝা যায় কার রক্তে কতটা অটোঅ্যান্টিবডি রয়েছে অবং কার রক্তে কতটা সফল ভাবে তা অ্যান্টিজেনের বিরুদ্ধে কাজ করছে। ফলে তিনি ভবিষ্যতে ক্যানসারে আক্রান্ত হবেন কি না, তা অনেকটা নির্ভুল ভাবে বোঝা যায়।’’ যদিও এই পদ্ধতি নিয়ে আরও বিস্তারিত পরীক্ষানিরীক্ষা দরকার বলে মনে করেন তিনি।\nতাঁর সঙ্গে সহমত পোষণ করছেন কলকাতার খ্যাতনামা ক্যানসার বিশেষজ্ঞ সোমনাথ সরকারও। তাঁর মতে, “এই পদ্ধতিতে স্তন ক্যানসার ছাড়াও ফুসফুসের ক্যানসার নিরূপণও অনেকটা সহজ হতে পারে। তা নিয়ে সারা বিশ্বেই গবেষণা চলছে। এই মুহূর্তে এই ধরনের রক্ত পরীক্ষা কিছুটা ব্যয়সাধ্য হলেও যাতে অদূর ভবিষ্যতে মধ্যবিত্তের নাগালের মধ্যে এই পরীক্ষা আসতে পারে তার জন্য চিন্তাভাবনা শুরু করেছেন গবেষকরা। প্রাথমিক ভাবে দেখা গিয়েছে, প্রায় ৮৫ শতাংশ নির্ভুল তথ্য এই পরীক্ষার মাধ্যমে মিলেছে। যাতে এই পরীক্ষার মাধ্যমে ১০০ শতাংশই নির্ভুল রিপোর্ট দেওয়া যায় তার ব্যবস্থাও করছেন তাঁরা। অ্যান্টিজেনের বিরুদ্ধে অটোঅ্যান্টিবডিগুলির প্রতিক্রিয়া ঠিক কেমন তার উপর নির্ভর করেই এই পরীক্ষার মূল ভিত গড়ে উঠেছে।’’\nBlood Test Breast Cancer Cancer Research Health Tips Fitness Tips\nজয়গাঁয় ভয়াল তোর্সায় তলিয়ে গেল ২ শিশুকন্যা, পাড় ভেঙে ঘটল দুর্ঘটনা


সাংবাদিক ও সাংঘাতিকের গল্প : বিশেষ কলাম – পজিটিভ বিডি নিউজ ২৪ ডট কম\nসাংবাদিক ও সাংঘাতিকের গল্প : বিশেষ কলাম\nJune 13, 2020 MD. Morshed Manik অর্থনীতি, এনজিও সংবাদ, গন মাধ্যম, জাতীয়, তথ্য ও প্রযুক্তি, ফিচার, রংপুর বিভাগ, রাজনীতি, শিক্ষা, সব খবর, সারাদেশ 0\nদিনাজপুরের সিনিয়র ও বরেণ্য সাংবাদিক শাহ্ আলম শাহীর কলাম :\n“হঠাৎ করে এই শহরে এলো যে এক সাংবাদিক,\nকথায় কথায় তোলে ছবি ভাবখানা তার সাংঘাতিক।\nতিলকে সে বানায় তাল-তালকে আবার তিল,\nচড়ুইকে সে পেঁচা বানায় কাককে বানায় চিল।\nপুলিশ দেখে মুখ লুকিয়ে পালায় দিগ্বিদিক,\nসবাই বলে লোকটা নাকি ভূয়া সাংবাদিক।”\nকোন এক ছড়াকার রসিকতার ছলে ছন্দ দিয়ে ভুয়া সাংবাদিকের মুখোশ উন্মোচন করলেও শেষের লাইন দু’টো এখন বেমানান। “পুলিশ দেখে মুখ লুকিয়ে পালায় দিগ্বিদিক,সবাই বলে লোকটা নাকি ভূয়া সাংবাদিক।” না এখন ভুয়া সাংবাদিকরা পুলিশ-প্রশাসন দেখে মুখ লুকিয়ে পালায় না, বরং পুলিশের সাহায্য-সহযোগিতা নিয়েই তারা স্বার্থ হাসিল করছে বীরদর্পে। বিভিন্ন সংকটময় মূহুর্তে স্থানীয় প্রশাসন,রাজনৈতিক নেতা,পাতি নেতা,প্রভাবশালী ব্যক্তিরা যখন ত্রাণ বা কোন কিছু বিতরণ কার্যক্রম পরিচালনা করেন তখন তারা ছবি তুলতে ও ভিডিও করতে ব্যস্ত হয়ে পড়েন। এদিক-ওদিক ঘুরিয়ে,ফিরিয়ে বিভিন্ন স্টাইলে ছবি তুলেন।যেনো কোন প্রতিযোগিতার ফেটো সেশন। দু’ পাঁচ’শ টাকার বিনিময়ে কতোজনের যে বিতরণের ছবি তুলেন,ভিডিও করেন,তা নিজেও জানেনা। মহাব্যস্ত এই সাংবাদিকরা এই মৌসুমগুলোতে ভালো টাকাও উপার্জন করেন,তাতে কোন সন্দেহ নেই। বিশেষ করে বর্তমান করোনাভাইরাস প্রাদূর্ভার পরিস্থিতিতে তাদের অনেকের পোয়া বারো।করোনাভাইরাস প্রাদূর্ভার পরিস্থিতি মোকাবেলায় সচেতনতামূলক লিফলেট বিতরণ,মাস্ক প্রদানসহ ঘরে অবস্থানরত (হোম কোয়ারেন্টিনে থাকা) নিন্ম আয়ের খেটে খাওয়া মানুষকে ক্ষমতাসীন দলের মন্ত্রী,হুইপ,এমপি বা ওমুক নেতার সৌজন্যে খাদ্য বা ত্রাণ সামগ্রী বিতরণের কথা বলে সুবিধাবাদিরা নিজে যখন এ কার্যক্রম করেন,তখন এইসব বড় বড় সাংবাদিকদের খুঁজছেন ছবি বা ভিডিও করার জন্য। কিন্তু,্ওই ছবি কোন পত্রিকা বা অল লাইনে প্রকাশ কিংবা ভিডিও কোন টিভি চ্যানেলে প্রচার হচ্ছে,তা দেখারও সময় নেই, মন্ত্রী,হুইপ,এমপি বা ওমুক নেতার সৌজন্যে ওইসব দানশীল ব্যাক্তিদের। ছবির নিচে কিছু চমকপ্রদ কথা লিখে সামাজিক যোগাযোগ মাধ্যম ফেসবুকে দিলেই মহা খুশি ওইসব দানশীল ব্যক্তি ও তাদের চামচারা। যারা ওই দানের সময় উপস্থিত ছিলেন। সামাজিক দূরত্ব না মেনে ঘেষাঘেষি আর ঠেলাঠেলি করে দানের সময় ওই বস্তুটা নিজেও একটু ছুঁয়ে দিয়েছেন ওইসব চামচারা খুবেই খুশি এইসব মহান সাংবাদিকের উপর। তাইতো এসব সাংবাদিকের মহা দাপট। তাদের দাপট আর আচরণে এখন প্রকৃত সাংবাদিকরাই মুখ লুকিয়ে পালায়। নিজেকে সাংবাদিক পরিচয় দিতে লজ্জা পায়।\nপেশাদার সম্মানিত সাংবাদিকদের জন্য বিষয়টি লজ্জাকর হলেও ছড়া ছন্দের মতই ভূয়া সাংবাদিকরা দেশ জুড়ে বেহাল পরিস্থিতির সৃষ্টি করে ফেলেছে। সাংবাদিক সেজেগুজে একশ্রেণির প্রতারক অফিস-আদালত,অলি-গলি চষে বেড়াচ্ছেন। পান থেকে চুন খসলেই রীতিমত বাহিনী নিয়ে হামলে পড়ছেন সেখানে। প্রকৃত ঘটনা কি-সে ঘটনার আদৌ কোনো নিউজ ভ্যাল্যু আছে কি না, সেসব ভেবে দেখার ফুসরৎ নেই তাদের। তাদের দরকার নিজেদের প্রতাপ দেখিয়ে, আতংক ছড়িয়ে টুপাইস কামিয়ে নেয়া। উপজেলা পর্যায়ের অনেক সাংবাদিক এখন চার চাকার গাড়ি হাঁকাচ্ছেন। শহরে জায়গা কিনছেন। বহুতল ভবন,দালান করছেন। অথচ যারা বাড়ি, গাড়ি আর দালানের মালিক হয়েছেন, তাদের সারাদিন-সারা বছর দেখেছি, পুলিশ আর প্রশাসনের তোয়াজগিরি করতে। জনগণের বিপদাপদ ও মামলা-মোকদ্দমায় পক্ষপাতিত্ব বা পুলিশের সাথে খাতিরের সুযোগে দু’এক পয়সা হাতিয়ে নিতে। সরকারি টিআর-কাবিকা, কাবিটার প্রকল্প নিয়ে উদরপূর্তি করতে। সংবাদের নামে অর্থ হাতিয়ে নিতে। জনগুরুত্ব ও নির্যাতিত-নিপীড়িত-বঞ্চিত মানুষের সংবাদ অর্থের বিনিময়ে ডাস্টবিনে ফেলে দিতে। অনিয়ম, দুর্নীতি, লুটপাট, দখলদারিত্ব আর টেন্ডারবাজির সংবাদ না করার বিনিময়ে পারিতোষিক নিতে। তারা পুলিশ আর প্রশাসনের সংবাদ নিয়ে ব্যস্ত থাকেন। ঘুর ঘুর করেন নেতা-পাতি নেতাদের পেছন পেছন প্রেসরিলিজ নিয়ে\nনিজের অভিজ্ঞতার আলোকে মনে হয়, সৎ, নিষ্ঠা, সুসাংবাদিকতা ও অপসাংবাদিকতা-এ নিয়ে শুরু মূল দ্বন্দ্ব। আর এ কারণে বাড়ছে, সাংবাদিক হয়রানী, নির্যাতন,গুম,হত্যার ঘটনা। আমাদের বিবেক দিন দিন হ্রাস পাচ্ছে। সাংবাদিকরাই এখন সাংবাদিকের শক্র। চলছে ল্যাং মারার অসুস্থ-হীন মানসিক প্রতিযোগিতা।\nসৎ ও সত্য সংবাদ লিখলে যেন সুবিধাবাদী সাংবাদিকদের আঁতে ঘা লাগে। সত্য লিখলে ক্ষমতাসীন দলের রাজনৈতিক নেতা ও প্রশাসনপ্রেমি সাংবাদিকদের সম্মানে আঘাত হানে। রাজনৈতিক নেতা বা প্রশাসনের চেয়ে ওই সাংবাদিকদের যেন বেশি গাত্রদাহের কারণ হয়ে দাঁড়াল। তাদের স্যারেরা যেন গোস্বা হয়ে গেল। তাদের কাছ থেকে মুখ ফিরিয়ে নিল, ইরাজার অর্থ যেন বেহাত হয়ে গেলো। এ জন্যই ভয়ে তটস্থ। সৎ ও সততার সাথে দায়িত্ব পালনের পাশাপাশি অসৎ সাংবাদিকদের ল্যাং খাওয়ার ভয়ও তাড়া করে। কারণ সংবাদের চেয়ে অর্থের মোহে নিমজ্জিত থাকেন অসৎ সাংবাদিকরা। কথায় বলে, কাক কখনো ময়ূর হয় না। যতই লিখি না কেন অভ্যেস বদলানো কঠিন তাদের।\nনিধিরাম সর্দার (ব্যস্ত সাংবাদিক) সাংবাদিকদের ই-বা দোষ কী। সংবাদ সংগ্রহ ও পাঠানোর যে খরচ পড়ে, তা তো পত্রিকা বা টেলিভিশনওয়ালারা দেন না। কিছু কিছু পত্রিকা ও টেলিভিশন সম্মানীর নামে অসম্মানী ভাতা দিলেও তা একেবারে যৎসামান্য। তা দিয়ে সংসার চলার ভাবনা কল্পনাতীত। সম্মানী ভাতা পাওয়া সাংবাদিকদেরও অপসাংবাদিকতা করতে দেখে লজ্জায় মুখ ঢেকে যায়। পত্রিকা হলে বিজ্ঞাপন সংগ্রহদাতা হতে হয়। বিজ্ঞাপন না দিলে চাকুরি শেষ। যে বেশি বিজ্ঞাপন দিবে,সেই পত্রিকা মালিকের কাছে প্রকৃত ও ভালো সাংবাদিক।\nঅবশ্য অসৎ সাংবাদিকদের ওপর দোষ চাপানো যায় না। সমাজের নানা অবস্থান থেকে তারা এ মহান পেশায় জড়িয়ে পড়েছে। জড়িয়ে পড়েছে টাউটশ্রেণির লোকজনও। দেশে কত পত্রিকা রয়েছে তার ইয়ত্তা নেই। কালভাদ্র বের হয়। তথাতথিত অনলাই পত্রিকা ও টেলিভিশনতো আছেই। মফস্বল এলাকায় এরকম পত্রিকা ও টেলিভিশন প্রতিনিধিদের বেশ দাপট। ব্যস্ত সাংবাদিক। পরিচয়পত্র আর টেলিভিশন হলে বুম ( লেগো) ঝুলিযে ছুঁটে চলেন রানার ! তাদের কত নামডাক। কোন ঘটন-অঘটন,এমপি,মিনিষ্টারের সভা-জনসভা এমনকি ইসলামি জলসা ও ঈদ জামাতের ছবি তুলায় তাদের ব্যস্ততা চোখে পড়ার মতো। আর নির্বাচন হলে তো কথাই নেই। তাদের ধারেকাছে যায় কে।\nসাংবাদিক না হয়েও সাংবাদিকতার বেশভূষা তাদের মূল পুঁজি। খ্যাত-অখ্যাত একাধিক গণমাধ্যমের ৪/৫টি আইডি কার্ড বুকে পিঠে ঝুলিয়ে দাপিয়ে বেড়ায় সর্বত্র। যারা পেশাদার সাংবাদিক (সৃযোগ সন্ধানী) তাদের কারো না কারো সঙ্গে সম্পর্ক গড়ে তুলে সাইনবোর্ড হিসেবেও ব্যবহার করেন তারা। সম্ভব হলে সাংবাদিকদের কোনো সংগঠনে নিজের নামটা লিখিয়ে নেয়, তা না হলে নিজেরাই ‘সাংবাদিক’ ‘রিপোর্টার’ ‘প্রেসক্লাব’ শব্দ যোগ করে ভূইফোঁড় কোনো সংগঠন খুলে বসেন। তখন তাদের বুলি থাকে অন্যরকম-“আমি সাংবাদিক কি না সেটা আপনার জানার দরকার নাই, আমি সাংবাদিকদের সেক্রেটারি বা প্রেসিডেন্ট। আমি সাংবাদিক বানাই, আমার স্বাক্ষরে আইডি কার্ড দেই- আমার পরিচয় আলাদাভাবে দেয়ার কি আছে?” ভূয়াদের এতোসব সাংগঠনিক প্রক্রিয়া ও কথিত ক্লাব-ইউনিটি,ফোরাম,সোসাইটি,সংস্থা,,সমিতি দাপ্তরিক প্রতারণার ধকলে নানাভাবেই ক্ষতিগ্রস্ত হচ্ছেন সাধারণ মানুষ। প্রশ্নবিদ্ধ হয়ে পড়ছে মহান সাংবাদিকতার পবিত্র পেশাটি।\nএরা মোটরসাইকেল, প্রাইভেটকার ও মাইক্রোবাসে ‘প্রেস’ কিংবা ‘সংবাদপত্র’ লিখে পুলিশের সামনে দিয়েই নির্বিঘ্নে দাবড়ে বেড়ায়। এদের ব্যবহৃত মোটরসাইকেল ও বিভিন্ন যানবাহনও থাকে চোরাই এবং সম্পূর্ণ কাগজপত্রবিহীন। ভূয়া সাংবাদিকের নানা অপকর্মের কারণে প্রকৃৃত পেশাদার সাংবাদিকদের ভাবমূর্তি এখন প্রশ্নবিদ্ধ হওয়ার উপক্রম হয়েছে। সাংবাদিকতা সম্বন্ধে যাদের নূন্যতম জ্ঞানও নেই তাদের হাতে মাত্র এক হাজার টাকার বিনিময়ে তুলে দেওয়া হচ্ছে আইডি কার্ড। যেনো অনুমতি দিয়ে অপসাংবাদিকতার লাইসেন্স দিয়েছে তাদের। কোনো কাজ নেই, লেখালেখি নেই, অন্যের লেখা ধার করে চলে। নিধিরাম সর্দার (ব্যন্ত সাংবাদিক) সাংবাদিকদের ই-বা দোষ কী। সংবাদ সংগ্রহ ও পাঠানোর যে খরচ পড়ে, তা তো পত্রিকাওয়ালারা দেন না। কিছু কিছু পত্রিকা সম্মানীর নামে অসম্মানী ভাতা দিলেও তা একেবারে যৎসামান্য। তা দিয়ে সংসার চলার ভাবনা কল্পনাতীত। সম্মানী ভাতা পাওয়া সাংবাদিকদেরও অপসাংবাদিকতা করতে দেখে লজ্জায় মুখ ঢেকে যায়।\nভূয়া সাংবাদিকদের সংখ্যা বৃদ্ধির পেছনে খোদ পুলিশ এবং স্থানীয় প্রশাসনের অনেকটা ভুমিকা রয়েছে। কারণ, পুলিশ এবং স্থানীয় প্রশাসনের সঙ্গেই ওইসব ভূয়া ও নামধারী সাংবাদিকদের বেশি সখ্যতা। এরা প্রায়ই স্থানীয় প্রশাসন ও থানার ভিতরে পুলিশ অফিসার ও কেেনষ্টবলদের সাথে গভীর রাত পর্যন্ত আড্ডাবাজিতে মত্ত থাকে। কেউ ধরা পড়লে ‘দালাল’ হিসেবে ঘুষ বাণিজ্যে সরাসরি সহায়তা করে, পুলিশের ‘সোর্স’ হিসেবেও তারা বিশ্বস্থ! এদের কি ব্যস্ততা, দম ফেলার ফুসরত নেই। পুলিশ প্রশাসনও তাদের তোয়াজ করে। সাথে নিয়ে চলে ম্যারাথন আড্ডা।\nযদিও বাংলাদেশ প্রেস কাউন্সিলের উদ্যোগে অযোগ্য অদক্ষ ব্যক্তিরা যাতে সাংবাদিকতা পেশায় আসতে না পারে এ জন্য রেজিষ্ট্রিকৃত সংবাদপত্রের সাংবাদিকদের সনদ প্রদানের সিদ্ধান্ত নিয়েছে। এটি বাস্তবায়িত হলে একদিকে সাংবাদিকদের সম্পর্কে একটি পরিসংখ্যন পাওয়া যাবে। অন্যদিকে প্রতিহত করা যাবে ভূঁয়া সাংবাদিকদের। পাশাপাশি রেজিষ্ট্রিবিহীন সংবাদপত্রের মালিকরা সহজেই ধরা পরবে। রেজিষ্ট্রিকৃত সংবাদপত্রের সাংবাদিকদের নাম তালিকাভূক্ত করার কাজও হয়েছে। স্থানীয় সংগঠনের মাধ্যমে উপজেলা প্রশাসন ও জেলা প্রশাসনের মাধ্যমে এ জন্য তালিকাভুক্ত করা হয় সাংবাদিকদের নাম। এটি দপ্তরে সংরক্ষণ ও ওয়েব সাইটে প্রকাশ করার কথা রয়েছে। কিন্তু,এতেও চরম অনিয়ম ও শুভংকরের ফাকি যোগ হয়েছে। যে উপজেলার ৫ জন সাংবাদিকও নেই সেই উপজেলা থেকে ২০ থেকে ৩০ জনকে সাংবাদিকদের নাম তালিকাভূক্ত করা হয়েছে। স্থানীয় সংগঠনের নেতারা নিজের ভাই,স্ত্রী,ভাগিনা,ভাতিজা এমন কি অর্থের বিনিময়ে চোরাকারবারি,মাদক ব্যবসায়ী,টাউট-বাটপারদের সাংবাদিকের নামের তালিকাভুক্ত করে উপজেলা নির্বাহী অফিসারের মাধ্যমে জেলা প্রশাসকের কাছে পাঠিয়েছেন। এজন্য নিজেকে সাংবাদিক হিসেবে প্রমান করতে অন্যজনের সাংবাদিকতার পরিচয়পত্র এবং নিয়োগপত্র কম্পিউটার সাইজ এর মাধ্যমে নিজের নামে তৈরী করে ভুয়া পরিচয়পত্র এবং নিয়োগপত্রের ফটোকপি জমাও দিয়েছেন। বাংলাদেশ প্রেস কাউন্সিলের উদ্যোগ বাস্তবায়ন হলে অনেক ভুয়া সাংবাদিক বৈধ সাংবাদিকের সনদ পাবেন। তাদের নামও দপ্তরে সংরক্ষণ ও ওয়েব সাইটে প্রকাশ হবে। এতে কি ভুয়া সাংবাদিক কমবে,না তাদের দৌরাত্ম্য আরো বৃদ্ধি পাবে ?\nসাংবাদিকতা এখন ‘হাস্যকর’ পেশা ‘বদনাম’। সাংবাদিকদের অনেকেই ব্যাঙ্গ করে বলেন ‘সাংঘাতিক’।মফস্বল শহরের সাংবাদিকদের শরীরে তা তকমা হিসেবেই সেঁটে আছে! হেয় করে ‘সাংঘাতিক’ বলে আখ্যা দেয় । ‘সাংঘাতিক’ বলে ডাকে। একজন প্রকৃত সাংবাদিকের ‘সাংঘাতিক’ কথাটি শুনতে নিশ্চয়ই অনেক অপমান বোধ হয়। শুনতে অনেক কষ্ট লাগে। কিন্তু, প্রকৃত কোনো সাংবাদিকই এ কথাটির জোরালো প্রতিবাদ করেন না। কারণ, তারা মনে করেন, এ কথার যুক্তিকতা আছে। তাই তারা হাসি মুখে কষ্ট করে হলেও কথাটি শুনে হজম করে ফেলেন।\nসাংবাদিক ও সাংঘাতিক দু’টি শব্দই বহুল প্রচলিত। শব্দ দু’টি প্রায় সমউচ্চারিত কিন্তু অর্থ অনেক ভিন্ন। বাংলা অভিধানে ‘সাংবাদিক’ শব্দের বর্ণনায় বলা হয়েছে, সংবাদ সর্ম্পকীয়। সংবাদপত্রের সম্পাদকীয় বিভাগে কাজ বা পেশা করেন যিনি ; সংবাদপত্রে প্রকাশের জন্য সংবাদ সংগ্রাহক। সাংবাদিকের কাজ বা বৃত্তি ইত্যাদি। অপর শব্দ ‘সাংঘাতিক’ সম্পর্কে বলা হয়েছে ভয়ানক; ভীষণ: মারাত্মক। বর্তমান সময়ের প্রেক্ষাপটে দু’টি শব্দের অর্থ প্রায় সমপর্যায়ে চলে এসেছে।\nএকটি শব্দ এমনটি নিজের নামটি সঠিকভাবে লিখতে বা বানান উচ্চারণ করতে না পারলেও অনেকেই এখন সাংবাদিক পারিচয় নেয়। নিজেকে বলেন ডিজিটাল সাংবাদিক। পড়া বা লিখার প্রয়োজন নেই। দেখতে ও বলতে পারলেই সাংবাদিক। তবে, তারা কেউ আবার সাংবাদিক শব্দটিও উচ্চারণ করতে পারেন না। বলেন,সম্বাদিক। কেউ বলেন,সাম্বাদিক।\nযদিও সাংবাদিকতা পেশা না নেশা এ নিয়ে বিতর্ক চলে আসছে আনেক আগে থেকেই। যদিও সাংবাদিকতা একটি কাজ বা বৃত্তি। কিন্তু পারিশ্রমিক ছাড়া কোন না করলেও সাংবাদিকতার কাজটি আমরা পারিশ্রমিক ছাড়াই বছরের পর বছর ধরে করে আসছি। কিছু পত্রিকা ও টেলিভিশন অবশ্য কিছু জেলায় প্রতিনিধিদের এখন পারিশ্রমিক দিচ্ছে। আবার কেউ দিলেও তাও অনিয়মিত। এ কারণে মফস্বলে বৈধ উপায়ে সাংবাদিকতাকে পেশা হিসেবে নেয়ার সুজোগ এখনো অনেকটাই হয়ে উঠেনি। তার পরও সাংবাদিকতা আজ অধিকাংশের পেশা। কিছু পেশা আছে একবার ধরলে আর ছাড়া যায় না , তারমধ্যে এই পেশাটি অন্যতম। অলাভজনক কোনকাজ সাধারণত দিনদিন কমে যাওয়ার কথা। কিন্তু ব্যতিক্রম এ পেশাটি বিস্তার লাভ করছে। একটি জেলায় বা উপজেলায় কত প্রকার কত জন সাংবাদিক আছে তার হিসাব কেউ রাখে না। পকেটে একটি পরিচয় পত্র থাকলেই তিনি সাংবাদিক বনে যান। কারো পকেটে তিন থেকে পাঁচটি গণমাধ্যমের পরিচয়পত্র রয়েছে। অসংখ্য সাংবাদিকের ভিড়ে এখন আর জনসমক্ষে অনেকেই বলতে চাননা আমি সাংবাদিক। সাংবাদিকের কথা শুনলে সাধারণের মনে দ্বিতীয় শব্দটির কথা মনে পড়ে যায়। আর এই মনে পড়ে যাওয়া যে খুব বেশি অমূলক তা কিন্তু নয়। সাংবাদিক মানেই এখন আতঙ্ক। কিন্তু একটা সময় ছিল, মফস্বলের সাংবাদিকরা সমাজে অত্যন্ত সম্মান পেতেন। এ পেশায় আসতেন শিক্ষিত ও স্বচ্ছল ব্যক্তিরা। এখন শ্রমিক, নৈশ্য প্রহরী,হকার, দালাল, ভুমিদষ্য,চোরাকারবারি,মাদক ব্যবসায়ী,টাউট,বাটপার কেউ বাকি নেই এ পেশায় পর্দাপনে।\nতাছাড়া জেলা ও উপজেলা পর্যায়ের কিছু কিছু সাংবাদিক নেতার নৈতিকতা নিয়েও প্রশ্ন উঠেছে । তারা ক্ষমতাসীন দলের নেতা,স্থানীয় এমপি,মন্ত্রী ও প্রশাসনের দালালি করেন। শুধু তোষামতি নয়,অপরাধীদের পৃষ্ট-পোষকতাও করেন তারা। একারণে প্রকৃত সাংবাদিকরা কোনঠাসা। সাংবাদিক পরিচয় না দিয়ে বলেন, আমি খবরের ফেরিওয়ালা।\nকলাম লেখক: শাহ্ আলম শাহী,সাংবাদিক ও কলামিস্ট\nদিনাজপুর জেলা করোনা প্রতিরোধ কমিটির উদ্যোগে শহরের ১২টি ওয়ার্ডে সচেতনতা পথসভা অনুষ্ঠিত


‘সম্মেলন চাওয়ায়’ ঢাকায় হামলার শিকার সিলেটের ছাত্রলীগ নেতা\n৩০ অক্টোবর, ২০২১ ১৬:৩৭\nআহত ছাত্রলীগ নেতা আব্দুল্লাহ আল হাদী\n‘সম্মেলন চাওয়ায়’ নিজ সংগঠনের নেতাকর্মীদের হামলার শিকার হয়েছেন সিলেটের কানাইঘাট সরকারি কলেজ শাখা ছাত্রলীগর ভারপ্রাপ্ত সভাপতি আব্দুল্লাহ আল হাদী। শুক্রবার রাত ১০টার দিকে ঢাকা বিশ্ববিদ্যালয়ের ডাচের সামনে এ হামলার ঘটনা ঘটে। এতে হাদীর মাথা ফেটে যায়।\nছাত্রলীগের বর্তমান কমিটির মেয়াদোত্তীর্ণ হয়ে যাওয়ায় সম্মেলন চাওয়ার কারণে 'শীর্ষ নেতৃত্বের' নির্দেশেই হামলা করা হয়েছে বলে অভিযোগ হাদীর। এই ঘটনায় তিনজনের নামোল্লেখ করে শাহবাগ থানায় একটি অভিযোগ দায়ের করেছেন তিনি।\nহাদীর অভিযোগ, ঢাকা বিশ্ববিদ্যালয় শহীদ সার্জেন্ট জহুরুল হক হল শাখা ছাত্রলীগের যুগ্ম-সাধারণ সম্পাদক আমির হামজা হামলার নেতৃত্ব দিয়েছেন। হামজা ছাত্রলীগ সভাপতি আল নাহিয়ান খান জয়ের অনুসারী।\nঅভিযোগপত্রে তিনি লেখেন, ছাত্রলীগের সভাপতির সঙ্গে দেখা করার জন্য আমি সিলেট থেকে ঢাকা বিশ্ববিদ্যালয় আসি। শুক্রবার রাত আনুমানিক ১০টার দিকে ঢাকা বিশ্ববিদ্যালয় ডাসের এক কোনায় রেলিংয়ে বসে চা খাচ্ছিলাম। তখন শহীদ সার্জেন্ট জহুরুল হক হল ছাত্রলীগের যুগ্ম-সাধারণ সম্পাদক আমির হামজা, ঢাকা কলেজ ছাত্রলীগের মো. রাব্বি ও জগন্নাথ হল ছাত্রলীগের পলাশ রায় সৌরভসহ আট থেকে নয়জন আমাকে ঘিরে ধরে বলে, 'তুই এখানে আসছিস কেন?' এরপর কিছু বুঝে ওঠার আগেই তারা আমাকে অকথ্য ভাষায় গালাগাল করতে থাকে। এক পর্যায়ে আমির হামজা আমাকে কিলঘুষি মারতে থাকে এবং অন্যান্যরা আমার পাঞ্জাবির কলার চেপে ধরে এলোপাথাড়িভাবে লাখি, চড়থাপ্পড় মারতে থাকে। এরই মধ্যে রাব্বি আমাকে হত্যার উদ্দেশ্যে একটি স্টিলের পাত দিয়ে মাথার পিছন দিকে আঘাত করে গুরুতরভাবে জখম করে। আমাকে মারধর করার সময় তারা আমার হাতে থাকা মোবাইল কেড়ে নিয়ে রাস্তায় ছুড়ে ভেঙে ফেলে এবং আমার পাঞ্জাবির ডান পকেটে থাকা নগদ ৫ হাজার ৬০০ টাকা নিয়ে যায়। আমার চিৎকারে আশেপাশে লোকজন এগিয়ে আসতে দেখে তারা আমাকে প্রাণনাশের হুমকি দিয়ে চলে যায়। পরবর্তী আমি উপস্থিত লোকজনের সহায়তায় একটি রিকশায় করে ঢাকা মেডিকেল কলেজ হাসপাতালের জরুরি বিভাগে যাই। সেখানকার কর্তব্যরত চিকিৎসক আমার মাথার ফাটা স্থানে ১৩টি সেলাই দেন।\nহাদী বলেন, 'ছাত্রলীগের নানা অনিয়ম, অন্যায়-অবিচার, সম্মেলন নিয়ে ফেসবুকে লেখালেখি করায় শীর্ষ নেতৃত্বের নির্দেশে আমার ওপর হামলা চালানো হয়েছে। কয়েকদিন আগে মধুর ক্যান্টিনেও জয় ভাইয়ের সামনেই আমির হামজা আমার কলার চেপে ধরে বলেছিল, আমি কেন লেখালেখি করি।'\nএসময় হাদী এই হামলার সাংগঠনিক বিচারেরও দাবি জানান।\nছাত্রলীগের কেন্দ্রীয় কমিটির উপ-প্রশিক্ষণ সম্পাদক মেশকাত হোসেন বলেন, 'সাংগঠনিক কাঠামোর বাইরে না গিয়ে ছাত্রলীগের একজন কর্মী সম্মেলন চাইতেই পারেন। সেজন্যে তাকে মারধর করে ছাত্রলীগকে কলঙ্কিত করা হয়েছে। আমি নিজে বিষয়টি জয় ভাইকে জানিয়েছি। কিন্তু তিনি কোনো ব্যবস্থা নেননি। এখন তো তৃণমূলের কর্মীরা কেন্দ্রীয় নেতাদের সঙ্গে যোগাযোগ করতেই ভয় পাবেন।'\nএদিকে, অভিযোগ অস্বীকার করে আমির হামজা বলেন, 'ওই সময় আমি ঘটনাস্থলেই ছিলাম না। যারা সম্মেলন চাচ্ছে, তারা আমাকে ফাঁসাতে ষড়যন্ত্র করছে।'\nশাহবাগ থানার ওসি মওদুত হাওলাদার বলেন, 'আমরা অভিযোগ পেয়েছি। বিষয়টি তদন্তাধীন আছে। বিশ্ববিদ্যালয়ের শিক্ষার্থী জড়িত থাকায় বিশ্ববিদ্যালয় প্রশাসনের সঙ্গে কথা বলে আইনি ব্যবস্থা নেওয়া হবে।'


রাবির ভর্তি পরীক্ষায় এমসিকিউ থাকছে না :: Online BanglaNews Portal || BDlive24\nরাজশাহী বিশ্ববিদ্যালয়ের (রাবি) ২০১৮-১৯ শিক্ষাবর্ষের ভর্তি পরীক্ষায় ১ ঘণ্টার এমসিকিউ (বহুনির্বাচনী প্রশ্ন)-এর পরিবর্তে ২ ঘণ্টার লিখিত পরীক্ষা নেওয়া হবে।\nশুক্রবার সকালে বিশ্ববিদ্যালয়ের ৬৫তম প্রতিষ্ঠাবার্ষিকীর কর্মসূচি শেষে সাংবাদিকদের এ তথ্য জানান বিশ্ববিদ্যালয়ের উপাচার্য অধ্যাপক ড. এম আব্দুস সোবহান।\nউপাচার্য বলেন, এমসিকিউতে সত্যিকার মেধা যাচাই হয় না। চারটি উত্তরের মধ্যে একটি ঠিক দিলে সঠিক হওয়ার সম্ভাবনা থাকে। তাই এ বছর থেকে সৃজনশীল পদ্ধতিতে পরীক্ষা নেয়ার সিদ্ধান্ত নিয়েছে প্রশাসন। সেখানে দুই ঘণ্টায় ১০০ মার্কের পরীক্ষা অনুষ্ঠিত হবে এবং খাতা দেখা হবে।\nএবার ইউনিট কমিয়ে দুইদিনে পরীক্ষা অনুষ্ঠিত হবে বলে জানিয়ে উপাচার্য বলেন, বিশ্ববিদ্যালয়ে পূর্বে অনেকদিন ধরে পরীক্ষা হতো। তবে এবার ইউনিট কমিয়ে চারটি ইউনিটে দুইদিনে পরীক্ষা অনুষ্ঠিত হবে। প্রাথমিকভাবে আগামী ২২ ও ২৯ অক্টোবর তারিখে পরীক্ষার দিন ঠিক করার প্রস্তাব রাখা হয়েছে। একাডেমিক কাউন্সিলের সভায় বিষয়টি পাস হলে সিদ্ধান্তের ব্যাপারে জানিয়ে দেয়া হবে।\nঅন্যদিকে এ বছর ভর্তি পরীক্ষায় দুইটি পর্যায়ে আবেদন করতে হবে শিক্ষার্থীদের। প্রথম পর্যায়ে রেজাল্টের মান দেখে শিক্ষার্থীদেরকে বাছাই করা হবে। পরে বাছাইয়ে উত্তীর্ণদেরকে পরীক্ষার প্রবেশপত্র উত্তোলনের ব্যাপারে জানিয়ে দেয়া হবে। এ সময় পরীক্ষার নির্দিষ্ট ফি নেয়া হবে। নির্দিষ্ট সংখ্যক শিক্ষার্থী পরীক্ষায় বসতে পারবেন বলে জানান উপাচার্য অধ্যাপক ড. এম আব্দুস সোবহান।\nএ বছরও দ্বিতীয় বার পরীক্ষার সুযোগ থাকছে কি-না এমন প্রশ্নে উপাচার্য বলেন, এ বিষয়ে পরে জানানো হবে।\nঢাকা, শুক্রবার, জুলাই ৬, ২০১৮ (বিডিলাইভ২৪) // পি ডি এই লেখাটি ৪৫৭ বার পড়া হয়েছে


এমন নিখুঁত অভিনেতা আর ক’জন আছেন! – অলি গলি\nAugust 13, 2019 হৃদয় সাহা\tরাইসুল ইসলাম আসাদ\nপ্রমত্তা পদ্মা নদীর বুকে যে শক্ত হাতে নৌকার বৈঠা ধরতে পারে জেলেপাড়ার সেই সংগ্রামী জেলে কুবেরের সঙ্গে প্রথাবিরোধী তারুণ্যের প্রতীক সেই ‘চলো না ঘুরে আসি’ গাওয়া ছেলেটির জীবনধারার পার্থক্য অনেক। আবার কুসংস্কারচ্ছন্ন অন্ধবিশ্বাসী মজিদ থেকে লালন সাঁই – এই অনন্য বৈচিত্র্যকে যিনি ধারণ করতে পারেন নিজের মধ্যে, সার্থকভাবে রূপায়িত করতে পারেন পর্দায় আর স্থায়ী আসন গড়ে নেন দর্শক হৃদয়ে তিনিই সার্থক অভিনেতা।\nবাংলাদেশের যে কয়েকজন মুষ্ঠিমেয় অভিনয় শিল্পী মঞ্চ, বেতার, টিভি ও চলচ্চিত্রে সমানভাবে সফল তাঁদের মধ্যে নি:সন্দেহে তাঁর নাম প্রথম সারিতে থাকবে। তিনি বাংলাদেশের অভিনয়জগতের উজ্জ্বল নক্ষত্র রাইসুল ইসলাম আসাদ। তাঁর মত অনন্য একজন অভিনেতা ক’জনই আছেন বাংলাদেশে!\nজন্ম ১৯৫৩ সালের ১৫ জুলাই। ১৯৭১ সালে বাংলাদেশের মহান মুক্তিযুদ্ধে বীরত্বের সঙ্গে যুদ্ধ করেন আসাদ,তিনি ঢাকায় গেরিলা যুদ্ধে অংশ নিয়েছিলেন। সদ্য স্বাধীন বাংলাদেশের সাংস্কৃতিক আন্দোলনের সঙ্গে জড়িয়ে পড়েন তিনি।\n‘ঘুড্ডি’ ছবির একটি দৃশ্যে\nসেই সময় মঞ্চে যে এক দল তরুণ প্রতিভাবান নাট্যকর্মীর আবির্ভাব ঘটে তাঁদের মধ্যে তিনি অন্যতম। এরপর টেলিভিশন জগতে ইডিয়ট, সময় অসময়, সংশপ্তক, পাগড়ি, শাহজাদীর কালো নেকাব-সহ বেশ কিছু বিখ্যাত নাটকে অভিনয় করে। বাংলা নাটকে তিনি ‘মধু পাগলা’ হিসেবে পরিচিত।\nখান আতাউর রহমানের ‘আবার তোরা মানুষ হ’ চলচ্চিত্রের মধ্য দিয়ে সিনেমা জগতে পা রাখেন। এরপর সৈয়দ সালাউদ্দিন জাকীরের প্রথাবিরোধী বিখ্যাত ছবি ‘ঘুড্ডি’তে অভিনয় করে ব্যাপক আলোচিত ও জনপ্রিয় হন। যৌথ প্রযোজনায় গৌতম ঘোষের বিখ্যাত ছবি ‘পদ্মা নদীর মাঝি’তে কুবের মাঝির চরিত্রে অনবদ্য অভিনয়ে আবার নতুনকরে আলোচিত ও প্রশংসিত হন। প্রতিটা ছবিতেই তিনি ছিলেন নিখুঁত একজন শিল্পী।\nউপকূল অঞ্চলের প্রাকৃতিক দূর্যোগের সঙ্গে লড়াই করে বেঁচে থাকার গল্প নিয়ে মোরশেদুল ইসলামের ‘দুখাই’ ছবিতে নাম ভূমিকায় অসাধারণ অভিনয় তাকে নিয়ে গেছে কিংবদন্তীদের আসনে। একে একে করতে থাকেন সুরুজ মিয়া, আয়না বিবির পালা, অন্যজীবন, নদীর নাম মধুমতি, হঠাৎ বৃষ্টি, চুপি চুপি, লালসালু, কীত্তনখোলা, আধিয়ার, লালন, ঘানি, মনের মানুষ, আমার বন্ধু রাশেদ, মৃত্তিকা মায়া’র মত প্রশংসিত চলচ্চিত্র।\n‘পদ্মা নদীর মাঝি’ চলচ্চিত্রে ভারতের রূপা গাঙ্গুলির সাথে।\nবাংলাদেশের বিকল্পধারার চলচ্চিত্রে তিনিই সবচয়ে সমুজ্জ্বল। এছাড়া নতুন বউ, পিতা মাতা সন্তান, প্রথম প্রেম, তুমি সুন্দর, সত্যের মৃত্যু নেই, মধুর মিলন, বিচার হবে, রঙিন সুজন সখি, স্বপ্নের পৃথিবী-সহ বেশকিছু বাণিজ্যিক ধারার চলচ্চিত্রে অভিনয় করেন।\nনায়ক না হয়েও যিনি নায়কদের ঘাড়ে নি:শ্বাস ফেলেছেন। যৌথ প্রযোজনার ছবিতের বদলৌতে কলকাতায় বেশ সুপরিচিতি গড়ে উঠে। বুদ্ধদেব দাশগুপ্তের লাল দরজা, উত্তরা, নবারুন চট্টোপাধ্যায়ের ‘মনসুর মিয়ার ঘোড়ায়’ অভিনয় করেন। এছাড়া ‘পতঙ্গ’ নামে একটি হিন্দি ছবিতেও অভিনয় করেন তিনি।\nবর্ণিল অভিনয় জগতে পেয়েছেন ছয়বার জাতীয় পুরস্কার। আরো পেয়েছেন মেরিল প্রথম আলো পুরস্কার সহ বেশকিছু বেসরকারি পুরস্কার। তবে প্রখ্যাত এই অভিনেতার আজো পাওয়া হয়নি একুশে পদক, যা খুবই হতাশাজনক। ব্যক্তিজীবন ও চলচ্চিত্র জীবনে নিজেকে আরো বর্ণিল করুক, এই প্রত্যাশা করি।\n← সাইকো প্রেমিক || রম্যগল্প\nলতা মঙ্গেশকরের দু’টি অসমাপ্ত ও গোপন প্রেমের গল্প →\nরহস্যময় শিল্পী মুজিব পরদেশী\nFebruary 6, 2018 গুলজার হোসেন উজ্জ্বল


নবীগঞ্জে নির্বাচন অফিসারের বেটাগীরি! অফিসে বসেই প্রকাশ্যে ধুমপান করলেন ২ কর্মকর্তা...\nনবীগঞ্জে নির্বাচন অফিসারের বেটাগীরি! অফিসে বসেই প্রকাশ্যে ধুমপান করলেন ২ কর্মকর্তা…\nধুমপান বিষপান, ধুমপানে বিভিন্ন রোগ সৃষ্টি হয়। এ ব্যাপারে সরকার ধুমপান বন্ধের জন্য বিভিন্ন আইন প্রয়োগ করে দেশের লোকজনকে আইনের আওতায় নিয়ে আসলেও সরকারের কিছু কিছু বেতনভোগীর মধ্যে অনেকেই এ অভ্যাস থেকে বিরত থাকতে পারেননি। প্রকাশ্যে ধুমপান করে প্রমান করলেন আইন আবার কী?\nএমন একটি নজির বিহীন ঘটনা ঘটলো নবীগঞ্জ উপজেলার নির্বাচন অফিসারের কার্যালয়ে। নবীগঞ্জ উপজেলা নির্বাচন অফিসার আবু সাঈম ও উপজেলা প্রকৌশলী সৈয়দুর রহমান তারা দু’জন অফিস চলাকালীন সময়ে জন সম্মূখে প্রকাশে। ধুমপান করে প্রমাণ করলেন ধুমপান করলে এর বিরোদ্ধে কোন আইন নেই!\nদীর্ঘ সময় ধুমপানে মগ্ন থেকে তাদের আলাপচারীতার কারনে ঔ অফিসে অবস্থানরত লোকজনদের মধ্যে বিভিন্ন সমালোচনা ক্ষোভ ও নানা প্রশ্ন দেখা দেয়।\nএ নজিরবিহীন ঘটনা দেখে আগন্তুক লোকজন বলেন, গুরুত্বপূর্ণ পদে থাকা দু’জন কর্মকর্তা যদি তারা আইনকে তোয়াক্কা না করে প্রকাশ্যে ধুমপান করলেন। তাহলে সাধারন লোকজন কি করে ধুমপান বিরোধী আইনকে মান্য করবেন যে প্রকাশ্যে ধুমপান করা একটি দন্ডনীয় অপরাধ।\nএদিকে নবীগঞ্জ উপজেলা নির্বাচন অফিসার আবু সাঈম যোগদানের পর ওই অফিসে দায়িত্বের অবহেলা নিয়েও অহরহ অভিযোগ পাওয়া গেছে। বিশেষ করে যখন তিনি অফিসে আসেন, আগত লোকজন তার চালচলন ও বাচনভঙ্গী নিয়েও অনেকবার লোকজনদের মধ্যে কথা কাটাকাটি ও হামলার ঘটনা ঘটেছে।\nঅপরদিকে উপজেলা প্রকৌশলী সৈয়দুর রহমানও আবু সাঈম থেকে কম নয়। তার বিরুদ্ধে ইতিপুর্বে কয়েকবার অভিযোগ উঠেছিল তিনি তার মনগড়া অফিস ফাঁিক দিয়ে নিজ স্বার্থে বিভিন্ন অফিসে ও স্থানে সময় কর্তন করে থাকেন।\nনির্বাচন অফিসার আবু সাঈমের সাথে যোগাযোগ করলে তিনি বলেন, ভাই আমার জানামতে এমন ঘটনা আমি করিনি, তবে আমি ধুমপান করি। সাংবাদিককে তিনি বলেন আপনারা এ ব্যাপারে লেখালেখি না করলে কি হয়?\nএ ব্যাপারে নবীগঞ্জ উপজেলা নির্বাহী অফিসার মোহাম্মদ মাসুম বিল্লাহ’র সাথে মুঠোফোনে যোগাযোগ করা হলে তিনি বলেন, যদি কোন লোক এমন ঘটনা করেন, তাহলে তিনি অপরাধ করেছেন। প্রকাশ্যে ধুমপান কারা একটি দন্ডনীয় অপরাধ। অবশ্যই এই ঘটনাকারীর বিরুদ্ধে আইনানুক ব্যবস্থা গ্রহন করা হবে।


আগস্ট মাস এলেই দেশবিরোধী ষড়যন্ত্রকারীরা মাথা চাড়া দিয়ে ওঠে। গর্তে লুকিয়ে থাকা বিষধর সাপের মত ওরা বের হয়ে আসে, ফণা তোলে, ছোবল মারে! ওৎ পেতে থাকে প্রিয় মাতৃভূমিকে রক্তাক্ত করতে!\nআগস্ট মাসটির নাম উচ্চারিত হওয়ার সাথে সাথে বাঙালি-হৃদয় যন্ত্রণাদগ্ধ হয়, শোকে মুহ্যমান হয় বাঙালি-আত্মা। হৃদয়পটে ভেসে ওঠে হাজার বছরের শ্রেষ্ঠ বাঙালি, স্বাধীনতার স্থপতি জাতির পিতা বঙ্গবন্ধু শেখ মুজিবুর রহমানের নাম। ১৯৭৫ সালের ১৫ আগস্ট জাতির পিতা বঙ্গবন্ধু শেখ মুজিবুর রহমানকে মর্মন্তুদ হত্যাযজ্ঞের মধ্য দিয়ে সপরিবারে হত্যা করা হয়।\nযে কারণে আগস্ট মাস মানে বাঙালির হৃদয় জুড়ে শোকের আঁধার। আগস্ট এলেই শ্রাবণের এক অনিঃশেষ করুণ-ধারা যেনো ছুঁয়ে যায় বাঙালি-আত্মাকে। এ-মাসের বেদনার্ত আর্তি কালকে ছাপিয়ে মহাকাল, সীমানার গণ্ডি পেরিয়ে গোটা বিশ্ব বিবেককে স্তম্ভিত করেছে! সেই আগস্ট মাসকেই বাংলাদেশ-বিরোধী ঘাতকরা তাদের নিষ্ঠুর টার্গেটের মাস হিসেবে বেছে নিয়েছে বারবার।\n১৯৭৫ সালের আগস্ট মাসে যেমন বাঙালি হারিয়েছে হাজার বছরের শ্রেষ্ঠ বাঙালি জাতির পিতা বঙ্গবন্ধু শেখ মুজিবুর রহমানকে, তেমনি ২০০৪ সালের ২১ আগস্ট খালেদা-তারেকের প্রত্যক্ষ নির্দেশে গ্রেনেড ছুঁড়ে হত্যা-চেষ্টা করা হয়েছিল জাতির জনকের কন্যা, আওয়ামী লীগ সভাপতি ও বর্তমান প্রধানমন্ত্রী শেখ হাসিনাকে। ভাগ্যক্রমে সেদিন তিনি বেঁচে গেলেও এই ঘটনায় সাবেক রাষ্ট্রপতি মো. জিল্লুর রহমানের সহধর্মিণী, আওয়ামী লীগের তৎকালীন মহিলা বিষয়ক সম্পাদিকা আইভি রহমানসহ ২৪ জন নিহত এবং পাঁচ শতাধিক নেতা-কর্মী মারাত্মকভাবে আহত হন।\nসেদিন পিতা শেখ মুজিবের মতো শেখ হাসিনাকেও ওই পঁচাত্তরের প্রেতাত্মারা নিঃশেষ করে দিতে চেয়েছিল। পারেনি। এ পর্যন্ত ১৯ বারের অধিক তাকে হত্যা-চেষ্টা করা হয়েছে। বিধাতার কৃপা আর জনগণের অকৃত্রিম ভালবাসায় তিনি আমাদের মাঝে বারবার ফিরে এসেছেন।\n২০০৪ সালের ২১ আগস্ট, শেখ হাসিনা ছিলেন মৃত্যু থেকে এক সেকেন্ড দূরে। দলের নেতাকর্মীরা নিজেদের প্রাণকে তুচ্ছ জ্ঞান করে সেদিন মানববর্ম রচনা করে বঙ্গবন্ধু-কন্যার প্রাণ বাঁচান। কারণ সেইসব নেতাকর্মীরা বিশ্বাস করতেন, ‘শেখ হাসিনা বাঁচলে, বাংলাদেশ বাঁচবে’। প্রকৃত অর্থেই সেদিন শেখ হাসিনার দৈবক্রমে বেঁচে যাওয়া ছিল বাংলাদেশের জীবন ফিরে পাওয়া…\nবিবেক-বুদ্ধি দিয়ে ভাবুন তো, সেদিন যদি শেখ হাসিনাকে আমরা হারিয়ে ফেলতাম, কী অবস্থা হত প্রিয় এ স্বদেশ ভূমির? কোথায় গিয়ে দাঁড়াতো বাংলাদেশ?\nশেখ হাসিনার নেতৃত্বে শত কণ্টকাকীর্ণ পথ পাড়ি দিয়ে সব সূচকে অগ্রগতি, সাফল্য আর উন্নয়নের ফানুস উড়িয়ে বাংলাদেশ আজ বিশ্বের বিস্ময়! শেখ হাসিনা বেঁচে না থাকলে তা সত্যিই আজ অধরা থেকে যেত।\nদেশি-বিদেশি রক্তচক্ষুকে উপেক্ষা করে যুদ্ধাপরাধীদের বিচার, বঙ্গবন্ধুর হত্যাকারীদের বিচার করে শেখ হাসিনা প্রমাণ করেছেন খুনি সে যত শক্তিশালীই হোক না কেন, অপরাধ করলে তার বিচার এ মাটিতেই হবে। বঙ্গবন্ধু-কন্যাকে সেদিন যদি আমরা হারিয়ে ফেলতাম, আজও কুখ্যাত যুদ্ধাপরাধীদের গাড়িতে লাল-সবুজের পতাকা উড়তো, তাদের আস্ফালন দেখতে হতো, জাতির পিতার হত্যাকারীদের দূষিত নিঃশ্বাস-প্রশ্বাসে ভারি হয়ে যেত বাংলার আকাশ-বাতাস। সেদিন শেখ হাসিনা দৈবক্রমে বেঁচে গিয়েছিলেন বলেই প্রিয় বাংলাদেশ আজ কলঙ্কমুক্ত।\nযদি শেখ হাসিনা আজ বেঁচে না থাকতেন; আবারও রাষ্ট্রীয় পৃষ্ঠপোষকতায় হাজার হাজার পূর্ণিমা-শেফালি-মাহিমা-ফাহিমাদের নিদারুণ আর্তনাদে বাংলার আকাশ-বাতাস প্রকম্পিত হতো, তবুও রাষ্ট্রযন্ত্র থাকতো নির্বিকার। আবারও নির্বিবাদে হত্যা করা হতো শিক্ষক, বুদ্ধিজীবী, কবি, সাহিত্যিক, সংস্কৃতিসেবী, সাংবাদিক, রাজনীতিবিদ, আবারও হত্যা করা হতো প্রগতিশীলতাকে। যদি শেখ হাসিনা সেদিন বেঁচে না যেতেন; আজকের যে বাংলাদেশকে আপনি দেখছেন, গোটা বিশ্ব দেখছে, সেই বাংলাদেশ হয়তো পাকিস্তান আদলের কোন রাষ্ট্রে পরিণত হত।\nগোটা বিশ্ব আজ জঙ্গিবাদ ভয়াবহতায় আক্রান্ত; একমাত্র শেখ হাসিনা-ই বিশ্বে জঙ্গিবাদ নির্মূলে রেখেছেন দৃষ্টান্তমূলক ভূমিকা। বিএনপি-জামাত রাষ্ট্রীয় পৃষ্ঠপোষকতা দিয়ে যেভাবে জঙ্গি লালন-পালন ও তোষণ এবং জঙ্গিবাদ বিস্তারে ভূমিকা রেখেছিল- তখন বাংলাদেশ ছিল পাকিস্তানের আরেক রূপ। আজ থেকে প্রায় ১৪ বছর আগে ২০০৫ সালের ১৭ আগস্ট সারাদেশে ৬৩ জেলায় একযোগে বোমা হামলা করেছিল বিএনপি-জামাতের মদদপুষ্ট জঙ্গি সংগঠন জেএমবি। শেখ হাসিনা আজ বেঁচে না থাকলে তার চেয়েও ভয়াবহ বাংলাদেশে আমাদেরকে আজ বসবাস করতে হতো।\nকিছু নব্য সুশীল আজ দেশে একটু-আধটু সংকট দেখলেই বলে, ‘আমরা কি এমন বাংলাদেশ চেয়েছিলাম?’ সেই সব নব্য সুশীলরা মোটেও স্মরণ করেন না বাংলাদেশের সেই রক্তমাখা অন্ধকার দিনগুলির কথা। প্রফেসর হুমায়ুন আজাদ বিএনপি-জামাতের দুঃশাসন-চিত্র আর রক্তমাখা আঁধারের দিনগুলির কথা তুলে আনেন তাঁর গ্রন্থগুলোতে- ‘ছাপ্পান্ন হাজার বর্গমাইল’, ‘আমরা কি এই বাংলাদেশ চেয়েছিলাম?’ ‘পাক সার জমিন সাদ বাদ’! যে উপন্যাসগুলোতে উঠে এসেছিল বিএনপি-জামাতের ভয়ংকর দুঃশাসনের দিনলিপি, উঠে এসেছিল রাষ্ট্রীয় পৃষ্ঠপোষকতায় কিভাবে একটি রাষ্ট্রকে জঙ্গিবাদী রাষ্ট্রে পরিণত করা হয়েছিল! সেদিন শেখ হাসিনা প্রাণে বেঁচে গিয়েছিল বলেই ‘জঙ্গিবাদের আখড়া’ থেকে বাংলাদেশ আজ শান্তির দেশ।\nদিনবদলের স্লোগানকে অন্তরে ধারণ করে, বঙ্গবন্ধুর স্বপ্নের সোনার বাংলা বিনির্মাণের স্বপ্নকে বাস্তবে রূপ দিতে শেখ হাসিনা বাংলাদেশের শিক্ষা, স্বাস্থ্য, কৃষি, বিজ্ঞান, তথ্যপ্রযুক্তি, বিদ্যুৎ, দারিদ্র্য বিমোচন, পুষ্টি, মাতৃত্ব এবং শিশু স্বাস্থ্য, প্রাথমিক শিক্ষা, নারীর ক্ষমতায়ন, অবকাঠামোগত উন্নয়ন, ক্রীড়া, সংস্কৃতি, সামাজিক নিরাপত্তা বেষ্টনীসহ বিভিন্ন খাতের উন্নয়ন এর মাধ্যমে দারিদ্র্যপীড়িত বাংলাদেশকে আজ অন্য বাংলাদেশে রূপান্তরিত করেছেন; যে জন্য শেখ হাসিনা আজ বিশ্বপরিমণ্ডলে ‘আইকনিক লিডার’ হিসেবে পরিগণিত। বিশ্বের বুকে বাংলাদেশ এখন শুধু উন্নয়নের রোল মডেলই নয়, একটি মানবিক রাষ্ট্র হিসেবেও প্রশংসিত। শেখ হাসিনা এখন বিশ্বের নিপীড়িত-নির্যাতিতদের কাছে ‘মানবতার জননী’।\nকথিত তলাবিহীন ঝুড়ির বাংলাদেশ আজ ১০ লাখ রোহিঙ্গাকে আশ্রয় দেয়ার পাশাপাশি খাদ্য, বস্ত্র-চিকিৎসার দায়িত্ব নেয়। বিশ্লেষকরা মনে করেন, এ সবকিছুই সম্ভব হয়েছে প্রধানমন্ত্রী শেখ হাসিনার দৃঢ়চেতা ও সাহসী নেতৃত্বের কারণে। একটু ভাবুন তো, যদি শেখ হাসিনা আজ বেঁচে না থাকতেন, কোথায় থাকতো বাংলাদেশ? বঙ্গবন্ধু-কন্যা সেদিন প্রাণে বেঁচে গিয়েছিলেন বলেই উন্নয়নের রোল মডেল আজকের বাংলাদেশ।\nসেদিন শেখ হাসিনা যদি বেঁচে না থাকতেন; ভারত-মিয়ানমারের সাথে স্থল ও সমুদ্র সীমা সংক্রান্ত সংকটের সমাধান আমাদের অধরা-ই থেকে যেত। শেখ হাসিনার বলিষ্ঠ নেতৃত্বে কোন রকম যুদ্ধ-সংঘাত বা বৈরিতা ছাড়াই দুই প্রতিবেশী ভারত ও মিয়ানমারের বিপক্ষে সমুদ্র সীমা বিজয় নিশ্চিত করেছে বাংলাদেশ। এ ছাড়া স্বাধীনতার পরপরই ভারত ও বাংলাদেশের মধ্যে যে স্থল সীমান্ত চুক্তি হয়েছিল, তা শেখ হাসিনার নেতৃত্বে বাস্তবায়নের মাধ্যমে ছিটমহল সমস্যার সমাধান করা বাংলাদেশের জন্য এক বিশাল অর্জন।\nশেখ হাসিনাকে সেদিন আমরা ফিরে পেয়েছিলাম বলেই; নিজস্ব অর্থে পদ্মার ওপর ৬ দশমিক ১ কিলোমিটার দীর্ঘ সেতু নির্মাণ করার সাহস দেখিয়েছে বাংলাদেশ, এক লাখ ১৩ হাজার কোটি টাকা খরচ করে রূপপুর পারমাণবিক বিদ্যুৎ কেন্দ্র স্থাপন করছে বাংলাদেশ। বাংলাদেশ এখন বিশ্বের ৩১টি পারমাণবিক শক্তিধর দেশের তালিকায়। খাদ্যে, বিদ্যুতে বাংলাদেশ এখন স্বয়ংসম্পূর্ণ। বাংলাদেশ এখন স্বল্পোন্নত দেশ থেকে উন্নয়নশীল দেশে পদার্পণ করেছে, বাংলাদেশ এখন মধ্যম আয়ের দেশের পথে। বাংলাদেশের মাথাপিছু আয় এখন প্রায় ২০০০ মার্কিন ডলার। দেশের অর্থনীতির প্রবৃদ্ধির হার ৮ শতাংশ ছাড়িয়ে গেছে।\nসমুদ্র বিজয়ের পর আমরা করেছি মহাকাশ বিজয়; বিশ্বের ৫৭তম দেশ হিসেবে বাংলাদেশ (প্রথম স্যাটেলাইট ‘বঙ্গবন্ধু-১’ ) মহাকাশে সফলভাবে স্যাটেলাইট উৎক্ষেপণ করতে সক্ষম হয়েছে। ২০৪১ সালের মধ্যে বাংলাদেশ হবে উন্নত-সমৃদ্ধ দেশ। শেখ হাসিনার নেতৃত্বে ঘুরে দাঁড়ানো আজকের বাংলাদেশের উন্নয়ন-অগ্রগতি নিয়ে পৃষ্ঠার পর পৃষ্ঠা তথ্য-উপাত্ত তুলে ধরা সম্ভব। এসব কিছু সম্ভব হয়েছে বা হচ্ছে শেখ হাসিনা সেদিন আমাদের মাঝে ফিরে এসেছিলেন বলে। যদি শেখ হাসিনা আজ বেঁচে না থাকতেন, কোথায় গিয়ে দাঁড়াতো বাংলাদেশ? ভাবুন তো!\nযদি শেখ হাসিনা সেদিন বেঁচে না যেতেন; আমার বিশ্বাস, বিগত দেড় দশক ধরেই আমরা দুর্নীতিতে বিশ্বচ্যাম্পিয়ন হতাম, আমরা হতাম জঙ্গিবাদের প্রজনন ক্ষেত্র, আমরা বিশ্বে দারিদ্র্য-পীড়িত মঙ্গাদেশের খেতাব পেতাম, আমরা হতাম সামাজিক-অর্থনৈতিকভাবে কক্ষ-চ্যুত এক পর্যদুস্ত দেশের নাগরিক। যে কারণে আমরা বক্তৃতা-স্লোগানে বলে থাকি, ‘শেখ হাসিনা বাঁচলে, বাংলাদেশ বাঁচবে’। যে কারণে শেখ হাসিনাকে আমরা বলে থাকি-‘অন্ধকারের ভেতর এক হিরণ্ময় দ্যুতি’।\nরাশেদ চৌধুরীকে ফেরত পাঠাতে ট্রাম্পকে চিঠি প্রধানমন্ত্রীর


পিরোজপুরে নদীভাঙন এলাকা পরিদর্শন করলেন দুই মন্ত্রী\n১৯ এপ্রিল ২০১৯\tদেশজুড়ে, স্লাইডার খবর\nপিরোজপুর প্রতিনিধি: পিরোজপুরে নদী ভাঙনকবলিত এলাকা পরিদর্শন করেছেন দুই মন্ত্রী। শুক্রবার সকালে পিরোজপুর-১ আসনের সংসদ সদস্য এবং গৃহায়ন ও গণপূর্তমন্ত্রী এডভোকেট শ ম রেজাউল করিম এবং পানিসম্পদ মন্ত্রণালয়ের প্রতিমন্ত্রী জাহিদ ফারুক পিরোজপুর সদর, নাজিরপুর ও নেছারাবাদ উপজেলার ভাঙনকবলিত বিভিন্ন এলাকা পরিদর্শন করেন।\nএ সময় পানি উন্নয়ন বোর্ডের ঊর্ধ্বতন কর্মকর্তাবৃন্দ এবং পিরোজপুরের জেলা প্রশাসক আবু আলী মো. সাজ্জাদ হোসেন ও পুলিশ সুপার মোল্লা আজাদ হোসেন মন্ত্রীদ্বয়ের সাথে ছিলেন।\nভাঙনকবলিত এলাকা পরিদর্শনকালে পানিসম্পদ প্রতিমন্ত্রী জাহিদ ফারুক নদী ভাঙনের শিকার নদী-তীরবর্তী মানুষের ভোগান্তির কথা শোনেন এবং এসব এলাকায় বাঁধ নির্মাণের আশ্বাস দেন। এর আগে সকালে পিরোজপুর সার্কিট হাউজে পৌঁছালে দুই মন্ত্রীকে গার্ড অব অনার প্রদান করে পুলিশের সুসজ্জিত একটি দল। পরবর্তীতে তারা সেখান থেকে পিরোজপুরের বলেশ্বর নদীর খেয়াঘাট পরিদর্শন করেন। এই নদীর পাড়ে একটি শহর রক্ষা বাঁধ নির্মাণ করা হবে বলে জানান মন্ত্রী।\nএরপর হুলারহাট বন্দর থেকে স্পিডবোটযোগে কালিগঙ্গা ও সন্ধ্যা নদীর ভাঙনকবলিত এলাকা পরিদর্শন করেন। এরপর শ্রীরামকাঠিতে ভাঙনে ক্ষতিগ্রস্ত মানুষের কথা শোনেন পানিসম্পদ প্রতিমন্ত্রী এবং দ্রুত তাদের সমস্যা সমাধানের আশ্বাস দেন।\nএরপর দুপুরে গৃহায়ন ও গণপূর্ত মন্ত্রী এডভোকেট শ ম রেজাউল করিম জেলার নাজিরপুর উপজেলার নাজিরপুর-বৈঠাকাটা সড়কের ৫০০০ মিটার চেইনেজে কালিগঙ্গা নদীর উপর নির্মিত শেখ হাসিনা সেতুর উদ্বোধন করেন।\nএ সময় মন্ত্রী বলেন, নাজিরপুরের দেউলবাড়ী, কলারদোয়ানিয়া ও মালিখালী ইউনিয়নের লোকজন সরাসরি নাজিরপুর হয়ে পিরোজপুর সদরসহ দেশের বিভিন্ন স্থানে খুব সহজেই যাতায়াত করতে পারবে। এছাড়া এ এলাকার সবজি চাষীরা সহজে তাদের ভাসমান পদ্ধতিতে চাষকরা সবজি দেশের বিভিন্ন এলাকায় পাঠাতে পারবেন।\nউল্লেখ্য, ২০১২ সালের ২৭ ফেব্রুয়ারি নাজিরপুর-বৈঠাকাটা সড়কের কালিগঙ্গা নদীর ওপর সেতু (পি.সি গার্ডার ব্রিজ) নির্মাণের কাজ শুরু হয়। সেতুটির পশ্চিম পাশে নাজিরপুরের শাখারীকাঠী ইউনিয়ন এবং পূর্ব পাশে একই উপজেলার দীর্ঘা ইউনিয়ন অবস্থিত।\nপিরোজপুর এলজিইডির নির্বাহী প্রকৌশলী সুশান্ত রঞ্জন রায় জানান, ৩৬০ মিটার দৈর্ঘ্য এবং ৮ দশমিক ৪ মিটার প্রস্থের এ সেতুটির নির্মাণে ব্যয় হয়েছে ৩৯ কোটি টাকা। কিছুদিন আগে এ সেতুর নির্মাণ কাজ শেষ হয়। এলজিউিডির নিজস্ব অর্থায়নে সেতুটি নির্মাণ করা হয়। এখন সর্বসাধারণের চলাচলের জন্য উন্মুক্ত করে দেয়া হলো।\nবিকেলে গৃহায়ন ও গণপূর্ত মন্ত্রী এডভোকেট শ ম রেজাউল করিম পিরোজপুরে বাংলাদেশ কৃষক লীগের প্রতিষ্ঠা বার্ষিকী উপলক্ষে এক আলোচনা সভায় যোগ দিবেন।\nপিরোজপুরে মাদক ব্যাবসায়ী গ্রেফতার!\nসাতক্ষীরার সীমান্ত এলাকা থেকে ১৮টি স্বর্ণের বার উদ্ধার\nপিরোজপুরে কলেজ শিক্ষকের ঝুলন্ত লাশ উদ্ধার করেছে পুলিশ


শিরোনাম: ‘ভোট বানচালের জন্য বিএনপি পরিকল্পিতভাবে হামলা করেছে’ এটা কেমন লেভেল প্লেইং ফিল্ড : বিএনপি তাবিথের প্রার্থিতা বাতিলের রিট খারিজ ভারতের বিরুদ্ধে ইউরোপীয় পার্লামেন্টে কঠোর সমালোচনামূলক প্রস্তাব ধানের শীষে ভোট দিয়ে দুর্নীতির বিরুদ্ধে রুখে দাঁড়ানোর আহ্বান হামলা করল আওয়ামী লীগ, মামলা হলো বিএনপির বিরুদ্ধে : রিজভী যুক্তরাষ্ট্রের দম্ভ চূর্ণ-বিচূর্ণ করল ইরান গোপীবাগে নির্বাচনী প্রচারণায় সংঘর্ষের ঘটনায় আটক ৫ রানওয়ে থেকে ছিটকে মহাসড়কে ইরানের যাত্রীবাহী বিমান কলকাতায়ও করোনাভাইরাসের হানা, হাসপাতালে চীনা তরুণী\nPublished : Wednesday,9October, 2019 at 8:27 PM\nপারমাণবিক বিদ্যুৎকেন্দ্র, যেখানে বালিশ কিনতে লাগে ১৪ হাজার টাকা, আর বালিশের কভার কিনতে লাগে ৭ হাজার টাকা। তার মানে আমরা উন্নয়ন করেছি দুর্নীতিতে এমন মন্তব্য করেছেন তত্ত্বাবধায়ক সরকারের সাবেক উপদেষ্টা অ্যাডভোকেট সুলতানা কামাল।\nবুধবার (৯ অক্টোবর) জাতীয় প্রেস ক্লাবের তফাজ্জল হোসেন মানিক মিয়া হলে ‘প্রতিবন্ধী ব্যক্তির অধিকার ও সুরক্ষা আইন ২০১৩ বাস্তবায়ন, বিদ্যমান পরিস্থিতি ও করণীয়’ শীর্ষক আয়োজিত সংবাদ সম্মেলনে তিনি এসব কথা বলেন।\nসুলতানা কামাল বলে, আমরা নিজেদের মর্যাদাটুকু বুঝি না। অন্যায় অবিচার হলে তার প্রতিবাদ করার চেষ্টা করি না, যার কারণে প্রত্যেকটি জায়গায় দুর্নীতিতে ভরে গেছে। এমনকি এলাকার জনপ্রতিনিধিরা প্রতিবন্ধী ভাতা কার্ড দেওয়ার নামে প্রথম ছয় মাসের টাকা নিজেদের পকেটে ঢুকিয়ে আত্মসাৎ করে। এদেরকে এখন শুদ্ধি অভিযানে আনা দরকার।\nতিনি বলেন, আমরা প্রত্যেকেই প্রতিবন্ধীদের নিয়ে কতটা ভাবি, চিন্তা করি? আমরা তো বলে থাকি দেশ এখন উন্নয়নের মহাসড়কে এগোচ্ছে। বাংলাদেশ সারাবিশ্বে উন্নয়নের রোল মডেল হয়ে গেছে। আমরা কি এই উন্নয়নের সঙ্গে মানবিকতাকে এগিয়ে নিয়ে যেতে পেরেছি? উন্নয়নের সঙ্গে সভ্যতাকে তাল মিলিয়ে চালাতে পারছি? তাহলে আমরা উন্নয়ন বলতে কী বুঝাতে চাচ্ছি? শুধু কি রাস্তা-ঘাট, ইমারত, ব্রিজ তৈরিকে উন্নয়ন বলি?\nসুলতানা কামাল আরও বলেন, যদিও দেশে ক্যাসিনোর শুদ্ধি অভিযান চলছে। তবে অন্যদিকে ক্ষমতার দাপটে বিশ্ববিদ্যালয়ের ছাত্রকে পিটিয়ে মেরে ফেলছি। মানুষকে হয়রানি করছি। শেয়ারবাজার লুট করছি। এগুলো নিয়ে আমরা কিন্তু কোনো কথা বলছি না। সেই জায়গায় আমরা বিরাট উন্নয়ন করেছি।\nবলিউডের সিনেমার নায়িকা হচ্ছেন বাংলাদেশের মিথিলা


মোহাম্মদ রেজাউল করিম, শিকাগো, যুক্তরাষ্ট্র\nআপডেট: ০৫ জুলাই ২০২০, ১৭:০৫\nসারাক্ষণ করোনা বিষয়ে শুনতে শুনতে কি আপনি ক্লান্ত ও বিরক্ত? তাহলে চলুন করোনা বাদ দিয়ে আমরা ক্রিকেট খেলা নিয়ে কথা বলি। ১৯৯৭ সালে মালয়েশিয়ার কিলাত কিলাব মাঠে হওয়া আইসিসি ট্রফির খেলার কথা মনে আছে? যেবার বাংলাদেশ ফাইনালে কেনিয়াকে হারিয়ে বিশ্বকাপে খেলার যোগ্যতা অর্জন করেছিল?\nআমার মনে আছে। আমি তখন ক্লাস টেনে পড়ি। রাস্তায় আরও অনেকের সঙ্গে দাঁড়িয়ে দাঁড়িয়ে একটি দোকানের রেডিওতে খেলার ধারাভাষ্য শুনেছিলাম। মাত্র ২৫ ওভারে ১৬৬ রান তাড়া করে জিতে যাওয়ার পর আমাদের সে কী বাঁধভাঙা উল্লাস! রাস্তায় রাস্তায় মিছিল হয়েছিল। টিভি-পত্রিকায় কয়েক দিন শুধু সেই খেলার কথাই প্রচার করেছিল।\nখেলোয়াড়েরা মালয়েশিয়া থেকে দেশে ফিরে আসার পর সরকার তাঁদের বীরের সংবর্ধনা দিয়েছিল। শুধু বিশ্বকাপে খেলার যোগ্যতা অর্জন করেই সারা দেশে এত এত উচ্ছ্বাস দেখে ক্রিকেটের বড় বড় দেশগুলো নিশ্চয়ই খুব হাসাহাসি করেছিল। নিশ্চয়ই ঠাট্টা করে বলেছিল, বাংলাদেশের লাফালাফি দেখে মনে হচ্ছে, ওরা বিশ্বকাপটাই জিতে গিয়েছে!\nওরা হাসলে হাসুক! তাতে আমাদের কিছুই যায় আসেনি। যদিও আমরা খুব ভালো করেই জানতাম, ক্রিকেটের বড় বড় দেশগুলোর অর্জনের তুলনায় আমাদের ওই সামান্য অর্জন তেমন কিছুই নয়, তবুও আমরা আমাদের ওই অতটুকু অর্জনকেই বুকভরে গ্রহণ করতে কার্পণ্য করিনি। আমরা খেলোয়াড়দের উৎসাহ দিয়েছি, ক্রিকেটে বিনিয়োগ করেছি। যার ফল আমরা হাতেনাতেই পেয়েছি। আমরা এখন ক্রিকেটের সব বড় বড় দেশগুলোর সঙ্গে লড়াই করতে পারছি।\nযাক, ক্রিকেট নিয়ে অনেক কথা বললাম। মনটা কি একটু ভালো হয়েছে? তাহলে চলুন এবার করোনাভাইরাস নিয়ে কথা বলি।\nবিভিন্ন কারণে আমাদের দেশে বিজ্ঞান গবেষণার তেমন একটা সুযোগ নেই। তবে আনন্দের ব্যাপার হলো, অনেক সীমাবদ্ধতা সত্ত্বেও এই করোনা প্রাদুর্ভাবের সময়ে কিছু কিছু গবেষণামূলক কাজ হচ্ছে। গণস্বাস্থ্য অ্যান্টিবডি টেস্ট কিট বানাল, শিশুস্বাস্থ্য গবেষণা ফাউন্ডেশন জিনোম সিকোয়েন্স বের করল, ঢাকা বিশ্ববিদ্যালয়ের প্রাণরসায়ন বিভাগ আরটি-ল্যাম্প টেস্ট নিয়ে কাজ করল, এ রকম আরও অনেকে হয়তো কাজ করছেন। কিন্তু মজার ব্যাপার হলো, যখনই তাঁরা তাঁদের গবেষণার কাজগুলো প্রকাশ করছেন, লোকজনের কাছ থেকে দুটো বিপরীতমুখী প্রতিক্রিয়া লক্ষ করা যাচ্ছে। একদিকে যেমন অনেকেই আনন্দিত হচ্ছে, অন্যদিকে অনেকে আবার এসব গবেষণার নেতিবাচক সমালোচনায় মেতে উঠছে। তাদের কথা হলো, এসব গবেষণা নিয়ে এত মাতামাতি করার কী আছে? এগুলো তো কোন নতুন উদ্ভাবন নয়? এসব কাজ তো উন্নত দেশগুলোতে প্রতিদিনই হচ্ছে!\nযাঁরা এসব নেতিবাচক সমালোচনা করছেন, তাঁদের বেশির ভাগেরই বিশ্বের উন্নত দেশগুলোতে গবেষণা করার অভিজ্ঞতা রয়েছে। তাঁরা সেসব দেশের সর্বাধুনিক গবেষণার সঙ্গে পরিচিত। তাই স্বাভাবিক কারণেই বাংলাদেশের গবেষণাগুলোকে তাঁদের কাছে নতুন কিছু মনে হচ্ছে না। আমিও মেনে নিচ্ছি, হ্যাঁ, উন্নত দেশগুলোতে জিনোম সিকোয়েন্স বের করা, আরটি-ল্যাম্প পদ্ধতি দিয়ে ভাইরাস শনাক্ত করা এসব আহামরি কোনো কিছু নয়। তাদের গবেষণাগারগুলোতে এসব কাজ অহরহ হচ্ছে। কিন্তু সেসব দেশের সঙ্গে তো আমাদের নিজেদের তুলনা করলে চলবে না। দেশে যেখানে গবেষণাটাই ঠিকভাবে শুরু হয়নি, সেখানে এখনই নতুন নতুন 'উদ্ভাবনের' খোঁজ করাটা অবাস্তব প্রত্যাশা।\nপত্রিকার মাধ্যমে জানলাম, গণস্বাস্থ্যের কিট ভাইরাস শনাক্তকরণে ব্যর্থ হয়েছে, কিন্তু রক্তে অ্যান্টিবডি নির্ণয়ে নাকি তা ৭০ শতাংশ সফলতা দেখিয়েছে। যদি সত্যি তা-ই হয়, তাহলে এটি অবশ্যই একটি ইতিবাচক প্রাপ্তি। যুক্তরাষ্ট্রের এফডিএ অ্যান্টিবডি নির্ণয়ে মাত্র ৪০-৫০ শতাংশ সাফল্য দেখানো টেস্ট কিটকেও 'ইমার্জেন্সি ইউজ অথরাইজেশন'–এর আওতায় অনুমোদন দিয়েছে। কিন্তু সেটা যে খুব ভালো সিদ্ধান্ত তা বলছি না। আমার কথা হলো, গণস্বাস্থ্যের কিটটিকে বাতিল ঘোষণা না করে তারা বরং তাদের ৭০ শতাংশ সাফল্যকে গবেষণার মাধ্যমে কীভাবে আরও বাড়াতে পারে, সে ব্যাপারে তাদের সরকারের সহযোগিতা করা উচিত। তার ফলে এই কিটটির মাধ্যমে সঠিকভাবে উপসর্গহীন সংক্রমণ ও উপযুক্ত প্লাজমা ডোনার শনাক্ত করা সম্ভব হবে। অন্যান্য দেশের সঙ্গে অর্থহীন তুলনা করে জিনোম সিকোয়েন্স বের করা, আরটি-ল্যাম্প পদ্ধতি ব্যবহার করার মতো গবেষণামূলক কাজগুলোকে নিয়ে নেতিবাচক সমালোচনা বন্ধ করে গবেষকদের যথাযথ সম্মান দেওয়া উচিত। তাহলে অন্যরাও গবেষণায় উদ্বুদ্ধ হবেন।\nমোদ্দা কথা হলো, গবেষণায় আমাদের ছোট ছোট সাফল্যগুলোকে উন্নত দেশের সঙ্গে তুলনা করা অত্যন্ত অযৌক্তিক। দেশে যেখানে গবেষণাই হচ্ছে না, সেখানে এসব ছোট ছোট অর্জনই আমাদের জন্য 'নতুন উদ্ভাবন'। এসব প্রাপ্তিতেই আমাদের উল্লাস করতে হবে। গবেষকদের 'বীরের' সংবর্ধনা দিতে হবে। গবেষণায় অর্থ বিনিয়োগ করতে হবে। আর তা করতে পারলেই ভবিষ্যতে গবেষণায় বিশ্বমানের সাফল্য আসবে। উন্নত দেশগুলোর মতো তখন আমরাও সত্যিকারের 'উদ্ভাবন' করতে পারব।\n২৩ বছর আগে ক্রিকেটের ওই অতটুকু প্রাপ্তিকে অন্যান্য দেশের সঙ্গে তুলনা না করে যেভাবে বুকভরে গ্রহণ করেছিলাম, গবেষণার বিষয়টিতেও আমাদের একই রকম মানসিকতার পরিচয় দেওয়া উচিত। অবশ্য ক্রিকেটকে প্রমোট করার পেছনে ব্যবসায়িক স্বার্থসংশ্লিষ্ট ছিল। গবেষণার বিস্তারে তো আর ক্রিকেটের মতো অত স্পন্সর পাওয়া যাবে না। এ ক্ষেত্রে তাই সরকারকেই অগ্রণী ভূমিকা পালন করতে হবে। সেই সঙ্গে আমরা যাঁরা উন্নত দেশগুলোতে গবেষণার সঙ্গে জড়িত আছি, দেশের সীমাবদ্ধতা বিবেচনা করে সেখানকার গবেষক ও তাঁদের গবেষণাকাজগুলোর প্রতি আমাদের আরও 'এপ্রিশিয়েটিভ' মনোভাব পোষণ করতে হবে।\n*লেখক: রিসার্চ সায়েন্টিস্ট, অ্যাবোট ল্যাবরেটরিজ, শিকাগো, যুক্তরাষ্ট্র


৬ বছর পর ডিআরইউ মিডিয়া কাপ ফুটবল\nপ্রকাশ : ২৮ আগস্ট, ২০১৬ ১৭:৪৭:৪৪\nদীর্ঘ ছয় বছর পর আবার শুরু হলো ডিআরইউ মিডিয়া কাপ ফুটবল টুর্নামেন্ট-২০১৬। এবারের আসরের পৃষ্ঠপোষক ওয়ালটন গ্রুপ। রবিবার সকাল ১০টায় শহীদ (ক্যাপ্টেন) এম. মনসুর আলী জাতীয় হ্যান্ডবল স্টেডিয়ামে টুর্নামেন্টের উদ্বোধন করেন নৌ-পরিবহন মন্ত্রী শাহজাহান খান এমপি।\nঅনুষ্ঠানে বিশেষ অতিথি হিসেবে উপস্থিত ছিলেন পৃষ্ঠাপোষক প্রতিষ্ঠান ওয়ালটন গ্রুপের বিভাগীয় প্রধান এফ.এম. ইকবাল-বিন আনোয়ার ডন (স্পোর্টস অ্যান্ড ওয়েলফেয়ার)।\nডিআরইউ সভাপতি জামাল উদ্দীনের সভাপতিত্বে ও সাধারণ সম্পাদক রাজু আহমেদের উপস্থাপনায় উদ্বোধনী অনুষ্ঠানে স্বাগত বক্তব্য দেন ক্রীড়া সম্পাদক মো. মজিবুর রহমান।\nউদ্বোধনী দিনে সাতটি ম্যাচ অনুষ্ঠিত হয়। প্রথম ম্যাচে রেডিও টুডে ২-০ গোলে দ্য রিপোর্ট টুয়েন্টিফোর ডটকমকে পরাজিত করে। ম্যাচ সেরা হয়েছেন রেডিও টুডের আবদুল্লা শাফি। দ্বিতীয় ম্যাচে যমুনা টিভি টাইব্রেকারে ৭- ৬ গোলে চ্যানেল আইকে পরাজিত করে। বিজয়ী দলের রাহাত মিনহাজ ম্যান অব দ্য ম্যাচ নির্বাচিত হয়েছেন। তৃতীয় ম্যাচে টাইব্রেকারে সমকাল ৪-৩ গোলে ইউএনবিকে পরাজিত করে। ম্যাচ সেরা হয়েছেন সমকালের শরিফুল ইসলাম। চতুর্থ ম্যাচে দৈনিক জনকণ্ঠ ১-০ গোলে দৈনিক নয়া দিগন্তকে পরাজিত করে। ম্যাচ সেরা হয়েছেন জনকণ্ঠের অতিথি খেলোয়াড় মাহমুদুন্নবী চঞ্চল। পঞ্চম ম্যাচে বাসস ১-০ গোলে কালের কণ্ঠকে পারাজিত করে। ম্যাচ সেরা হয়েছেন বিজয়ী দলের মলয় দত্ত। পরের ম্যাচে জিটিভি ২-১ গোলে বৈশাখী টিভিকে হারায়। ম্যাচ সেরা হয়েছেন জিটিভির সাইফুল ইসলাম। দিনের শেষ ম্যাচে আরটিভি ১-০ গোলের ব্যবধানে আমাদের সময়কে হারিয়েছে। ম্যান অব দ্য ম্যাচ বিজয়ী হন বিজয়ী দলের রাজিব খান। দৈনিক ইত্তেফাক ও অবজারভার দল নির্ধারিতসংখ্যক খেলোয়াড় নিয়ে মাঠে না নামায় এটিএন নিউজ ও বিডিনিউজ ২৪ ওয়াক ওভার লাভ করে।


Aaishwarya rai is going to marry – News18 Bangla\nবিয়ের পিঁড়িতে বসতে চলেছেন ঐশ্বর্য রাই !\nখুব শিগগির বিয়ের পিঁড়িতে বসতে চলেছেন ঐশ্বর্য রাই ! রাষ্ট্রীয় জনতা দলের সুপ্রিমো লালু প্রসাদ যাদবের বড় ছেলে তেজপ্রতাপ যাদবকেই তিনি বেছে নিয়েছেন পাত্র হিসেবে ৷\nLast Updated : April 05, 2018, 20:03 IST\n২৭ বছর আগের ছবি, মাথায় বিশ্বসুন্দরীর মুকুট পরে মাটিতে বসে খাচ্ছেন ঐশ্বর্য\n#পটনা: খুব শিগগির বিয়ের পিঁড়িতে বসতে চলেছেন ঐশ্বর্য রাই ! রাষ্ট্রীয় জনতা দলের সুপ্রিমো লালু প্রসাদ যাদবের বড় ছেলে তেজপ্রতাপ যাদবকেই তিনি বেছে নিয়েছেন পাত্র হিসেবে ৷ চমকে গেলেন ? অবাক হবেন না ৷ কারণ এই ঐশ্বর্য রাই বচ্চন বধূ নন ৷ তিনি হলেন আরজেডি দলের বরিষ্ঠ নেত্রী চন্দ্রিকা রাইয়ের বড় মেয়ে ৷\nপশুখাদ্য মামলায় দোষী সব্যস্ত হয়ে আপাতত জেলেই দিন কাটাচ্ছেন আরজেডি সুপ্রিমো লালু প্রসাদ যাদব ৷ তাই আপাতত রাজনীতির সমস্ত গুরুদায়িত্ব সামলাচ্ছেন লালুর বড় ছেলে তেজপ্রতাপ যাদব ৷ আগামী ১৮ এপ্রিল পটনার একটি পাঁচতারা হোটেলে তাঁদের আংটি বদল অনুষ্ঠানের আয়োজন করা হয়েছে ৷\nচন্দ্রিকা রাইয়ের তিন মেয়ের মধ্যে সবথেকে বড় ঐশ্বর্য ৷ এছাড়াও তার আরও তিন বোন এবং এক ভাই রয়েছে ৷ বিহারের ছাপড়া জেলার বাসিন্দা ঐশ্বর্য দিল্লি থেকে পড়াশুনা করেছেন ৷ জাতীয় সংবাদমাধ্যমের খবর অনুযায়ী, ১২ মে তেজপ্রতাপের সঙ্গে ঐশ্বর্যের বিয়ের দিন স্থির হয়েছে ৷\nFirst published: April 05, 2018, 19:03 IST\nTags: Aaishwarya rai, Lalu Prasad Yadav, RJD, Tej Pratap Yadav


মেয়ের পছন্দ নিয়ে এ কী বললেন দীপিকার বাবা! - MysmsBD.Com Login Sign Up HomeSms ZoneTube Home › বিনোদন ডেস্ক › বিবিধ বিনোদন › মেয়ের পছন্দ নিয়ে এ কী বললেন দীপিকার বাবা! মেয়ের পছন্দ নিয়ে এ কী বললেন দীপিকার বাবা!In বিবিধ বিনোদন - Thu at 2:38pm মেয়ের সম্পর্কে সামান্যতম খারাপ কথাও কি কোনও বাবার পক্ষে সহ্য করা সম্ভব? অবশ্য রণবীর সিং যে ‘কফি উইথ করণ’-এর ব়্যাপিড ফায়ার রাউন্ডে দীপিকা পাড়ুকোনকে ‘ম্যারেজ মেটেরিয়াল’ বলেছিলেন, সেটাকে ঠিক খারাপ কথা বলা যাবে না। তিনি যে আদতে দীপিকার সঙ্গে ঘরই বাঁধতে চাইছেন, সেটাই এমন রসিকতার ছলে বলেছিলেন নায়ক। দীপিকার প্রাক্তন প্রেমিকের মনে বেশ ভালমতো ঈর্ষা জাগাবার জন্য। ওই অনুষ্ঠানে তাঁর সঙ্গে তো এসেছিলেন রণবীর কাপুরও!\nরণবীর সিংয়ের এই উক্তিতে রণবীর কাপুরের কতটা খারাপ লেগেছিল, তা বলা মুশকিল! কেন না, এর পরে গোটা অনুষ্ঠানটায় বেশ থমথমে মুখেই বসে ছিলেন রণবীর কাপুর। তবে কোনও মন্তব্য করেননি। কিন্তু আর একজন মোটেই চুপ করে বসে থাকলেন না। বরং, ঘুরিয়ে বেশ বিদ্রুপের মুখেই ফেললেন দীপিকা পাড়ুকোনের পছন্দকে। তিনি আর কেউই নন, দীপিকার বাবা প্রকাশ পাড়ুকোন।\nপ্রকাশ পাড়ুকোন সম্প্রতি মেয়েকে নিয়ে রণবীর সিংয়ের এই মন্তব্যের ভালই সমালোচনা করলেন। তবে শিষ্টতা বজায় রেখে। যখন তাঁর কাছে জানতে চাওয়া হল, কবে তিনি রণবীরের সঙ্গে মেয়ের বিয়ে দিচ্ছেন, তখন প্রথমটায় বেশ অবাকই হলেন তিনি! তখন তাঁকে ব্যাখ্যা করে বোঝাতে হল- রণবীর সিং তো বিয়ের জন্য প্রায় প্রস্তুত! নানা সাক্ষাৎকারে তিনি বলছেন বিয়ের পরিকল্পনার কথা। এমনকী দীপিকাকে তাঁর যে যথাযথ ‘ম্যারেজ মেটেরিয়াল’ বলে মনে হয়, সে কথাও তিনি ফলাও করে বলে বেড়াচ্ছেন! শুনে প্রথমটায় একটু গম্ভীর হয়ে গেলেন প্রকাশ পাড়ুকোন। তার পর যা বললেন, তার অর্থ একটাই- দীপিকার পছন্দের উপরে তাঁর বিশেষ ভরসা নেই! “ওরা যথেষ্ট বড় হয়ে গিয়েছে। ভালই জানে, দুজনে কী করছে! বাবা হিসেবে আমি দীপিকাকে যেটুকু ছাড় দেওয়ার দিয়ে রেখেছি। ও যা ভাল বোঝে, সেইরকমই সিদ্ধান্ত নেবে। ওর কোনও সিদ্ধান্ত নিয়েই আমি কোনও দিন কিছু বলিনি, এবারেও কিছু বলার প্রশ্নই উঠছে না”, জানিয়েছেন প্রকাশ পাড়ুকোন!\nমানে, আলতো করে মেয়ের একের পর এক সম্পর্কে থাকা এবং সম্পর্ক ভাঙার কথাই উল্লেখ করেছেন তিনি! বোঝাতে চেয়েছেন, মেয়ের সম্পর্ক কখন ভাঙবে, তা তিনি নিজেও জানেন না! ফলে, রণবীর সিংকে নিয়ে তিনি তেমন চিন্তিত নন! তিনি দীপিকাকে ‘ম্যারেজ মেটেরিয়াল’ বললেই বা কী! দীপিকা আগে রণবীর সিংকে ম্যারেজ মেটেরিয়াল বলুন, তার পরে বিয়ের কথা ভেবে দেখা যাবে!\nসূত্রঃ সংবাদ প্রতিদিন Facebook Twitter Googleplus Pint Mizu Ahmed Posts 3787 Post Views 271 Related আরও দেখুন অন্যান্য ক্যাটাগরি ডেপের প্রেমে মজেছেন অ্যাঞ্জেলিনা Yesterday at 11:43pm 61 সানি লিওনের ফ্যান্টাসি কোন পুরুষ শুনলে চমকে যাবেন? Yesterday at 10:59pm 348 অবশেষে মেয়ের কথা রাখলেন কাজল! Yesterday at 10:51pm 160 একসঙ্গে তিনজনের সঙ্গে প্রেম করেছেন রণবীর Yesterday at 10:06pm 186 দু’ঘণ্টার গল্পে মেয়েদের বিছানায় তোলেন রুদ্রনীল! Yesterday at 7:35pm 597 মোদি, সলমনকেও মাত দিলেন সানি! Yesterday at 7:24pm 401 এবার সালমাকে সান্ত্বনা দিলেন আহমেদ ইমতিয়াজ বুলবুল! Yesterday at 7:11pm 196 সার্জারি করিয়ে ফর্সা হয়েছেন যে নায়িকারা Yesterday at 5:02pm 523 পাঠকের মন্তব্য (0)Please login To write comment


আকাশবণীর রেডিও স্টেশন চালু হল বর্ধমানে\nবর্ধমান: এ বার আকাশবাণীর রেডিও সম্প্রচার শুনতে পারবেন বর্ধমানের মানুষও। কারণ আকাশবাণীর নতুন এফএম স্টেশন চালু হয়েছে বর্ধমানে।\nশহরের নবাবহাট এলাকায় নতুন এই স্টেশনটি চালু হয়েছে। এক অনুষ্ঠানে ১০ কিলোওয়াট এফএম ট্রান্সমিটারের সূচনার মধ্য দিয়ে রেডিও সম্প্রচার শুরু হয়।\nএখন থেকে প্রাথমিক ভাবে বর্ধমান ও সন্নিহিত ২৫ কিলোমিটার এলাকার বাসিন্দারা আকাশবাণীর এফএম প্রচার তরঙ্গে পরিবেশিত অনুষ্ঠান আরও ভালো ভাবে শুনতে পাবেন।\nএই রেডিও স্টেশনের উদ্বোধন করেন আকাশবাণীর অতিরিক্ত মহানির্দেশ রতন ঘোষদস্তিদার। উপস্থিত ছিলেন আকাশবাণী কলকাতার ইঞ্জিনিয়ারিং বিভাগের ডেপুটি ডিরেক্টর জেনারেল অনিমা দাস দেবনাথ-সহ আকাশবাণী কলকাতার একাধিক শীর্ষ কর্তা।\nআরও পড়ুন প্রাতঃভ্রমণে বেরিয়ে রাজ্যের মন্ত্রীকে কড়া হুঁশিয়ারি রাজ্যপালের\nউদ্বোধনী অনুষ্ঠানে আকাশবাণীর ইঞ্জিনিয়ারিং বিভাগের অবসরপ্রাপ্ত কয়েক জন কর্মীকে সম্মানিত করা হয়। এই উপলক্ষ্যে পরিবেশিত হয় সাংস্কৃতিক অনুষ্ঠান।\nজানা গেছে, ১০১.৫ মেগাহার্জ এফএম তরঙ্গের মাধ্যমে আকাশবাণী বর্ধমান এফএম স্টেশন থেকে আপাতত আকাশবাণী কলকাতার অনুষ্ঠান রিলে করা হবে। পরবর্তী সময়ে এই রেডিও স্টেশনটিকে উন্নীত করা হবে, যাতে এই স্টেশনেই নিজস্ব অনুষ্ঠানের রেকর্ডিং হতে পারে।\nRelated Topics:akashvaniburdwaneast burdwanFMআকাশবাণীএফএমপূর্ব বর্ধমানবর্ধমান\nউত্তর ভারতের সংস্কৃতি! শূন্যে গুলি চালিয়ে পাত্রকে অভ্যর্থনা, গ্রেফতার ১\nএকটি শর্ত, তাতেই বিনামূল্যে এক কেজি পেঁয়াজ পাওয়া যাচ্ছে রাজ্যের এই জায়গায়\nদশ বিঘা জমিতে ছড়িয়ে পড়েছে তেল, মাথায় হাত কৃষকদের\nকালীপুজোর ডিউটি সেরে ফেরার পথে দুর্ঘটনা, মৃত্যু চার পুলিশকর্মীর\nজীবন বদলে গেল! ৩০ টাকা খরচা করে ৫০ লক্ষ টাকার মালিক হলেন রিকশাচালক\nআকাশবাণীতে মহিষাসুরমর্দিনী: আদত মন্ত্রণাদাতা প্রেমাঙ্কুর আতর্থী\nবর্ধমান স্টেশনে ফের দুর্ঘটনা, পোর্টিকোর চাঙড় খসে জখম এক অভিবাসী শ্রমিক\nওয়েবডেস্ক: ছ’মাসের ব্যবধানে ফের দুর্ঘটনা বর্ধমান স্টেশনে। জানা গিয়েছে, পোর্টিকোর ফলস সিলিং ভেঙে পড়ে আহত হলেন এক অভিবাসী শ্রমিক।\nএর আগে গত ৪ জানুয়ারি রাত ৮টা নাগাদ বর্ধমান স্টেশনের প্রবেশপথের একটি অংশ ভেঙে পড়ে। মৃত্যু হয় একজনের। যা নিয়ে সারা রাজ্যে আলোড়ন সৃষ্টি হয়। ওই দুর্ঘটনার পর ফের নতুন ঠিকাদার সংস্থাকে দিয়ে সংস্কারের কাজ শুরু হয়। কাজ শেষ হওয়ার পর ফের সেই ঘটনার স্মৃতি ফিরল। তবে এ বারের ঘটনা ততটা মারাত্মক নয়।\nএমনিতে সদ্য লকডাউনের নিয়ম শিথিল হলেও স্টেশন চত্বরে খুব বেশি মানুষের যাতায়াত নেই। কিন্তু বিশেষ ট্রেনে অভিবাসীরা ফিরছেন। সেখানে ভিন রাজ্য থেকে ফেরা অভিবাসী শ্রমিকদের নাম নথিভুক্তিকরণে একটি অস্থায়ী শিবিরও গড়ে তোলা হয়েছে। রবিবার সকালে পোর্টিকোর নতুন অংশের ফলস সিলিং ভেঙে পড়ায় এক অভিবাসী শ্রমিক গুরুতর আহত হয়েছেন বলে জানা গিয়েছে। তাঁকে উদ্ধার করে দ্রুত হাসপাতালে ভরতি করা হয়।\nগত ৪ জানুয়ারি ভেঙে পড়ে বর্ধমান স্টেশনের প্রবেশ দ্বারের একাংশ\nমাত্র মাস দুয়েক আগেই সংস্কারের কাজ শেষ হয়। এরই মধ্যে ফের দুর্ঘটনায় ক্ষোভের সৃষ্টি হয়েছে। একই সঙ্গে রেল বিষয়টিকে ততটা গুরুত্ব দিচ্ছে না বলেও অভিযোগ উঠেছে।\nপূর্ব রেল সূত্রে খবর, আধিকারিকদের ঘটনাস্থলে যাওয়ার নির্দেশ দেওয়া হয়েছে। পোর্টিকোর ফলস সিলিংয়ে জল জমার কারণেই এই বিপর্যয় বলে প্রাথমিক ভাবে অনুমান করা হচ্ছে।\nভ্রমণ8 hours ago


বাংলাদেশ ফুটবল দলের ধারাবাহিক হার এবং – দৈনিক মাথাভাঙ্গা\nবাংলাদেশ ফুটবল দলের ধারাবাহিক হার এবং\nএইতো সেদিনও অর্থাৎ চলমান শতকের শুরুতেও ফুটবল ছিলো জনপ্রিয়তার তুঙ্গে। গত শতকের আশি-নব্বইয়ের দশকে ঘরোয়া ফুটবল লীগে আবাহনী-মোহামেডানের জনপ্রিয়তা যেমন ছিলো ঈর্ষণীয় তেমনই শীর্ষ খেলোয়াড়দের নিয়েই গঠন করা হতো জাতীয় দল। তাতে চুয়াডাঙ্গার অবস্থানও ছিলো মজবুত।\nক্লাব-ফুটবলের জনপ্রিয়তা এমন পর্যায়ে চলে গিয়েছিলো যে, দেশের প্রত্যন্ত অঞ্চলেও ভক্তদের তুমুল উন্মাদনা লক্ষ্য করা যেতো। ফুটবলের সেই সোনালী দিনগুলো সত্যিই ফুটবলপ্রেমীদের কাছে স্মৃতি হয়েই মাঝে মাঝে উঁকিঝুঁকি দেয়। আর কৃতী খেলোয়াড়দের? তাদের কারো কারো ঠাঁই কোনো কোনো ক্লাবের কোচ হিসেবে হলেও অধিকাংশেরই কাটে অলস সময়। এর মাঝে চুয়াডাঙ্গা আলমডাঙ্গার নাগদহ অনির্বান আয়োজিত আফাজ উদ্দিন স্মৃতি টুর্নামেন্টের চূড়ান্ত খেলায় টানা টান উত্তেজনা আর দর্শকের ভিড় কিছুটা হলেও ফুটবলপ্রেমীদের উৎফুল্ল করেছে। যদিও জেলা পর্যায়ে তেমন আয়োজনের বড্ড অভাব।\nনতুন করে বলার অবকাশ রাখে না যে, বাংলাদেশে ফুটবল আর ক্রিকেটের গ্রাফ পাশাপাশি তুলনা করলে দেখা যাবে ফুটবল যখন মহীরুহ, ক্রিকেট তখন নিতান্তই চারাগাছ। সেই ফুটবলই মূলত এখন বনসাঁই। গত সোমবার সন্ধ্যায় ভুটানের থিম্পুতে রচিত হয়েছে বাংলাদেশ ফুটবলের শোকগাঁথা। এশিয়ান কাপ বাছাইয়ের প্লে-অফের ফিরতি ম্যাচে ভুটানের কাছে ৩-১ গোলে হেরেছে বাংলাদেশ। দুশ্চিন্তার কথা হলো, পুরো ম্যাচে এমনই প্রভাব বিস্তার করে ভুটান, যা দেখে মনে হতেই পারে বাংলাদেশ যেন ফুটবল খেলা পারেই না। এই দশা কেন? কেন বাংলাদেশ ফুটবল দলের এমন হতশ্রী অবস্থা? কোচ টম সেন্টফিট বলেছেন, তার পরামর্শে নাকি কান দেন না বাংলাদেশের ফুটবলাররা।\nবিশ্বকাপ বাছাইয়ে আট ম্যাচে ৩২ গোল খেয়েছে বাংলাদেশ, জর্ডানে গিয়ে খেয়েছে আট গোল, আফগানিস্তানের নিকট সাফ ফুটবলে চার গোল, বিশ্বকাপ বাছাইয়ে তাজিকদের মাঠে পাঁচ গোল, কিছুদিন আগে মালদ্বীপের নিকটও লজ্জাজনক পরাজয় বরণ করতে হয় বাংলাদেশ দলকে। ব্যর্থতার ধারাবাহিকতার ভেতর দিয়ে বাংলাদেশ ফুটবল ক্রমশ অন্ধকার সুড়ঙ্গে পতিত অর্থাৎ পতনের তলানিতে। অবশ্যই ফুটবলে রাতারাতি সমস্যা দানা বাঁধেনি। নৃতাত্ত্বিকভাবেই এ সমস্যাটি মেনে নিয়েই ফুটবলের ব্যাপারে পদক্ষেপ গ্রহণ করতে হবে।\nযোগ্যদের খুঁজে নিয়ে কৃতী ফুটবলারদের নিয়েই গঠন করতে হবে জাতীয় দল। নিয়মিত তৃণমূল ও ক্লাব পর্যায়ের লীগ এবং কঠোর অনুশীলন ব্যতীত ভালো ফল সুদূরপরাহতই থাকবে। শুধু ফুটবল নয়, সর্বক্ষেত্রেই পরিকল্পিত পদক্ষেপের মাধ্যমেই গৌরবজনক অবস্থানে উন্নীত করা সম্ভব।\nজীবননগরে কমিউনিটি পুলিশিং মহাসমাবেশে এমপি টগর : জনতার সহযোগিতায় জঙ্গিবাদ দমনে সফলতার পথে পুলিশ\nভ্রাম্যমাণ আদালতে চুয়াডাঙ্গা নুরুল্লাপুর গ্রামের জুয়াড়ি শহিদুল ও হান্নানের জরিমানা


সফলতা অর্জনের কৌশল ছাত্র জীবনে! সফলতা অর্জনের কৌশল ছাত্র জীবনে!\nসফলতা অর্জনের কৌশল ছাত্র জীবনে!\nশিক্ষার্থী মেধাবী হোক আর দুর্বল হোক পড়াশুনা নিয়ে তার কিছু সমস্যা থাকেই। কিছু সমস্যা আছে যা সে নিজেই সমাধান করতে পারে আর কিছু সমস্যা সে নিজে সমাধান করতে পারেনা। সমস্যা সমাধানের জন্য শিক্ষক কিংবা ভাল কোচিং সেন্টারের সহায়তা নিতে হয়।\nসমস্যা যাই হোকনা কেন কিছু সমস্যা সৃষ্টি হয় অসচেতনতা প্রসূত, আবার কিছু সমস্যা মানসিকও বটে। সমস্যাগুলো পারিবারিক কিংবা শিক্ষাপ্রতিষ্ঠানগতও হতে পারে।\n“মেধাবী ছাত্র মানে ভাল ছাত্র নয়।” ভাল ছাত্র হতে হলে কিছু সুনিয়ন্ত্রিত ও সুনির্দিষ্ট কৌশল অবলম্বন করতে হয়।যদি আমরা প্রতিভাবানদের জীবনি লক্ষ করি তাহলে দেখতে পাব তারা ছাত্র জীবনে নানা রকম সমস্যায় ভুগেছিলেন।\n“ টমাস আলভা এডিসন ছেলেবেলায় এতই বোকা ছিলেন যে, মাস্টার মশাই তার মাকে লিখেছেন, ‘আপনার টমি এত বোকা যে তার পক্ষে লেখাপড়া শেখা সম্ভব নয়। তাকে স্কুল থেকে ছাড়িয়ে নিন।\nবিজ্ঞানী আইনস্টনকে ছোট বেলায় বলা হতো গবেট। স্মৃতিশক্তির দুর্বলতার কারণে তার লেখাপড়া শুরু করতে করতেই নয় বছর পেরিয়ে যায়। স্মৃতিশক্তি দুর্বলতার কারণে তিনি দুশ্চিন্তাগ্রস্ত হয়ে পড়েন। এরপর তার আপ্রাণ চেষ্টায় দুবছরে তার স্মুতিশক্তির অসাধারণ উন্নতি হয়। বাকি কথা তো সবারই জানা।\nছাত্র-ছাত্রীরা কি কি ধরনের সমস্যার মুখোমুখি হয় এবং এগুলোর সমাধান কি? এই সকল সমস্যার সমাধান নিয়ে নিবন্ধটি লেখা হয়েছে:\nভাষায় দক্ষতা অর্জন\nপরীক্ষায় ভাল রেজাল্ট করতে হলে বাংলা ও ইংরেজিতে দক্ষ হতে হবে। এই দক্ষতা অর্জনের জন্য গ্রামারের প্রতি লক্ষ রাখতে হবে। বেশির ভাগ গবেষণা হতে দেখা যায় ছাত্র-ছাত্রীরা গ্রামারে যেমন দুর্বল হয় তেমনি তারা এ বিষয়ে জ্ঞান অর্জন করতে ভয় পায়। একে মানসিক দুর্বলতা বলা যায়। এ সমস্যা থেকে উত্তরণের জন্য একজন ভাল শিক্ষকের পরামর্শ নিতে হবে এবং নিয়মিত চর্চা চালিয়ে যেতে হবে। নির্ভুল বানান, সুন্দর ও ঝকঝকে খাতা উচ্চনম্বরের নিশ্চয়তা দেয়।\nলেখাপড়ায় লেগে থাকা\nজীবনে যা করনা কেন, তার পিছনে লেগে থাকতে হবে।তোমার পড়াশুনার বিভিন্ন সমস্যাগুলো চিহ্নিত করো এবং অন্যরা কিভাবে তার সমাধান করেছে তা থেকে ধারণা নিতে পার। পড়াশুনাকে ভালবাস দেখবে সফলতা আসবেই ইনশাআল্লাহ।\nবুঝে পড়া ও লিখা\n“১০০ বার অমনোযোগী হয়ে পড়ার চেয়ে ১ বার বুঝে পড়া উত্তম আর ৩০ বার বুঝে পড়ার চেয়ে ১ বার লিখা উত্তম।” যা পড়না কেন তা আবার লিখবে।মনে রাখবে অতিমূল্যবান ব্রেনের চেয়ে ৫ টাকার কলম অনেক বেশি মূল্যবান।\nশিক্ষকের উপদেশ মেনে চলা\nতোমরা সবর্দা শিক্ষকের উপদেশ মেনে চলবে শিক্ষক তোমার গুরুজন এবং অভিজ্ঞব্যক্তি তিনি জানেন কিভাবে লেখাপড়া করলে সফলতা অনিবার্য।\nদলগত ভাবে লেখা পড়া করা\nলেখাপড়া সহজ ভাবে মনে রাখা এবং দীর্ঘস্থায়ী করার একটি পরীক্ষিত পদ্ধতি হল গ্রুপ স্টাডি বা দলগতভাবে লেখা পড়া করা। একে ডিসকাস থেরাপিও বলা হয়। লেখাপড়ায় সফলতা অর্জনের জন্য এ পদ্ধতি খুবই কার্যকর। তোমার সহপাঠীদের সাথে দলবদ্ধ হয়ে যে কোন কঠিন বিষয় সহজেই আয়ত্ত করতে পার।\nভাল নোট সংগ্রহ\n“ভাল ছাত্র মানে ভাল নোট, ভাল নোট মানে ভাল পরীক্ষা, ভাল পরীক্ষা মানে ভাল রেজাল্ট।” উন্নত নোট সংগ্রহের জন্য শিক্ষকের গাইডলাইন, ভাল বই ও ভাল ছাত্রদের নোট সংগ্রহ করা যেতে পারে।\n“ইতিবাচক চিন্তা সমস্যার সমাধান দেয় ।” হতাশ না হয়ে, সব সময় ইতিবাচক চিন্তা কর। তোমার চেষ্টা ও বিশ্বাস তোমাকে ইতিবাচক লেখাপড়ার দিকে ধাবিত করবে।\nরুটিন মাফিক জীবন পরিচালনা\nবিশৃঙ্খল জীবন ব্যবস্থায় কখনো সফলতা আসেনা। তোমাকে সুনির্দিষ্ট রুটিন তৈরি করে সে অনুযায়ী জীবন পরিচালনা করতে হবে। রুটিন কয়েক ধরনের হতে পারে, যেমন- স্কুলের রুটিন, গৃহশিক্ষকের রুটিন, বাড়িতে পড়ার রুটিন, খেলাধুলার রুটিন, অবসরকালীন পড়ার রুটিন ইত্যাদি।\nআগামীকালের পড়া দেখে নেয়া\nটিচার যে পড়াটি পড়াবেন তা পূর্বেই দেখে রাখলে, টিচারের পড়া সহজেই বুঝতে পারবে। এটি একটি অসাধারণ কৌশল।বিশেষ করে যারা অনেক ছাত্র-ছাত্রীর মাঝে পড়া বুঝতে পারেনা কিংবা দুর্বল, তাদের অবশ্যই একৌশল অবলম্বন করা উচিত।\nপড়ার ফাঁকে ফাঁকে খাওয়া ও বিশ্রাম\nতুমি কি ভেবে দেখেছ, বছরের পর বছর কিভাবে হৃৎপিণ্ড অক্লান্তভাবে তোমাকে বাঁচিয়ে রেখেছে?আসলে হৃৎকম্পনের প্রতিবারই সে বিশ্রাম নেয়, তাই সে কখনো ক্লান্ত হয়না। তোমাকেও এপদ্ধতি অনুসরণ করে সফল হতে হবে। অর্থাৎ পড়াশুনা করলে যথেষ্ট শারীরিক ও মানসিক শক্তি ব্যয় হয়। পড়ার ফাঁকে ফাঁকে ক্ষুধা লাগতে পারে। তাই পর্যাপ্ত পরিমাণের খাবার গ্রহণ ও বিশ্রাম নিতে হবে।\nনিজে নিজে পরীক্ষা দেয়া\nপ্রাতিষ্ঠানিক পরীক্ষা দেয়ার পূর্বে বাসায় নিজে নিজে পরীক্ষা দিতে হবে। এটিকে পরীক্ষার মহড়া ও বলা যেতে পারে।\nপরীক্ষার প্রস্তুতি নেয়া\nফাইনাল পরীক্ষার আগে দরকার পরীক্ষার প্রস্তুতি। খেয়াল রাখতে হবে সব বিষয়ে যেন ভাল প্রস্তুতি থাকে। প্রস্তুতি সন্তোষজনক হলে পরীক্ষাও ভাল হয়।\nযখন কার পড়া তখনই শেখা\nসময়ের কাজ সময়ে শেষ কর, পুনঃরায় ফিরে এসে সেকাজ করার সময় পাবেনা। পড়া জমিয়ে না রেখে সাথে সাথে শেষ করে ফেল।\nসকল বিষয়কে সমান গরুত্ব দেয়া\nবর্তমান শিক্ষা ব্যবস্থায় A+ পেতে হালে প্রতিটি বিষয়ে সমান ভাবে দক্ষ হতেহবে।তাই কেবল ইংরেজি ও অংক বিষয়ে বেশি সময় দিতে গিয়ে অন্যান্য বিষয়ের কথা ভুলে যেয়না।\nধীর গতিতে পড়লে সময় বেশি লাগে, ফলে বেশি পড়া- শুনা করা যায়না। আবার অনেকেই একই বাক্য দুবার পড়ে, কোন কঠিন শব্দের কাছে এসে থেমে যায়, পড়ায় মনোযোগ নেই, কেউ বিড় বিড় করে পড়ে ইত্যাদি বদঅভ্যাস পড়ার গতি কমিয়ে দেয়। পড়ার সময় প্রতিটি বিষয়ের সারাংশ বোঝার চেষ্টা কর, উদ্দেশ্য সম্পর্কে সচেতন হও।বইয়ের গুরুত্বপূর্ণ অংশ দাগ দেবে বা নোট করবে। প্রয়োজনে অন্য কোন বইয়ের সহায়তা নেবে।সহজ ও কঠিন বিষয় পড়ার সময় প্রয়োজনমত সময় হ্রাস-বৃদ্ধি করবে।\nহতের লেখা সুন্দর ও দ্রুতকর\nসুন্দর হাতের লেখার প্রশংসা সবাই করে।লেখা আকর্ষণীয় হলে শিক্ষক ধরে নেন এটি একজন ভাল ছাত্রের খাতা। শিক্ষা ক্ষেত্রের সকল স্তরেই হাতের লেখার উপর গুরুত্ব আরোপ করা হয়।হাতের লেখা সুন্দর ও দ্রুত করার জন্য সুন্দর কোন হাতের লেখা অনুসরণ করতে পার।এছাড়া এই ব্যাপারে একজন অভিজ্ঞ শিক্ষকের ও পরামর্শ নিতে পার।\nছাত্র জীবনে ভাল ফলাফল করতে হলে সঠিক নিয়মে অক্লান্ত পরিশ্রম করতে হয়। পড়া-শোনার ব্যাপারে কৌশলি ও নিয়ম মেনে চলতে হয়।Robinson অধ্যয়নের শ্রেষ্ঠ নিয়মা বলি প্রণয়ন করেছেন। তার পদ্ধতিকে বলা হয় S Q3R পদ্ধতি। এর পূর্ণরূপ হল Survey(জরিপকর), Question(প্রশ্নকর), Read(পড়), Recite(আবৃত্তিকর), Review(পুনরায়স্মরণকর)। অধ্যয়নকালে এই কয়েকটি ধাপ অনুসরণ করলে অবিশ্বাস্য ফলাফল পাওয়া যায়।\nIf you have hard work to do ………..Do it now\ntoday the sky is clear and blue\ntomorrow clouds may come in view\nyesterday is not for you\nএকাগ্র হওয়া ও প্রচুর অধ্যয়ন করা বা প্রচেষ্টা চালিয়ে যাওয়া দু’টোই একজন মানুষের ইচ্ছার উপর নির্ভর করে। এ জন্য জ্ঞানীরা বা মনীষীরা বলেছেন, “ইচ্ছা থাকিলে উপায় হয়।”\nআজ এই বিশ্বায়নের যুগে টিকে থাকতে হলে, নিজেকে ভালভাবে প্রতিষ্ঠিত করতে গেলে, সফলতার স্বর্ণশিখরে আরোহণ করতে চাইলে প্রবল ইচ্ছাশক্তির যথাসম্ভব ব্যবহারের বিকল্প নাই। এই ইচ্ছা শক্তিকে কাজে লাগাতে হবে জীবনের প্রারম্ভে অর্থাৎ ছাত্র জীবনে। ছাত্র জীবনের সফলতা জীবনের প্রথম সোপানের সফলতা।\nএই সফলতাই পথ প্রদর্শক হিসেবে কাজ করবে জীবনের নানাবিধ বিষয়ে সফলতা অর্জনের দিকে এগিয়ে যেতে। তাই আমাদের শিক্ষার্থীর জীবনের প্রতিটি দিন সফলতার বীজ বুননের দিন। অতএব, সমস্ত আলস্য, জড়া ঝেড়ে ফেলে আজ সকল ছাত্র ছাত্রীদের শপথ নিতে হবে ‘কঠিন পরিশ্রমের মাধ্যমে প্রচুর অধ্যয়ন করে সময়কে পূর্ণ মাত্রায় কাজে লাগানো আমাদের কাজ’।


আত্রাইয়ে কঠোর লকডাউনের দ্বিতীয় দিনে কঠোর অবস্থানে প্রশাসন আত্রাইয়ে কঠোর লকডাউনের দ্বিতীয় দিনে কঠোর অবস্থানে প্রশাসন – GNEWSBD24.COM\nশুক্রবার, ২৮ জানুয়ারী ২০২২, ০৪:৩৮ অপরাহ্ন\nআত্রাইয়ে কঠোর লকডাউনের দ্বিতীয় দিনে কঠোর অবস্থানে প্রশাসন\nবৈশিক মহামারী করোনা ভাইরাস সংক্রমণ বৃদ্ধির ফলে সংক্রমণ নিয়ন্ত্রণে সারাদেশের ন্যায় নওগাঁয় আত্রাইয়ে কঠোর অবস্থানে প্রশাসন।\nলকডাউনের বৃষ্টি ভেজা দ্বিতীয় দিনে উপজেলার বিভিন্ন রাস্তা-ঘাট অনেকটাই ফাঁকা দেখা গেছে। সারাদেশে সরকার ঘোষিত এক সপ্তাহের লকডাউন কঠোর ভাবে বাস্তবায়নে আত্রাইয়ের মাঠে নেমেছে স্থানীয় প্রশাসন, পুলিশ, সেনাবাহিনী ও বিজিবি।\nতবে কিছু গুরুত্বপূর্ণ যানবাহনগুলোর মধ্যে অ্যাম্বুলেন্স, ওষুধ ও খাবারের গাড়িগুলোকে চলতে দেখে গেছে। অল্প সংখ্যক ব্যাটারী চালিত চার্জার ভ্যান, অটোরিক্সা ও পন্য পরিবহনকারী ট্রাককে চলাচল করতে দেখা গেছে। এছাড়াও বিভিন্ন দিন মুজুর কাজ করা শ্রমিকদের বাহিরে বের হতে দেখা গেছে। এনিয়ে পুলিশের জিজ্ঞাসাবাদের মুখোমুখে পড়তে হয়েছে তাদের।\nএছাড়া কঠোর লকডাউন বাস্তবায়নে সেনাবাহিনী, বিজিবি, র‌্যাব ও পুলিশ সার্বক্ষণিক মাঠে রয়েছে বলে জানান- আত্রাই থানা অফিসার ইনচার্জ (ওসি) মো. আবুল কালাম আজাদ। তিনি বলেন- আত্রাই থানা পুলিশের পাশাপাশি উপজেলার জনগুরুত্বপূর্ণ স্থানগুলোতে সেনাবাহিনী ও বিজিবি, র‌্যাব টহল দেবে।\nবেলা সাড়ে ১১টর দিকে আত্রাই উপজেলার রেলগেট এলাকায় যানবাহন শূণ্য দেখা গেছে। সেখানে বৃষ্টিতে দাঁড়িয়ে পুলিশেকে দাঁয়িত্ব পালন করতে দেখা গেছে। এনিয়ে আত্রাই থানা অফিসার ইনচার্জ (ওসি) মো. আবুল কালাম আজাদ জানান- ‘সরকারের দেওয়া প্রজ্ঞাপনের আলোকে তারা ডিউটি পালন করছেন।’ তিনি আরো বলেন, সকাল থেকে ভারি বর্ষণের মাঝেও পুলিশ টহলে অব্যাহত রয়েছে। উপজেলার বিভিন্ন সড়কে চেকপোস্ট পরিচালনা করা হচ্ছে।\nবন্ধ আছে সকল ধরনের দোকানপাট, শপিংমল ও বিপনী বিতান। তবে কাঁচাবাজার গুলোতে স্বাস্থ্যবিধি মেনে বেচা-কেনা করার থাকলে তা মানা হচ্ছে।\nআত্রাই উপজেলা নির্বাহী কর্মকর্তা মো. ইকতেখারুল ইসলাম জানান, সারা দেশে করোনা সংক্রমণের বর্তমান পরিস্থিতি বিবেচনায় মন্ত্রিপরিষদ বিভাগ ১ জুলাই থেকে ৭ জুলাই পর্যন্ত সাতদিনের কঠোর লকডাউন জারি করেছে। জারিকৃত প্রজ্ঞাপন অনুযায়ী নওগাঁর আত্রাই উপজেলায় আজ থেকে এই লকডাউন বাস্তবায়ন করা হচ্ছে। সে অনুযায়ী আত্রাইয়ে সকল সরকারি, আধাসরকারি, স্বায়ত্তশাসিত ও বেসরকারি অফিস বন্ধ থাকবে।\nবিধিনিষেধ চলাকালীন নওগাঁয় জেলার অভ্যন্তরীণ সকল রুটে সকল প্রকার গণপরিবহনসহ সিএনজি, ভ্যান, মোটরসাইকেল, থ্রি-হুইলার, হিউম্যান হলার বন্ধ থাকবে। তবে রোগী পরিবহনকারী অ্যাম্বুলেন্স, পণ্য বহনকারী ট্রাক এবং জরুরি সেবাদানকারী পরিবহন এই বিধিনিষেধের আওতামুক্ত থাকবে।\nএছাড়া কাঁচাবাজার ও নিত্য প্রয়োজনীয় পণ্যের দোকান স্বাস্থ্য বিধি মেনে খোলা থাকবে। তবে সকল ধরনের দোকানপাট, শপিংমল, হোটেল, রেস্তোরাঁ, চায়ের দোকান বন্ধ থাকবে। ওষুধের দোকান সার্বক্ষণিক খোলা রাখা যাবে বলে জানান তিনি। #


দৈনিক পূর্বকোণ | বাংলাদেশে আধুনিক সংবাদপত্রের পথিকৃৎ চবি বিভিন্ন বিভাগের পরীক্ষার সময়সূচি | দৈনিক পূর্বকোণ\nমনোবিজ্ঞান বিভাগ : চবি মনোবিজ্ঞান বিভাগের ২০১৯ সালের ৪র্থ বর্ষ বিএসসি (সম্মান) কোর্স নং-৪০১ থেকে পরবর্তী পরীক্ষাসমূহ আগামী ১৪ নভেম্বর থেকে ২৯ ডিসেম্বর পর্যন্ত প্রতিদিন বেলা ১১ টা থেকে শুরু হবে। বিস্তারিত সময়সূচি সংশ্লিষ্ট বিভাগ থেকে জানা যাবে।\nনৃবিজ্ঞান বিভাগ : চবি নৃবিজ্ঞান বিভাগের ২০১৯ সালের ১ম বর্ষ বিএসএস (সম্মান) কোর্স নং-১০১ থেকে পরবর্তী পরীক্ষাসমূহ এবং মৌখিক পরীক্ষা আগামী ৩ নভেম্বর থেকে ৩১ ডিসেম্বর পর্যন্ত প্রতিদিন বেলা ১১ টা থেকে শুরু হবে। উল্লেখ্য উক্ত কোর্সের মৌখিক পরীক্ষা সকাল ১০ টা থেকে শুরু হবে। বিস্তারিত সময়সূচি সংশ্লিষ্ট বিভাগ থেকে জানা যাবে। বিভাগের ২০১৯ সালের ২য় বর্ষ বিএসএস (সম্মান) কোর্স নং-২০১ থেকে পরবর্তী পরীক্ষাসমূহ এবং মৌখিক পরীক্ষা আগামী ৭ নভেম্বর থেকে ২ জানুয়ারি পর্যন্ত প্রতিদিন বেলা ১১ টা থেকে শুরু হবে। উল্লেখ্য উক্ত কোর্সের মৌখিক পরীক্ষা সকাল ১০ টা থেকে শুরু হবে। বিস্তারিত সময়সূচি সংশ্লিষ্ট বিভাগ থেকে জানা যাবে।\nভূগোল ও পরিবেশবিদ্যা বিভাগ: চবি ভূগোল ও পরিবেশবিদ্যা বিভাগের ২০১৮ সালের এমএস কোর্স নং-৫০১ থেকে ৫১৫ এর পরীক্ষাসমূহ আগামী ৫ নভেম্বর থেকে ১৭ ডিসেম্বর পর্যন্ত প্রতিদিন দুপুর ১২ টা থেকে শুরু হবে।\nসমাজতত্ত্ব বিভাগ : চবি সমাজতত্ত্ব বিভাগের ২০১৯ সালের বি.এস.এস. (সম্মান) কোর্স নং-১০১ থেকে পরবর্তী পরীক্ষাসমূহ এবং মৌখিক পরীক্ষা আগামী ৩ নভেম্বর থেকে ১৯ ডিসেম্বর পর্যন্ত প্রতিদিন বেলা ১১ টা থেকে শুরু হবে। উল্লেখ্য উক্ত কোর্সের মৌখিক পরীক্ষা সকাল ১০ টা থেকে শুরু হবে। বিস্তারিত সময়সূচি সংশ্লিষ্ট বিভাগ থেকে জানা যাবে।\nঅর্থনীতি বিভাগ: চবি অর্থনীতি বিভাগের ২০১৯ সালের ২য় বর্ষ বিএসএস (সম্মান) পরীক্ষার ফরম পূরণ ও ফি দাখিলের তারিখ ঘোষণা করা হয়েছে। বিলম্ব ফি ব্যতীত ২০ নভেম্বর থেকে ২৬ নভেম্বর পর্যন্ত এবং বিলম্ব ফিসহ আগামী ৩ ডিসেম্বর পর্যন্ত ফরম পূরণ ফি দাখিল করা যাবে। বিভাগের ২০১৮-২০১৯ শিক্ষাবর্ষের এম এস এস কোর্সে ভর্তি/পুনঃভর্তি আগামী ৩ নভেম্বর থেকে শুরু হবে। বিলম্ব ফি ব্যতীত ১৮ নভেম্বর এবং বিলম্ব ফিসহ আগামী ২৮ নভেম্বর পর্যন্ত ভর্তি হওয়া যাবে।\nআইইআর : চবি আইইআর-এর ২০১৮ সালের ৩য় বর্ষ বিএড পরীক্ষার ফরম পূরণ ও ফি দাখিলের তারিখ ঘোষণা করা হয়েছে। বিলম্ব ফি ব্যতীত ৩ নভেম্বর থেকে ৭ নভেম্বর এবং বিলম্ব ফিসহ আগামী ১১ নভেম্বর থেকে ১৩ নভেম্বর পর্যন্ত ফরম পূরণ ও ফি দাখিল করা যাবে।\nইসলামের ইতিহাস ও সংস্কৃতি বিভাগ: চবি ইসলামের ইতিহাস ও সংস্কৃতি বিভাগের ২০১৯ সালের ৩য় ও ৪র্থ বর্ষ বি.এ. (সম্মান) পরীক্ষার ফরম পূরণ ও ফি দাখিলের তারিখ ঘোষণা করা হয়েছে। বিলম্ব ফি ব্যতীত ১৪ নভেম্বর থেকে ২১ নভেম্বর এবং বিলম্ব ফিসহ আগামী ২৫ নভেম্বর পর্যন্ত ফরম পূরণ ও ফি দাখিল করা যাবে।\nদর্শন বিভাগ : চবি দর্শন বিভাগের ২০১৯ সালের ৪র্থ বর্ষ বিএ (সম্মান) পরীক্ষার ফরম পূরণ ও ফি দাখিলের তারিখ ঘোষণা করা হয়েছে। বিলম্ব ফি ব্যতীত ৭ নভেম্বর থেকে ১৭ নভেম্বর এবং বিলম্ব ফিসহ আগামী ২১ নভেম্বর পর্যন্ত ফরম পূরণ ও ফি দাখিল করা যাবে।\nব্যবস্থাপনা বিভাগ: চবি ব্যবস্থাপনা বিভাগের ২০১৯ সালের ২য়, ৪র্থ, ৬ষ্ঠ ও ৭ম সেমিস্টার বিবিএ পরীক্ষার ফরম পূরণ ও ফি দাখিলের তারিখ ঘোষণা করা হয়েছে। বিলম্ব ফি ব্যতীত ২৯ অক্টোবর থেকে ৩১ অক্টোবর এবং বিলম্ব ফিসহ আগামী ৩ নভেম্বর পর্যন্ত ফরম পূরণ ও ফি দাখিল করা যাবে। বিভাগের ২০১৭ সালের ২য় সেমিস্টার এমবিএ পরীক্ষার ফরম পূরণ ও ফি দাখিলের তারিখ ঘোষণা করা হয়েছে। বিলম্ব ফি ব্যতীত ২৯ অক্টোবর থেকে ৩১ অক্টোবর এবং বিলম্ব ফিসহ আগামী ৩ নভেম্বর পর্যন্ত ফরম পূরণ ও ফি দাখিল করা যাবে।\nইলেকট্রিক্যাল এন্ড ইলেকট্রনিক ইঞ্জিনিয়ারিং বিভাগ: চবি ইলেকট্রিক্যাল এন্ড ইলেকট্রনিক ইঞ্জিনিয়ারিং বিভাগের ২০১৯ সালের ২য়, ৪র্থ ও ৬ষ্ঠ সেমিস্টার বিএসসি (সম্মান) পরীক্ষার ফরম পূরণ ও ফি দাখিলের তারিখ ঘোষণা করা হয়েছে। বিলম্ব ফি ব্যতীত ২৭ অক্টোবর থেকে ২৯ অক্টোবর এবং বিলম্ব ফিসহ আগামী ৩ নভেম্বর পর্যন্ত ফরম পূরণ ও ফি দাখিল করা যাবে। বিভাগের ২০১৯ সালের ৮ম সেমিস্টার বিএসসি (সম্মান) পরীক্ষার ফরম পূরণ ও ফি দাখিলের তারিখ ঘোষণা করা হয়েছে। বিলম্ব ফি ব্যতীত ৪ নভেম্বর থেকে ১৮ নভেম্বর এবং বিলম্ব ফিসহ আগামী ২১ নভেম্বর পর্যন্ত ফরম পূরণ ও ফি দাখিল করা যাবে।\nমার্কেটিং বিভাগ : চবি মার্কেটিং বিভাগের ২০১৭-২০১৮ শিক্ষাবর্ষে এমবিএ কোর্সে ভর্তি/পুনঃভর্তি আগামী ৩ নভেম্বর থেকে শুরু হবে। বিলম্ব ফি ব্যতীত ১৪ নভেম্বর এবং বিলম্ব ফিসহ আগামী ২০ নভেম্বর পর্যন্ত ভর্তি হওয়া যাবে।\nআধুনিক ভাষা ইনস্টিটিউট : চবি আধুনিক ভাষা ইনস্টিটিউটের অধীনে ভাষা ও ভাষা বিজ্ঞান বিষয়ে ২০১৯ সালের ১ম বর্ষ বিএ (সম্মান) পরীক্ষার ফরম পূরণ ও ফি দাখিলের তারিখ ঘোষণা করা হয়েছে। বিলম্ব ফি ব্যতীত ৪ নভেম্বর থেকে ১৪ নভেম্বর এবং বিলম্ব ফিসহ আগামী ২০ নভেম্বর পর্যন্ত ফরম পূরণ ও ফি দাখিল করা যাবে।\nওশানোগ্রাফি বিভাগ : চবি ওশানোগ্রাফি বিভাগের ২০১৭-২০১৮ শিক্ষাবর্ষের ২য় বর্ষ বিএসসি (সম্মান) মৌখিক পরীক্ষা অনিবার্য কারণবশত ২৩ অক্টেবরের পরিবর্তে আগামী ১২ নভেম্বর অনুষ্ঠিত হবে।-বিজ্ঞপ্তি


Sunday, 09 March 2014 00:31\nযুক্তরাষ্ট্রের মুঠোফোন নিরাপত্তা বিশ্লেষকেদের মতে, অ্যান্ড্রয়েডনির্ভর স্মার্টফোন লক্ষ্য করে সবচেয়ে বেশি ম্যালওয়্যার আক্রমণ চালায় সাইবার দুর্বৃত্তরা। ২০১২ সালে গুগলের অ্যান্ড্রয়েড অপারেটিং সিস্টেমনির্ভর স্মার্টফোন লক্ষ্য করে ৭৯ শতাংশ ম্যালওয়্যার আক্রমণের ঘটনা ঘটেছিল। এরপরের অবস্থানে ছিল নকিয়ার সিমবিয়ান অপারেটিং সিস্টেম। অ্যাপলের অপারেটিং সিস্টেমকে লক্ষ্য করে এক শতাংশের কম ম্যালওয়্যার আক্রমণ চালানো হয়েছে।\nযুক্তরাষ্ট্রের গণ তথ্য বিষয়ক ওয়েবসাইট পাবলিক ইনটেলিজেন্স স্মার্টফোনে\nম্যালওয়্যার আক্রমণ বিষয়ক একটি মেমো প্রকাশ করেছে। এতে ম্যালওয়্যার আক্রমণের শীর্ষ লক্ষ্য হিসেবে অ্যান্ড্রয়েডকে চিহ্নিত করা হয়েছে। টেক্সট ট্রোজান, ভুয়া বার্তা, পাসওয়ার্ড ও তথ্য চুরির মতো বিষয়গুলো অ্যান্ড্রয়েডে বেশি হয় বলেই মেমোতে জানানো হয়েছে।\nমার্কিন প্রযুক্তি বিশ্লেষকেদের মতে, ৪৪ শতাংশ অ্যান্ড্রয়েড ব্যবহারকারী এখনও এ অপারেটিং সিস্টেমের পুরোনো সংস্করণ অর্থাত্ জিঞ্জারব্রেড সংস্করণ ব্যবহার করছেন। ২০১১ সালে জিঞ্জারব্রেড সংস্করণ উন্মুক্ত করেছিল গুগল। জিঞ্জারব্রেড সংস্করণে নিরাপত্তা ঝুঁকি বেশি। জিঞ্জারব্রেডের পরবর্তী সংস্করণগুলোতে নিরাপত্তা ত্রুটি কমিয়ে ফেলেছে গুগল।\nগবেষকেরা মোবাইল ফোনের হালনাগাদ অপারেটিং সিস্টেম ব্যবহারের পরামর্শ দিয়েছেন।\nঅ্যান্ড্রয়েডের নিরাপত্তা ত্রুটি নিয়ে এর আগেও গবেষকেরা সতর্ক করেছিলেন। এর আগে প্রযুক্তি বিষয়ক ওয়েবসাইট ম্যাশেবল-এ প্রকাশিত এক প্রতিবেদনে বলা হয়েছিল, ৯৯ দশমিক ৯ শতাংশ নতুন ম্যালওয়্যারের লক্ষ্যই হচ্ছে অ্যান্ড্রয়েড অপারেটিং সিস্টেম। ক্যাসপারস্কির তথ্য অনুযায়ী, অ্যান্ড্রয়েড লক্ষ্য করে বানানো ম্যালওয়্যারগুলোর বেশির ভাগই হচ্ছে এসএমএস ট্রোজান। অ্যান্ড্রয়েডে এই ম্যালওয়্যার প্রবেশ করলে ব্যবহারকারীর অজান্তেই সেটি বার্তা প্রেরণ ও অর্থ চুরি করতে পারে। অ্যান্ড্রয়েডকে\nলক্ষ্য করে বানানো ম্যালওয়্যরগুলোর অধিকাংশই আসে যুক্তরাষ্ট্র, রাশিয়া ও নেদারল্যান্ডস থেকে।\nম্যালওয়্যার ঝুঁকি প্রতিরোধে বিশেষজ্ঞদের পরামর্শ\n১. হালনাগাদ অপারেটিং সিস্টেম ব্যবহার করুন।\n২. অ্যাপ্লিকেশন ডাউনলোডের সময় সতর্ক থাকুন, অ্যাপ্লিকেশনের রেটিং, রিভিউ ও নির্মাতার পরিচয় জেনে ডাউনলোড করুন।\n৩. অ্যান্টি-ভাইরাস ব্যবহার করতে পারেন। অ্যান্ড্রয়েড নিরাপত্তায় অর্থ খরচ করে অ্যান্টি-ভাইরাস কিনে ব্যবহার করতে পারেন। এ ছাড়া বিনামূল্যে অ্যাপ্লিকেশন স্টোরগুলোতেও অনেক অ্যাপ্লিকেশন ডাউনলোডের জন্য পাওয়া যায়। বাজারে পাবেন নরটন, লুকআউট, ম্যাকাফি, এভিজি অ্যান্টিভাইরাস। বিনামূল্যে অ্যান্টিভাইরাস ডাউনলোডের আগে সচেতন থাকুন\nLast modified on Sunday, 09 March 2014 00:39\nMore in this category: চাইলে অনলাইনেই শিখতে পারবেন »


রাজ্যে চিকিৎস'কের অ'ভা'ব দূ'র ক'র'তে নার্স'দে'র প'দো'ন্ন'তি'র কথা ঘো'ষ'ণা ক'র'লে'ন মুখ্যমন্ত্রী - Banglar Pran\nHome রাজ্য রাজ্যে চিকিৎস’কের অ’ভা’ব দূ’র ক’র’তে নার্স’দে’র প’দো’ন্ন’তি’র কথা ঘো’ষ’ণা ক’র’লে’ন মুখ্যমন্ত্রী\nরাজ্যের হাসপাতালগুলিতে চিকিৎসকের যে অভাবজনিত সমস্যা দেখা দিয়েছে তার পরিপ্রেক্ষিতে উপযুক্ত ব্যবস্থা গ্রহণ করলো রাজ্য সরকার। রাজ্যে চিকিৎসকের অভাব দূর করার জন্য বড়োসড়ো সিদ্ধান্ত গ্রহণ করলেন মুখ্যমন্ত্রী মমতা বন্দ্যোপাধ্যায়। বৃহস্পতিবার এসএসকেএম হাসপাতালে স্বাস্থ্যব্যবস্থা খতিয়ে দেখতে যান তিনি। এরপর একটি বৈঠকে তিনি সিদ্ধান্ত নেন যে এবার থেকে ভালো কাজ করলে অভিজ্ঞ নার্সদের পদোন্নতি দেওয়া হবে।\nপ্র্যাকটিশনার সিস্টার পদে নিয়োগ করা হবে ওই অভিজ্ঞ নার্সদের। তারা রোগী দেখতে পারবেন। তারা নিজেদের উপযুক্ত পদ পাবেন। নিজের পায়ে দাঁড়াতে পারবেন। মুখ্যমন্ত্রী মমতা বন্দ্যোপাধ্যায় জানিয়েছেন, গ্রামে গ্রামের চিকিৎসকের অভাব দূর করার জন্য কোয়াকদের কাজে লাগানো হচ্ছে। তিনি জানিয়েছেন, গ্রামে গ্রামে যে চিকিৎসকদের অভাব রয়েছে তা পূরণ করা সম্ভব নয়। তাই কোয়াক ডাক্তারদের কাজে লাগানো হচ্ছে।\nমুখ্যমন্ত্রী এও বলেছেন, নোবেল পুরস্কার প্রাপ্ত অর্থনীতিবিদ অভিজিৎ বিনায়ক বন্দ্যোপাধ্যায় কোয়াক ডাক্তারদের উপর কাজ করেছেন। প্রাথমিক নির্দেশিকা দিয়ে গ্রামে গ্রামে কোয়াকদের দিয়ে কাজ করানোর পরিকল্পনা ছিল রাজ্য সরকারের। মুখ্যমন্ত্রী আরো বলেছেন, এই রাজ্যের একাধিক হাসপাতালে এমন অনেক নার্স রয়েছেন যারা ডাক্তারদের সমকক্ষ হয়ে কাজ করতে পারেন। স্যালাইন ও রক্ত দেওয়া, আলট্রা সোনোগ্রাফি থেকে এমআরআই তারাই করে থাকেন।\nএই বিষয়ে স্বাস্থ্য দপ্তরের তরফ থেকে নির্দেশিকা প্রকাশ করা হবে বলে জানিয়েছেন মুখ্যমন্ত্রী। এতে নার্সদের সংখ্যা বাড়বে। ডাক্তারদের সুবিধা হবে। পাশাপাশি নার্সরা তাদের নিজের পায়ে দাঁড়াতে পারবেন।\nআপনি কি প্রধানমন্ত্রী হ’তে চান? স্প’ষ্ট জ’বা’ব দিলেন মুখ্যমন্ত্রী মমতা বন্দ্যোপাধ্যায়\nকো’ভি’ডে’র ম’ধ্যে আবার নতুন আ’ত’ঙ্ক, ব্রিটেনের মাথা ব্যাথার কা’র’ণ “মাঙ্কিপক্স”\nফে’র পাতে উ’ঠ’বে সুস্বাদু ইলিশ, ইলিশের সন্ধানে শু’রু হ’চ্ছে অভিযান\nখড়গপুর পুরসভার চেয়ারম্যান হওয়ার দৌ’ড়ে হিরণ! ত’বে কি তৃণমূলে অভিনেতা? বা’ড়’লো...


প্রশাসনিক ভবন ও হলরুমের ভিত্তিপ্রস্থর স্থাপন প্রশাসনিক ভবন ও হলরুমের ভিত্তিপ্রস্থর স্থাপন – NewsOfKhagrachari.com\nশুক্রবার, ১৮ Jun ২০২১, ০৩:১৪ পূর্বাহ্ন\nপ্রকাশ সময় : মঙ্গলবার, ১৩ এপ্রিল, ২০২১\nনিজস্ব প্রতিবেদক:: খাগড়াছড়িতে সদর উপজেলা কমপ্লেক্স সম্প্রসারিত প্রশাসনিক ভবন ও হলরুম নির্মাণ কাজের ভিত্তি প্রস্থর স্থাপন করা হয়েছে। মঙ্গলবার দুপুরে এর উদ্বোধন করেন স্থানীয় সংসদ সদস্য কুজেন্দ্র লাল ত্রিপুরা এমপি।\nউপজেলা কমপ্লেক্স সম্প্রসারণ ২য় পর্যায় প্রকল্পের আওতায় এর নির্মাণ কাজ করা হচ্ছে। উদ্বোধন শেষে উপজেলা পরিষদের হলরুমে আলোচনা সভার আয়োজন করা হয়।\nএ সময় প্রধান অতিথি কুজেন্দ্র লাল ত্রিপুরা বলেন, সরকার পাহাড়ে উন্নয়নের ছোঁয়া লাগিয়েছে ১৯৯৭ সালের ২রা ডিসেম্বর পার্বত্য চট্টগ্রাম শান্তি চুক্তির মাধ্যমে। প্রধানমন্ত্রী শেখ হাসিনার নেতৃত্বে টানা মেয়াদে ব্যাপক কর্মযজ্ঞ চলছে পাহাড়ে।\nএর সুফল ভোগ করছে সকল জনগোষ্ঠীর মানুষ। করোনা মহামারিতে স্বাস্থ্যবিধি মেনে চলার আহবান জানিয়ে বলেন, মানুষ সচেতন না হলে সরকারের একার পক্ষে করোনা প্রতিরোধ সম্ভব নয় বলেও মন্তব্য করেন সংসদ সদস্য।\nঅনুষ্ঠানে সদর উপজেলা চেয়ারম্যান মো. শানে আলম, ইউএনও মাহফুজা মতিন, এলজিইডির নির্বাহী প্রকৌশলী মো. শাহজাহান উপস্থিত ছিলেন। ৫ কোটি ৩২ লাখ ব্যায়ে এলজিইডি’র উদ্যোগে প্রকল্পের কাজ বাস্তবায়ন করা হবে।


Jun 19, 2018 12:45:40 - Tue\nPosted on Sep 09, 2017 12:35:20 PM.\nজলবায়ু পরিবর্তনের অভিঘাত মোকাবেলায় ৩ বছর আগে পরিবেশ সুরক্ষা সারচার্জ বা গ্রিন ট্যাক্স আরোপ করে সরকার। উদ্দেশ্য ছিল দূষণকারী প্রতিষ্ঠানের কাছ থেকে অর্থ আদায় করে পরিবেশের উন্নয়নে ব্যয় করা।\nঅথচ জাতীয় রাজস্ব বোর্ডের (এনবিআর) অধীনস্ত ভ্যাট কমিশনারেটগুলোর এ সারচার্জ আদায়ে একেবারেই আগ্রহ নেই। আদায় করা অর্থ এনবিআর নিজেদের কোষাগারে জমা দেখাতে পারে না এবং এটি এনবিআরবহির্ভূত কর হিসেবে বিবেচিত হয় বলেই এ অনাগ্রহ। মূলত এনবিআরের গড়িমসির কারণেই সরকারের উদ্যোগটি ভেস্তে যেতে বসেছে।\nএদিকে বিষয়টি নিয়ে পরিবেশ অধিদফতরেরও সাড়া-শব্দ নেই। একবার দূষণকারী প্রতিষ্ঠানে তালিকা তৈরি করেই সব দায়িত্ব যেন শেষ। দূষণকারী প্রতিষ্ঠানের তালিকা হালনাগাদ করার কথা থাকলেও সেটি হচ্ছে না। ২০১৪-১৫ সালের বাজেটে অর্থ বিলের মাধ্যমে পরিবেশ সুরক্ষা সারচার্জ আরোপ করা হয়। ওই বাজেট বক্তৃতায় অর্থমন্ত্রী বলেছিলেন, অর্থনৈতিক বিকাশের ক্ষেত্রে দেশীয় শিল্প খাতের উন্নয়নের বিকল্প নেই। কিন্তু শিল্পোন্নয়নের প্রতিক্রিয়ায় মাটি, বায়ু ও পানি দূষণের বিষয়টি উপেক্ষণীয় নয়।\nতাই দেশীয় শিল্পের যে সব খাত পরিবেশ দূষণের ক্ষেত্রে অতিমাত্রায় সংবেদনশীল, সে সব শিল্প মালিকদের বর্জ্য শোধনাগার (ইটিপি) স্থাপনে উৎসাহিত করা, পরিবেশ সম্পর্কে সচেতন করার প্রয়াস হিসেবে হানিকর শিল্প প্রতিষ্ঠানের উৎপাদিত সব ধরনের পণ্যের ওপর মূল্যভিত্তিক ১ শতাংশ হারে পরিবেশ সুরক্ষা সারচার্জ বা গ্রিন ট্যাক্স আরোপের প্রস্তাব করেন তিনি। পরে সংসদে প্রস্তাবটি আইন আকারে পাস হয়। সে সময় সরকারের এ পদক্ষেপের প্রসংসা করে পরিবেশবাদী সংগঠনগুলো।\nযুগান্তরের অনুসন্ধানে জানা গেছে, এনবিআর থেকে পরিবেশ উন্নয়ন সারচার্জ জমা দেয়ার যে অর্থনৈতিক কোড (১-১১০৩-০০০১-২২১৩) বরাদ্দ দেয়া হয়েছে তাতে এক টাকাও জমা হয়নি। তবে এনবিআরেরই অন্য আরেকটি কোডে (১-১১০৩-০০০০-২২১৩) সারচার্জের কিছু টাকা জমা হয়েছে। এতেই এনবিআরের উদাসীনতার প্রমাণ পাওয়া যায়।\nহিসাব মহানিয়ন্ত্রকের (সিজিএ) কার্যালয়ের আইবাস প্লাস সিস্টেমের তথ্য মতে, ২০১৫-১৬ অর্থবছরে ১১ লাখ ৮৯ হাজার টাকা জমা হয়েছে। এ টাকা জমা দেয়া হয়েছে সিলেট, বগুড়া, রংপুর ও ঢাকা ভ্যাট কমিশনারেট থেকে। আর ২০১৬-১৭ অর্থবছরে জমা পড়েছে ৯৯ লাখ ৮৫ হাজার টাকা।\nনাম প্রকাশ না করার শর্তে একাধিক ভ্যাট কমিশনার যুগান্তরকে বলেন, পরিবেশ সুরক্ষা সারচার্জ এনবিআরবহির্ভূত কর হওয়ায় তাতে মনিটরিংয়ে আগ্রহ কম থাকে। কারণ একজন কমিশনারের সাফল্য হিসেবে শুধু তার ওপর অর্পিত রাজস্ব লক্ষ্যমাত্রা অর্জনকেই ধরা হয়। এর বাইরে অন্য কর্মকাণ্ড আমলে নেয়া হয় না। শুধু রাজস্ব লক্ষ্যমাত্রা আদায়ের ওপর ভর করে কমিশনারদের এসিআর (বার্ষিক অনুবেদনীয় প্রতিবেদন) নম্বর দেয়া হয়। যেহেতু পরিবেশ সারচার্জ এনবিআরের রাজস্ব আদায়ের মধ্যে পড়ে না, তাই এ নিয়ে কারও মাথা ব্যথা নেই। প্রতিষ্ঠানগুলো স্বপ্রণোদিত হয়ে যা জমা দেয় তা-ই নেয়া হয়। এ বিষয়ে আলাদা মনিটরিং করা হয় না।\nএ বিষয়ে পরিবেশ অধিদফতরের অতিরিক্ত মহাপরিচালক কাজী সারওয়ার ইমতিয়াজ হাশমী যুগান্তরকে বলেন, পরিবেশ সুরক্ষা সারচার্জের অর্থ কিভাবে ব্যয় করা হচ্ছে তা জানা নেই। এনবিআর আমাদের কাছ থেকে শুধু একবার পরিবেশ দূষণকারী প্রতিষ্ঠানের তালিকা নিয়েছিল। এরপর আর নতুন তালিকা চেয়েছে বলে আমার জানা নেই।\nজানতে চাইলে বাংলাদেশ পরিবেশ আন্দোলনের (বাপা) মহাসচিব ড. এমএ মতিন বলেন, পরিবেশ অধিদফতরের তালিকা অনুযায়ী ৭৫৭টি প্রতিষ্ঠানকে পরিবেশ দূষণকারী হিসেবে চিহ্নিত করা হয়েছে। প্রকৃতপক্ষে দেশে যতো শিল্প-কারখানা আছে কয়েকটি ছাড়া সব কারখানাই পরিবেশ দূষণ করে। এমনকি সরকারি কলকারখানাও পরিবেশ দূষণ করছে। তিনি বলেন, শুধু সারচার্জ আরোপ করে পরিবেশ দূষণ বন্ধ করা যাবে না। দেখা যাবে, যে সব কারখানা সারচার্জ দেয় তারা উৎপাদিত পণ্যের দাম বাড়িয়ে দিয়েছে। অর্থাৎ সারচার্জের টাকা শেষ পর্যন্ত জনগণের পকেট থেকে নিয়ে নিচ্ছে তারা।\nএমএ মতিন আরও বলেন, সারচার্জ আরোপ করার কারণ কি? তা খুঁজতে হবে। আসলে সরকার কি প্রকৃতপক্ষেই পরিবেশ দূষণ বন্ধ করতে চায়, নাকি দূষণকারী প্রতিষ্ঠানের কাছে বাড়তি কর আদায় করতে চায়? যদি উদ্দেশ্য হয় বাড়তি কর আদায়, তাহলে পরিবেশ দূষণ কখনও বন্ধ হবে না। আর উদ্দেশ্য যদি দূষণ বন্ধ করা হয় তাহলে আইনের বাস্তবায়নে আরও কঠোর হতে হবে। এক্ষেত্রে প্রথম ও দ্বিতীয় বছর যে সব প্রতিষ্ঠান সারচার্জ দেবে তারা তৃতীয় বছর পরিবেশ দূষণ করলে তাদের জেল-জরিমানা এমনকি প্রতিষ্ঠান বন্ধ করার মতো উদ্যোগ নিতে হবে। তাহলেই পরিবেশ দূষণ কমবে।\nCopyright 2017 www.cmpnews.org.bd | Today: 18453 | Total: 42993890


বাংলাদেশ এগিয়ে গেছে – MIMS TV\nby শাহাদাৎ আশরাফ অক্টোবর ২৩, ২০২০ October 25, 2020 206\nপাকিস্তানের পর এবার ভারত বাংলাদেশের সাফল্য নিয়ে কথা বলতে শুরু করেছে। IMF(International Monitory Fund) এক সমীক্ষায় বলেছে, বাংলাদেশ সব সূচকেই ভারতকে ছাড়িয়ে গেছে।\nবাংলাদেশের মাথাপিছু আয় এখন ১৮৮৮ মার্কিন ডলার। ভারতের গনমাধ্যমে গত কয়েকদিন ধরেই এই আলোচনা চলছে। পাকিস্তানের মত ভারতের গনমাধ্যমেও এখন মোদি সরকারের বিরুদ্ধে সমালোচনার ঝড় বইছে। সকলেরই জিঙ্গাসা কি করে পারলো বাংলাদেশ! ভারত কেন পিছিয়ে গেল?\nবিশ্বব্যপি কোভিড-১৯ এর মহামারির মধ্যেও বাংলাদেশর GDP এখন ৪.৫। বাংলাদেশের রপ্তানি এখন ৩২ বিলিয়ন ডলার ছাড়িয়ে গেছে। ভারতের জিডিপি নেগেটিভে নেমে গেছে।\nমাত্র ১০ বছরে বাংলাদেশ বিশ্ববাসীকে অবাক করে দিয়ে মধ্য আয়ের দেশে পরিনত হয়ে গেছে। প্রাকৃতিক দুর্যোগসহ অভ্যান্তরীন বহু সমস্যা বাংলাদেশেও রয়েছে কিন্তু, সব প্রতিবন্ধকিতা মোকাবেলা করে অর্থনীতিকে এগিয়ে নিয়ে গেছে বাংলাদেশ। সাফল্যের মুলমন্ত্রটি ছিল বঙ্গবন্ধু কন্যা জননেত্রী শেখ হাসিনার দুরদর্শিতা আর তার সুযোগ্য নেতৃত্ব।\nপাকিস্তান, ভারতের মত দুই দেশই এখন বাংলাদেশের উন্নয়ন দেখে ইর্ষন্বিত। দেশের বিশাল জনগোষ্ঠির পাশাপাশি এখন ১০ লক্ষ রোহিঙ্গাকে আশ্রয় দিয়েছে বাংলাদেশ। বন্যা,করোনা মহামারি কোনকিছুই দেশটিকে দমিয়ে রাখতে পারেনি। তাইত এখন বিশ্ব নেতারা প্রধানমন্ত্রী শেখ হাসিনাকে উন্নয়নের মডেল আখ্যা দিয়েছেন।\nপ্রতিবেশী রাষ্ট্রের ইর্ষার কারন হলেও বাংলাদেশের উন্নয়ন দেখেননা দেশের নেতারা। দেশ বদলে গেলেও নেতারা অভিযোগ করেন দেশ ভারতের কাছে বিক্রি করে দিয়েছে। এখন তারা সরকার পতনের আন্দোলন করার হুমকি দেন। দাবী তুলেছেন মধ্যবর্তী নির্বাচনেরও। ৭৫ এর পরে যারা সরকার পরিচালনা করেছে তাদের রেকর্ড জনগনই ভাল জানে।\nপর পর ৫ বার দুর্নীতিতে চেম্পিয়ান হয়েছে। অন্য আর যা যা ঘটেছে তা দেশের মানূষ ভাল জানে। মধ্যবর্তী নির্বাচন দিলেই কি এই নেতারা বিজয়ী হয়ে সরকার গঠন করতে পারবেন? আর যদি হয়েই যান, কে হবেন তাদের সরকার প্রধান?\nদুই শীর্ষ নেতা মামলায় অভিযুক্ত হয়ে অযোগ্য হয়ে পরেছেন নির্বাচনে। তাহলে কোন নেতাটি সরকার গঠন করে দেশের এই উন্নয়নের ধারাবাহিকতাটি অব্যহত রাখতে পারবেন? নেতাদের অযোগ্যতা দেখে জনগণ তাদের প্রত্যাখ্যান করেছে আগেই। দেশের রাজনীতি এখন জনগণের কাছে ফিরতে শুরু করেছে।\nরাজনীতির নামে দুর্নীতি, দুর্বিত্তায়ন এখন হুমকির মূখে। দেশের দৃশ্যমান উন্নয়নে জনগণ সন্তুষ্ট এবং জননেত্রী শেখ হাসিনাকেই ভরসা করে দেশের ১৬ কোটি মানূষ। মনগড়া ইস্যু বানিয়ে যারা সরকার পতনের হুঙ্কার দেন তারা রাজনীতিকে ব্যক্তিকেন্দ্রিক বানাতে চান। বাংলাদেশের জনগণ তাদের এই অসত্য প্রলোভনে সমর্থন দিবেনা।\n# আজিজুর রহমান প্রিন্স । টরন্টো, কানাডা\nজয়যাত্রা কানাডা টাইমস’র আয়োজনে বিশেষ আলোচনা ‘বঙ্গবন্ধুর স্বপ্ন এবং আজকের বাংলাদেশ’\nকানাডায় অ্যাস্ট্রেজেনেকা টিকা নেওয়ার পর এক মহিলার মৃত্যু\nইতালিতে রেমিট্যান্স পুরস্কার ২০২০ প্রদান করেছে রোমে বাংলাদেশ দূতাবাস\nadmin জানুয়ারী ১০, ২০২১ January 10, 2021


সাঁথিয়ায় ভিজিডি কার্ডধারী দুস্থদের সঞ্চয় নিয়ে চেয়ারম্যানের নয়ছয়! - News Pabna সাঁথিয়ায় ভিজিডি কার্ডধারী দুস্থদের সঞ্চয় নিয়ে চেয়ারম্যানের নয়ছয়! - News Pabna\nসাঁথিয়ায় ভিজিডি কার্ডধারী দুস্থদের সঞ্চয় নিয়ে চেয়ারম্যানের নয়ছয়!\nআরিফ খান, বেড়া, পাবনাঃ পাবনার সাঁথিয়ায় ভিজিডি ২৩৫জন কার্ডধারীদের সঞ্চয়ের প্রায় ৩ লক্ষ টাকা কম দেয়ার অভিযোগ উঠেছে আর-আতাইকুলা ইউনিয়নের চেয়ারম্যান মিরাজুল ইসলামের বিরুদ্ধে।\nঅভিযোগে জানা যায়, উপজেলার আর-আতাইকুলা ইউনিয়নের দুস্থ , অসহায় ২৩৫ জন কার্ডধারী রয়েছেন।\nতারা ভিজিডি ৩০ কেজি চাল গ্রহণ করতে প্রতি মাসে ২শ টাকা করে দুই বছর জমা রাখেন মহিলা বিষয়ক অধিদপ্তরে ।\nদুই বছর শেষ হলে মহিলা বিষয়ক দপ্তর থেকে ইউনিয়ন পরিষদে জমা দিয়ে দেন। বিধি মতে ২বছর পর কার্ডধারীদের প্রত্যেকে ৪ হাজার ৮শ টাকা জমা হওয়ার কথা থাকলেও করোকালীন সময়ে কারও কারও ২/১ মাস সঞ্চয় দেয়া বাদ পড়ায় মুল সঞ্চয় ২/৪ শ টাকা কম হয়।\nতাদের সেই সঞ্চয় প্রতি দুই বছর অন্তর অন্তর কার্ডধারীদেরকে সমুদ্বয় অর্থ দিয়ে দেয়ার সরকারী নির্দেশ থাকলেও চেয়ারম্যান মিরাজুল ইসলাম তা দিচ্ছেন না বলে অভিযোগ উঠেছে।\nসবাইকে মোট ৩ হাজার টাকা দিয়ে বাকী টাকা পরে দিবে বলে বই রেখে দেন তিনি।\nসূত্র জানায়, শুধুমাত্র টাকা পরিশোধ হলেই বই রেখে দেয়ার বিধান রয়েছে। কিন্তু এখানে টাকা পরিশোধ না করেই তাদের সবাইকে ৩ হাজার টাকা করে দিয়ে বই রেখে দিয়েছেন বলে অনেক ভূক্তভোগীরা জানান।\n২নং ওয়ার্ডের ভিজিডি কার্ডধারী মাজেদা খাতুন জানান, আমার বইয়ে ৪হাজার ২শ টাকা জমা দিয়েছি, আমাকে প্রথমে ১হাজার টাকা দেয়া হয়। পরে ২ হাজার টাকা দিয়ে কিছু না বলে বই রেখে দেয় চেয়ারম্যান।\nআর-আতাইকুলা ইউনিয়নের গ্রাম পুলিশ রতন বলেন, আমার স্ত্রীর নামে ভিজিডি কার্ড। আমাকেও ৩ হাজার টাকা দিয়েছেন। আর দিবেন কিনা তা বলেন নাই। কার্ডধারী বানেছা বেগম ও একই কথা জানায়।\nএ বিষয়ে আর-আতাইকুলা ইউনিয়ন পরিষদের সচিব রফিকুল ইসলাম বলেন, চেয়ারম্যান সাহেব কিছু টাকা ভেঙ্গে ফেলার কারণে কার্ডধারীদের জমাকৃত অর্থ ফেরৎ দেয়া হয় নাই। তিনি (চেয়ারম্যান) টাকাগুলো দিয়ে দিলে পরবর্তিতে তাদের দিয়ে দেয়া হবে।\nআর-আতাইকুলা ইউপি চেয়ারম্যান মিরাজুল ইসলাম টাকা নেয়ার কথা অস্বীকার করে সাংবাদিকদের বলেন, আমি সচিবের সাথে কথা বলে আপনাকে জানাচ্ছি বলে ফোন কেটে দেন।\nসাঁথিয়া উপজেলা মহিলা বিষয়ক কর্মকর্তা আলমগীর কবীর টাকা কম দেয়ার সত্যতা স্বীকার করে জানান, কার্ডধারীদের ৫ মাসের টাকা আমাদের নিকট ছিল।\nআমি পরিষদে গিয়ে ২লাখ ২৪ হাজার টাকা জমা দিয়েছি। শুনেছি তাদের জমাকৃত কিছু টাকা ব্যাংকে জমা না দিয়ে চেয়ারম্যান সাহেবের নিকট রয়েছে বলে জানান চেয়ারম্যান। তিনি ঢাকায় আছেন। এলে কার্ডধারীদের জমাকৃত বাকী টাকা দেয়া হবে।\nএ বিষয়ে উপজেলা নির্বাহী অফিসার এসএম জামাল আহমেদ বলেন, ভিজিডি কার্ডধারীদের সঞ্চয়ের একটি টাকাও কম দেয়ার সুযোগ নেই। চেয়ারম্যান সাহেব টাকা ভেঙ্গে থাকলে তা তদন্ত সাপেক্ষে আইনগত ব্যবস্থা গ্রহণ করবো।


ঘরে বসেই সহজ পরীক্ষায় জানুন হার্টের কোনো সমস্যা আছে কিনা!\nHome › দৈনন্দিন জীবন › সাস্থ্যকথা/হেলথ-টিপস › ঘরে বসেই সহজ পরীক্ষায় জানুন হার্টের কোনো সমস্যা আছে কিনা!\nসাস্থ্যকথা/হেলথ-টিপস 15th Nov 17 at 9:51pm 644\nআপনার হৃদপিণ্ডটি ঠিকঠাক আছে কিনা তা জানতে চাইলে আপনাকে শুধু আপনার পায়ের আঙ্গুলগুলির ডগাটা ছুঁয়ে দিতে হবে। সম্প্রতি একটি চিকিৎসা বিষয়ক আন্তর্জাতিক জার্নালে প্রকাশিত এক গবেষণা প্রতিবেদনে এমনটাই দাবি করা হয়েছে।\nপদ্ধতিটি খুবই সহজ। ঘরের মেঝেতে বসে পড়ে পাগুলো সামনের দিকে ছড়িয়ে দিন এবং পায়ের আঙ্গুলগুলো ওপরের দিকে টানটান করে উঁচু করে ধরুন। এরপর আঙ্গুলের ডগাগুলো হাতের আঙ্গুল দিয়ে স্পর্শ করার চেষ্টা করুন।\nআপনি যদি সহজেই আপনার পায়ের আঙ্গুলের ডগাগুলো স্পর্শ করতে পারেন এবং এতে কোনো ধরনের সমস্যা না হয় তাহলে বুঝতে হবে আপনার হৃদপিণ্ড স্বাস্থ্যবান এবং নমনীয়ও আছে।\nবিষয়টি নিয়ে গবেষণা চালানো হয় ২০ থেকে ৮৩ বছর বয়সী ৫০০ জন মানুষের ওপর। গবেষণায় অংশগ্রহণকারীরা যখন নিজেদের দেহের নমনীয়তা দেখার জন্য এই পরীক্ষাটি করছিলেন তখন তাদের রক্তচাপ এবং হার্টের তৎপরতার পরিমাপ করা হয়। গবেষণায় দেখা গেছে, ৪০ বছরের বেশি বয়সীরা খুব একটা সহজে তাদের পায়ের আঙ্গুলগুলি স্পর্শ করতে পারছেন না।\nযারা পায়ের আঙ্গুল স্পর্শ করতে পারেননি তাদের স্বাস্থ্য পরীক্ষায় দেখা গেছে তাদের রক্তের শিরা-উপশিরায় অনেক ব্লক আছে। তার মানে তাদের হার্ট ঠিক মতো কাজ করছে না।এবং তাদের হৃদরোগ হওয়ার ঝুঁকিও আছে।\nআপনি যদি আপনার পায়ের আঙ্গুলগুলি সোজাভাবে বসে থেকে স্পর্শ করতে পারেন তাহলে বুঝতে হবে আপনার হার্ট এখনো ভালো আছে। কিন্তু যদি তা না করতে পারেন তাহলে জলদি কার্ডিওলজিস্টের সঙ্গে যোগাযোগ করুন। তবে সবসময়ই যে এটা হার্টের রোগের লক্ষণ হবে তা ভাবাটা ঠিক নয়। হয়তো হার্ট শুধুমাত্র কিছুটা দুর্বল হওয়ার কারণেও এমনটা হতে পারে।\nআর সোজা হয়ে বসে থেকেই পায়ের আঙ্গুল ছুঁতে না পারার অর্থ হলো আপনার রক্তের শিরা-উপশিরাগুলো নমনীয়তা হারিয়েছে। শক্ত ও অনমনীয় হয়ে পড়েছে। এবং আপনার হার্ট অ্যাটাক এবং স্ট্রোকের ঝুঁকিও আছে।\nসাধারণত স্বাস্থ্যবান শিরাগুলো নমনীয় এবং স্থিতিস্থাপক থাকে। যার ফলে রক্তচাপ স্বাভাবিক থাকে। কিন্তু বয়সজনিত কারণে রক্তের শিরা-উপশিরাগুলোর শক্ত হয়ে আসলে শিরা-উপশিরাগুলোর সংহতি নষ্ট হয়। যা উচ্চ রক্তচাপ সৃষ্টি করে।\nতবে বয়স বাড়ার সঙ্গে সঙ্গে নিয়মিতভাবে স্ট্রেচিং এক্সারসাইজ করলে রক্তের শিরা-উপশিরাগুলোর নমনীয়তা ধরে রাখা সম্ভব বলেও গবেষণায় দাবি করা হয়।\nLike - Dislike Votes 11 - Rating5of 10\n23rd Apr 20 at 10:39pm 1,452\n20th Apr 20 at 6:05pm 2,369\n19th Apr 20 at 11:18am 1,610\n17th Apr 20 at 10:07am 1,506\n3rd Feb 20 at 11:57am 2,398\n9th Apr 19 at 10:24am 5,547\n25th Mar 19 at 10:55am 4,293\nশেষ ম্যাচে জিতলে ইংল্যান্ডকে পেছনে ফেলেবে টাইগাররা\nআইসিসির পয়েন্ট টেবিলের সেরা ‘তিনে’ উঠলো বাংলাদেশ\n7 hours ago 220\nফিফার ‘টিম অব দ্য ইয়ার’ ঘোষণা, নেই মেসি-নেইমার\n10 hours ago 146\nতৃতীয় ম্যাচে একাধিক পরিবর্তন আসবে দলে জানালেন তামিম\n11 hours ago 264\nটিভিতে আজকের খেলা : ২৩ জানুয়ারি, ২০২১\nToday at 8:32am 96\nবছরের প্রথম সিরিজ জয় করলো টাইগাররা\nYesterday at 6:05pm 333\nমিরাজের ঘূর্ণিতে দেড়শোও পেরোতে পারলো না উইন্ডিজ\nYesterday at 2:52pm 158\nনিউজিল্যান্ড সফরে দলের সাথে যাচ্ছেন না সাকিব!\nYesterday at 12:00pm 228\nদ্বিতীয় ওয়ানডেতে টাইগারদের সম্ভাব্য একাদশ\nYesterday at 9:53am 428


মেধাবীরা আত্মহত্যা করে আর মেধাহীনরা জাতির ভবিষ্যৎ নির্ধারণ করে! – সুনামগঞ্জ বার্তা\nbartaadmin জানুয়ারি ১৬, ২০১৯ মেধাবীরা আত্মহত্যা করে আর মেধাহীনরা জাতির ভবিষ্যৎ নির্ধারণ করে!২০১৯-০১-১৬T১৩:৫০:২৩+০০:০০ সোশ্যাল মিডিয়া, স্লাইডার নিউজ\nসিলেটের শাহজালাল বিশ্ববিদ্যালয়ে’র জেনেটিক ইঞ্জিনিয়ারিং অ্যান্ড বায়োটেকনোলজি বিভাগের এক ছাত্র আজ আত্মহত্যা করেছে। বছরের পর বছর এই নিয়ে লিখে যাচ্ছি! তবে এইসব শুনার সময় কোথায় আমাদের নীতি-নির্ধারক’দের! এই ছেলে আত্মহত্যা করার পর তার বড় বোন (ঢাকা বিশ্ববিদ্যালয়ের শিক্ষক) লিখেছে, “অনার্সে প্রথম শ্রেণিতে প্রথম হওয়া ছেলেটাকে বিভিন্ন ইস্যু বানিয়ে মাস্টার্সে সুপারভাইজার দেয়া হয়নি। বিভিন্ন কোর্সে নম্বর কম দিয়েছে শিক্ষকরা। আমার ভাইটা শিক্ষক হওয়ার স্বপ্ন দেখেছিল। এটাই তার অপরাধ। ছয় মাস ধরে বিভাগে’র শিক্ষক’রা তিলে তিলে মেরে ফেলছে আমার ভাইকে!”ছেলেটার বোন এরপর লিখেছে, ‘আমার ভাইটারে গত মাসেও আমি জিজ্ঞেস করেছি, আমি কী তোর বিভাগের শিক্ষকদের বিরুদ্ধে মামলা করব? আমার ভাই বলেছিল, আপু আমি জিআরই দিয়েছি, আমি ইউকে চলে যাব, আমার তো রেফারেন্স লাগবে। শিক্ষকরা তাকে ভয় দেখিয়েছে, কিছু করলে রেফারেন্স লেটার দেবে না। আমার ভাইরে মেরে ফেলছে ওরা।’ আমি নিজে এই বিশ্ববিদ্যালয়ে পড়াশুনা করেছি। নিজ চোখে আমি দেখেছি শিক্ষকদের আচরণ!\nআমি নিজে দেখেছি শিক্ষক’রা কিভাবে নিজদের পছন্দের ছেলে কিংবা মেয়ে’কে নাম্বার বেশি দিয়ে, নানান সুবিধা দিয়ে প্রথম, দ্বিতীয় বানায়! এরপর সেই প্রথম এবং দ্বিতীয় ছেলে’টা কিংবা মেয়ে’টা হয়ে যায় মেধাবী! যেহেতু তারা প্রথম কিংবা দ্বিতীয় হয়েছে, তাই শিক্ষক হওয়া তো তাদের’ই মানায়! এরপর এরা শিক্ষক’ও হয়ে যায়! কারো আর জানা হয় না- এরা প্রথম হলো কিভাবে! এরপর এরাও শিক্ষক হয়ে সেই এক’ই অবস্থা! নিজেদের পছন্দের ছাত্রদের সুযোগ-সুবিধা দিচ্ছে! এ এক অনন্ত সাইকেল!আর ডিপার্টমেন্টে আপনার রেজাল্ট যদি একটু খারাপ হয়, তাহলে তো কথা’ই নেই, শিক্ষক’রা আপনাকে মানুষ’ই মনে করবে না! এই হচ্ছে অবস্থা!\nএই যে ছেলেটা আত্মহত্যা করেছে; সে হয়ত এতসব অনিয়ম সহ্য করতে না পেরে’ই আত্মহত্যা করেছে। অনার্সে ফার্স্ট হয়েও ছেলেটা সুপারভাইজার পায়নি মাস্টার্সে’র থিসিসের জন্য। চিন্তা করা যায়! তবে আমার প্রশ্ন অন্য জায়গায়! শিক্ষক’ই হতে হবে কেন? জগতে কি অন্য কোন পেশা নেই? শিক্ষক হতে পারবে না, কারণ স্যার’রা ইচ্ছে করে রেজাল্ট খারাপ দিচ্ছে, সব’ই মানলাম। কিন্তু তাই বলে আত্মহত্যা করতে হবে কেন? আর শিক্ষক যদি হতেও হয়, তাহলে অন্য আরও অনেক বিশ্ববিদ্যালয় তো আছে। এই আমি নিজে’ই তো এখন ইউরোপের বিশ্ববিদ্যালয়ে শিক্ষকতা করছি। তাও একটা না, দুই দুটো বিশ্ববিদ্যালয়ে। আমি তো ঠিক’ই এইসব বাঁধা জয় করেছি। নিজেকে স্রেফ সেইভাবে তৈরি করতে হবে। পৃথিবী এখন সবার জন্য উম্মুক্ত। তুমি যদি নিজেকে সেভাবে তৈরি করো, তাহলে তুমি তোমার যোগ্যতা অনুযায়ী একদিন না একদিন কোথাও না কোথাও জায়গা পাবে! এইসব দেশে রেজাল্ট দেখে না, দেখে তুমি কতটুকু জানো ও বুঝো এবং সেটা কি ছাত্রদের জানাতে পারবে কিনা! তারা তোমাকে যাচাই করছে, স্রেফ তোমার রেজাল্ট’কে না! রেজাল্ট দিয়ে এরা ধুয়ে মুছে পানি খায় না! সেটা কেবল আমাদের শিক্ষক’রাই খায়! পৃথিবী’র নানা দেশের বিশ্ববিদ্যালয় এবং এর শিক্ষকরা তাদের ছাত্রদের ভবিষ্যতে’র স্বপ্ন দেখায়; আর আমাদের বেশিরভাগ ছেলে-মেয়েদের স্বপ্ন বিশ্ববিদ্যালয়ে ভর্তি হয়ে ভেঙে যায়! কেউ কেউ ভেঙে যাওয়া স্বপ্নের সঙ্গে তাল মেলাতে না পেরে আত্মহত্যাও করে! এতে অবশ্য আমাদের শিক্ষকদের কিছু যায় আসে না। দিন শেষে টেলিভিশনের টক’শো’তে এসে দেশ ও জাতি’র ভবিষ্যৎ নিয়ে আলোচনা করে এরা! কারণ এরা হচ্ছে দেশের মেধাবী সন্তান। দেশের ভবিষ্যৎ নিয়ে তো এরা’ই আলোচনা করবে! কারো আর জানাই হয়ে উঠে না- এই দেশে মেধাবী’রা অবহেলায় আত্মহত্যা করে আর মেধাহীন’রা টেলিভিশনে গিয়ে দেশ ও জাতি’র ভবিষ্যৎ নির্ধারণ করে বেড়ায়!\nসংবাদ টি পড়া হয়েছে : ৯৪ বার\n« বাঁধে কোন প্রকার অনিয়ম হলেই কঠোর ব্যবস্থা -জেলা প্রশাসক\nমুসলিম উম্মাহকে ঐক্যবদ্ধ থাকার আহ্বান প্রধানমন্ত্রীর »